އެސްފީނާ އަށް ތަފްޞީލީ ނަޡަރެއް –3– Ilm\nއެސްފީނާ އަށް ތަފްޞީލީ ނަޡަރެއް – 3\nކުރީ ލިޔުމުގައި: އެސްފީނާ ޖެހުނަނުދޭން ހަދަންވީގޮތް، މީހެއްގެ ކިބައިގައިވާ ރަނގަޅުކަމެއްގެ ވާހަކަ ދައްކާއިރު ”مَا شَاءَ اللَّهُ“ ކިޔުމަކީ ކޮންކަހަލަ ކަމެއްކަން.\nމިލިޔުމުގައި: އެސްފީނާ ޖެއްސި މީހާ ގާތުން އޭނާގެ ހަށިގަނޑު ދޮންނަން އެދިއްޖެ ނަމަ އެކަމަށް އިންކާރު ނުކުރެވޭނެކަން، ރުޤްޔާ ކުރުމުގައި ޚާއްސަ އާޔަތްތައް ކިޔައި ރުޤްޔާ ކުރުމަކީ ކޮންކަހަލަ ކަމެއްކަން.\nއެސްފީނާއެއް ޖެއްސީ ނުވަތަ ޖެހުނީ މިވެނި މީހެއްގެ ފަރާތުން ކަން އެގޭނަމަ، އެމީހަކު ލައްވާ، މިސީރީސްގެ ފުރަތަމަ ލިޔުމުގައި ޛިކުރުވުރެވިފައިވާ ޙަދީޘުގައި ވާ ފަދައިން ހަށިގަނޑުގެ ގުނަވަންތައް ދޮވެ، ދޮވުމުގައި އޮހޮރިގެން އަންނަ ފެން ނަގައިގެން އެސްފީނާ ޖެހިފައިވާ މީހާގެ ގަޔަށް ޖަހާނީއެވެ. ޙަދީޘުގައި އިޒާރުގެ އެތެރެ ދޮވުނުކަމަށް އޮތް ބައިގެ މުރާދަކީ، ފަގުޑި ނުވަތަ ތާކިހާ ނުވަތަ، ލައިގެން ހުރި ހެދުމުގެ އެތެރެ ދޮވެލުން ކަމަށް ޝައިޚް މުނައްޖިދުގެ ވެބްސައިޓެއް ކަމަށްވާ (https://islamqa.info) ގެ ފަތުވާއެއްގައި ވެއެވެ.(1)\nއަދި މީހަކު ތިމާ ގާތަށް އައިސް، ތިބާގެ ކިބައިން އަހަންނަށް ނުވަތަ މިވެނި މީހަކަށް އެސްފީނާ ޖެހިއްޖެޔޭ، ނުވަތަ ޖެހިއްޖެ ކަމަށް ބެލެވެޔޭ، އެހެންވީމާ، ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރަށްވާފައި ވާ ފަދައިން، ތިބާ ކައިރިން ގުނަވަންތައް ދޮވުމަށް ތިމަންނަ އެދެމޭ ބުނެވިއްޖެ ނަމަ، އެއެދުން ފުއްދައި ދޭން ޖެހޭނެއެވެ. ސަބަބަކީ އެކަމަށް ރަސޫލުﷲ ޞައްލަﷲ ޢަލައިހި ވަސައްލަމް އަމުރު ކުރަށްވާފައި ވީތީއެވެ. އިމާމް މުސްލިމް އެކަލޭގެފާނުގެ ޞަޙީޙުގައި ޛިކުރުކުރަށްވާފައިވާ ޙަދީޘެއްގައި ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރަށްވާފައި ވެއެވެ. عَنِ ابْنِ عَبَّاسٍ، عَنِ النَّبِيِّ صلى الله عليه وسلم قَالَ  “ الْعَيْنُ حَقٌّ وَلَوْ كَانَ شَىْءٌ سَابَقَ الْقَدَرَ سَبَقَتْهُ الْعَيْنُ وَإِذَا اسْتُغْسِلْتُمْ فَاغْسِلُوا ”.(2)\nމާނަ: އިބްނު ޢައްބާސްގެ އަރިހުން ރިވާވެފައި ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ. “އެސްފީނާއަކީ ޙަޤީޤަތެކެވެ. އެއްވެސް އެއްޗަކީ ﷲ ގެ ޤަދްރު ފަހަނައަޅައި ދާ އެއްޗެއްކަމުގައި ވީނަމަ، ފަހެ، އެސްފީނާ އެފަދައިން ވީހެވެ. އަދި ތިޔަބައިމީހުންގެ ތެރެއިން މީހެއްގެ ކިބައިން ދޮވުމަށް އެދެވިއްޖެނަމަ، ފަހެ، އެކަންކުރާހުށިކަމެވެ.”\nއެހެންކަމުން މީހަކު މިކަމަށްޓަކައި ގުނަވަންތަށް ދޮވުމަށް ތިބާ ގާތުން އެދިއްޖެ ނަމަ އެއްވެސް ޙާލެއްގައި ރުޅި އިސްކޮށްގެން ނުވާނެއެވެ. އަދި އެކަމަށް އިންކާރުކޮށްގެންވެސް ނުވާނެއެވެ. އެހެނީ އެފަދައިން ކަންތައް ކޮށްގެން އެއްވެސް މީހަކަށް ގެއްލުމެއް ނުވާނެއެވެ. އަދި އެއެދުމަށް ޢިޖާބަ ދިނުމަކީ އޭނާގެ މައްޗަށް ވާ ޒިންމާއެކެވެ. ސަބަބަކީ މިފަދައިން ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރަށްވާފައި ވާތީއެވެ: “ދޮވުމަށް އެދެވިއްޖެނަމަ، ފަހެ، އެކަންކުރާހުށިކަމެވެ.” އަދި އެފަދައިން އެދޭ މީހާވެސް އެމީހަކު ފަޟީޙަތް ވާހެން ނުވަތަ ދެރަވެ، ލަދުގަންނާނޭހެން ކަންތައް ކޮށްގެން ނުވާނެއެވެ. އެއީ އޭގެ ސަބަބުން އިތުރު ފިތުނަ ތަކަކަށް ދޮރު ހުޅުވިޔަ ނުދިނުމަށްޓަކައެވެ. ދެން އެސްފީނާ ޖެއްސީ ކާކު ކަން ނޭނގޭ ނަމަ، ޝަރުޢީ ރުޤްޔާގެ އާޔަތްތަށް ކިޔަވައި އެކަމުން ސަލާމަތް ވުމަށް އެދި ދުޢާކޮށް ރުޤްޔާ ކުރާށެވެ. ރުޤްޔާ ކުރުމުގައި، ފެން އެއްޗަކަށް ކިޔެވުމަށް ފަހު، ގަޔަށް އަޅާލެވިދާނެއެވެ. އަދި ޒައިތޫނި ތެލަށް ކިޔެވުމަށް ފަހު ގައިގަ ހާކައިވެސް ލެވިދާނެއެވެ.\nޝަރުޢީ ރުޤްޔާ އޭ ބުނުމުން، އަނެއްކާވެސް އިތުރު ކަމެއް ފާހަގަ ކޮށްލަން ޖެހެއެވެ. އެއީ ރާއްޖޭގައިވެސް މިހާރަކަށް އައިސް ބައެއް ބޭފުޅުން ރުޤްޔާ ކުރުމުގެ ނަމުގައި އެކި ކަންކަމަށް ވަކި އާޔަތްތަކެއް ޚާއްސަކޮށް، އެއާޔަތްތައް ކިޔަންވީ މިންވަރު އަންގައި، އެކިކަންކަމަށް ރުޤްޔާ ކުރުމުގައި ޚާއްސަ އާޔަތްތައް ކިޔައި ރުޤްޔާ ކުރުމަށް އަންގާފައި ވެއެވެ. މިޘާލަކަށް ގައިން ދިލަނަގާނަމަ ވަކި އާޔަތްޔަކެއް، އަދި ކިޑްނީ ބަލި ޖެހިފައި ވާނަމަ ވަކި އާޔަތް ތަކެއް، އަދި ދަރިން ނުލިބޭނަމަ ވަކި އާޔަތްތަކެއް ކިޔުމަށް އަނގައި މިވެނިވަރަކަށް ކިޔަން އަނގައިފައި ވެއެވެ. މިއީ އެއްގޮތަކަށްވެސް ރަނގަޅު ކަމެއް ނޫނެވެ. މިފަދައިން އާޔަތްތައް ޚާއްސަ ކުރުމާ ބެހޭގޮތުން ސުޢޫދީ ޢަރަބިއްޔާގެ ޢިލްމީ ދިރާސާތައްކޮށް ފަތުވާދޭ ދާއިމީ ކޮމިޓީގެ ފަތުވާއެއް ހިއްސާ ކޮށްލާނަމެވެ. މި ކޮމިޓީގައި ތިއްބެވި ޢިލްމުވެރިންނަކީ: بكر أبو زيد ، صالح الفوزان ، عبد الله بن غديان ، عبد العزيز آل الشيخ ، عبد العزيز بن عبد الله بن باز.\nކޮމިޓީ އާ ކުރެވުނު ސުވާލު: އަދިވެސް ޝަރުޢީ ރުޤްޔާބެހޭގޮތުން އަޅުގަނޑު ތިޔަބޭފުޅުންނާ ސުވާލެއްކުރާނަމެވެ. ކޮންމެ ވައްތަރެއްގެ ޙާލަތަކަށް، ބައެއް އާޔަތްތެއް ވަކި ޢަދަދަކަށް ކިޔުމަށް ޚާއްޞަކުރެވިދާނެހެއްޔެވެ؟ ނުވަތަ ނޫން ހެއްޔެވެ؟ މިޘާލަކަށް މިވެނި ނަންބަރު އާޔަތެއް (2001) ފަހަރު އަދި އެނޫންވެސްއެވެ.\nޖަވާބު: ޝަރުޢީ ރުޤްޔާވަނީ ޤުރުއާނުންނާއި އަދި ޝަރުޢީ ދުޢާތަކުންނެވެ. އާޔަތެއް ނުވަތަ ދުޢާއެއްވިޔަސް ވަކި ޢަދަދަކަށް ކިޔުމަށް ކަނޑައެޅުމަށް ދަލީލެއް ބޭނުންވާނެއެވެ. އެކަމުގައި އަޅުގަނޑުމެންނަށް ދަލީލެއް އެނގިފައެއް ނުވެއެވެ. ނަމަވެސް ހަމަކަށަވަރުން ނަބިއްޔާ صلى الله عليه وسلم ދުޢާއެއްކުރައްވާނަމަ ބައެއްފަހަރު ތިންފަހަރު ތަކުރާރުކުރައްވައެވެ.\nފަހެ ޢާއިޝަ رضي الله عنها ގެ އަރިހުން ރިވާވެގެން އައިސްފައިވެއެވެ. ހަމަކަށަވަރުން ނަބިއްޔާ صلى الله عليه وسلم ކޮންމެ ރެއަކުވެސް ތަންމަތީގައި އޮށޯވެ ދެއަތްޕުޅު ޖަމާކުރެއްވުމަށްފަހު އެއަށް އަނގައިންފުމުލައްވައެވެ. ފަހެ ( قل هو الله أحد ) ( قل أعوذ برب الفلق ) ( قل أعوذ برب الناس ) އެއަށް ކިޔުއްވައެވެ. އެއަށްފަހު ވީވަރަކުން ހަށިގަނޑުގައި ދެއަތް ހިންގަވާލައްވައެވެ. ފައްޓަވަނީ ބޮލާއި މޫނުފުޅުންނެވެ. އަދި ހަށިގަނޑުގެ ކުރިމަތީގައިވާ ގުނަވަންތަކުންނެވެ. (އެބަހީ: މޭފުޅާއި ބަނޑުފަދަ ގުނަވަންތަކުންނެވެ.) އެފަދައިން ތިންފަހަރު ކުރައްވައެވެ.(3)\nމިގޮތުން ރުޤްޔާ ހެދުމުގައި މާތް ނަބިއްޔާ ޞައްލަﷲ ޢަލައިހިވަސައްލަމަ ވަނީ ބައެއް ސޫރަތްތަކާއި އާޔަތްތައް ޚާއްޞަކުރައްވާފައެވެ. އޭގެތެރޭގައި ފާތިޙާ ސޫރަތާއި، ސޫރަތުލް ފަލަޤި އާއި ސޫރަތުއް ނާސި ރުޤްޔާ ކުރުމަށް ޚާއްޞަވެފައިވާކަން ސުންނަތުގައި ޘާބިތުވާން އެބައޮތެވެ.(10) އަދި އާޔަތުލް ކުރުސިއަކީ އެހެން ހުރިހާ އާޔަތްތަކަށްވުރެ މަތިވެރިވެގެންވާ އާޔަތެއްކަމުގައިވެސް ޘާބިތުވާން އެބައޮތެވެ.(11) ހަމައެއާއެކު ސޫރަތުލް ބަޤަރާއާއި ސޫރަތުލް އާލްޢިމްރާން ކިޔެވޭ ގެއަކުން ޝައިޠާނާ ދުރުވާނެކަންވެސް ޘާބިތުވާން އެބައޮތެވެ. ﷲ ސުބުޙާނަހޫ ވަތަޢާލާ އެވަނީ މުޅި ޤުރުއާނަކީ ޝިފާއެއްކަމުގައި ބަޔާންކުރައްވާފައެވެ.(12) އެހެންކަމުން، ޤުރުއާނުގެ ކޮންމެ ސޫރަތަކާއި ކޮންމެ އާޔަތަކީ ބަލިތަކަށްވާ ޝިފާއެކެވެ. ކޮންމެ ސޫރަތަކާއި އާޔަތެއް ރުޤްޔާގެ ގޮތުގައި ކިޔެވޭނެއެވެ. އެކަމުގައި މައްސަލައެއް ނެތެވެ މައްސަލަ ޖެހެނީ ވަކި އާޔަތްތަކެއް ޚާއްސަ ކުރާ ހިސާބުންނެވެ. އަހަރެމެންނަށް ހަމައެކަނި ޚާއްޞަކުރެވޭނީ ޝަރުޢުގައި ޘާބިތުވާ ސޫރަތްތަކާއި އާޔަތްތަކެވެ. އެފަދައިން ބުނާ ބޭކަލުން، އެއީ ތަޖުރިބާއަށް ބިނާކޮށް ބުނާ ޚާއްސަ ކުރާ އާޔަތްތަކެއް ކަމުގައި ބުނެއެވެ. ނަމަވެސް އެގޮތަށް ތަޖުރިބާ އަށް ބިނާކޮށް، އާޔަތްތަކެއް ޚާއްސަ ކުރުމަކީވެސް ހުއްދަކަމެއް ނޫން ކަމަށް ބޮޑެތި އެތައް ޢިލްމުވެރިންނެއް ވަނި ވިދާޅުވެފައެވެ.\nރުޤްޔާކުރުމުގައި އާޔަތްތައް ޚާއްޞަކުރުމާބެހޭ ގޮތުން އިތުރު މަޢުލޫމާތު ހޯދާލުމަށް މި ދެ ލިޔުން ކިޔާލާށެވެ. ފުރަތަމަ ލިޔުން / ދެވަނަ ލިޔުން\nއަދި ރުޤްޔާ ކިޔެވުމުގައި ތަޖުރިބާއަށް ބަރޯސާވުމާ ބެހޭ ގޮތުން އިތުރު މަޢުލޫމާތު ހޯދާލުމަށް މިލިޔުން ކިޔާލާށެވެ.\nرواه مسلم (2188)\nސުޢޫދީ ޢަރަބިއްޔާގެ ޢިލްމީ ދިރާސާތައްކޮށް ފަތުވާދޭ ދާއިމީ ކޮމިޓީ ( الجزء رقم : 1، الصفحة رقم: 210)\nބައްލަވާ: ޞަޙީޙުލް ބުޚާރީ: (2115، 5310) މުސްލިމް: (4065)\nބައްލަވާ: މުސްލިމް: (1343)\nބައްލަވާ: ސޫރަތުލް އިސްރާ: 82 އަދި ސޫރަތު ޔޫނުސް: 57


Kurehumuge hunaru dhakkaalaigen agubodethi inaamu thakeh hoadhumuge furusathu STO in hulhuvaalaifi - AO News\nސްޓޭޓް ޓްރޭޑިންގ އޮގަނައިޒޭޝަން (އެސް.ޓީ.އޯ) އިން 2021 ވަނައަހަރު ނެރުނު ކަލަންޑަރާއި އެކު “ވައިލްޑް ލައިފް ކޮންވަޒޭޝަން” ކުރެހުމުގެ ހުނަރު ދައްކާލައިގެން ބޮޑެތި އިނާމްތަކެއް ހޯދުގެ ފުރުސަތު ހުޅުވާލައިފިއެވެ.\nމި މުބާރާތުގައި ކޮންމެ މީހަކަށްވެސް ކުރެހުމުގެ ހުނަރާއި، ކުލަ ޖެއްސުމުގެ ހުނަރާއި ޑިޖިޓަލް އާރޓް ބޭނުން ކޮށްގެން ހުނަރު ދައްކާލުމުގެ ފުރުސަތުވަނީ ހުޅުވާލެވިފައިއެވެ.\nމި ޖެނުއަރީ މަހަށް ޙާއްސަ ކުރެވިފައިވަނީ “މާކަނާ” އެކެވެ. މިގޮތުން މިމަހުގެ ކުރެހުންތައް ހުށަހަޅަންވާނީ މާކަނާ އުޅޭ ވެށި ހިމަނައިގެންނެވެ. މިކުރެހުންތަކުގައި އެސް.ޓީ.އޯ ޓެގްކޮށް #DhivehiDirumaaiSTO ހޭޝްޓެކް ބޭނުން ކުރުމަށްފަހު ފޭސްބުކް ނުވަތަ ޓުވިޓަރ ގައި ޝާއިއު ކުރަންޖެހެއެވެ.\nސޯޝަލް މީޑިއާ ގައި ޝާއިއު ކުރާ ކުރެހުންތަކުގެ ތެރެއިން ކޮންމެ މަހަކު އެންމެ ފާހަގަ ކޮށްލެވޭ3ކުރެހުމެއް ހޮވާނެއެވެ. ވަނަ ވަނަ އަށް އަންނަ ކުރެހުންތައް ހޮވާނީ ކުރެހުމުގެ ދާއިރާގައި މަސައްކަތްކުރާ ތަޖުރިބާކާރުންގެ ޕެނަލަކުންނެވެ. އަދި ކޮންމެ މަހަކު ވަނަ ވަނަ އަށް އަންނަ ފަރާތްތައް ހޮވާ އިނާމް ދިނުމަށްވެސް ވަނީ ހަމަޖެހިފައިއެވެ.\nއެސް.ޓީ.އޯ އިން އަންނަނީ ކޮންމެ އަހަރަކުވެސް ތަފާތު ކޮންސެޕްޓްތަކުގެ ކަލަންޑަރު ނެރެމުންނެވެ. މިގޮތުން މިފަހަރުގެ ކަލަންޑަރުގައި ރާއްޖޭގައި ހިމާޔަތްކޮށްފައިވާ ބައެއް ދޫންޏާއި ކަނޑުގެ ދިރުންތައް ދައްކުވައިދީފައިވެއެވެ. ދެމެހެއްޓެނިވި ތަރައްޤީއަށް އަމާޒުކޮށް ރާއްޖޭގައި ހިމާޔަތްކޮށްފައިވާ ދިރުންތަކައް ކަލަންޑަރު ހާއްސަކުރަން ނިންމީ ޒުވާނުން މިކަންކަމަށް ހޭލުންތެރިކޮށް ރާއްޖޭގެ ނާޒުކު ވެއްޓަށް ގިނަ ބަޔަކު އަހުލުވެރި ކުރުމަށްޓަކައި ކަމަށް އެސް.ޓީ.އޯ އިންހާމަކުރެއެވެ.\nރާއްޖޭގެ ވެށީގައި އުޅޭ ޖަނަވާރުތައް ދައްކުވައިދީފައިވަނީ ޑިޖިޓަލް ކުރެހުމެއް ކަމަށްވާ “ޒެންޓޭންގަލް” ސްޓައިލްގެ އަތު ކުރެހުންތަކުންނެވެ. މިހާއްސަ ކުރެހުންތައް ކުރަހާފައިވަނީ އެސްޓީއޯގެ ގްރެފިކް ޑިޒައިނާ އައްފާން ފާރުގެވެ.\n(ސްޓޭޓް ޓްރޭޑިންގް އޯގަނައިޒޭޝަން (އެސްޓީއޯ\nނިޕޯން ޕެއިންޓް “އެކުލަ މިކުލަ” ޕްރޮމޯޝަން ފަށައިފި – 20 އިންސައްތަ ޑިސްކައުންޓު ލިބޭނެ


Colombia Raees dhathuru kurevvi helicopter ah hamalaa dhin baehge mauloomaathu dhey faraathakah faisaage inaamu | Atoll News\nކޮލަމްބިއާ ރައީސް ދަތުރު ކުރި ހެލިކޮޕްޓަރަށް ބަޑި ޖެހި ބައެއްގެ މައުލޫމާތުދޭ މީހަކަށް ފައިސާގެ އިނާމު\nޝާއިޢުކުރީ: ފާޠިމަތު ފާޒިހާ ޖޫން 27, 2021, 17:56\nކޮލަމްބިއާގެ ރައީސް އައިވަން ޑުކީ ދަތުރު ކުރެއްވި ހެލިކޮޕްޓަރަށް ބަޑިން ހަމަލާ ދިން ބައެއްގެ މައުލޫމާތު ހިއްސާ ކުރާ މީހަކަށް ގާތްގަނޑަކަށް އަށް ލައްކަ އެމެރިކާ ޑޯލަރު އެ ގައުމުގެ ސަރުކާރުން ހުށަހަޅައިފި އެވެ.\nމި ހަމަލާ ދީފައިވަނީ ރައީސް އައިވަން އެ ގައުމުގެ ސަންޓެންޑާ ޕްރޮވިންސްގެ ވެރިރަށް ކުކުތާ ސިޓީ އަށް ދަތުރު ކުރައްވަމުން ގެންދަވަނިކޮށެވެ. އަރިހުގައި ކޮލަމްބިއާގެ ޑިފެންސް މިނިސްޓަރާއި ސަރުކާރުގެ ބައެއް މިނިސްޓަރުންނާއި އިސްވެރިން ތިއްބެވި އެވެ.\nއެ ގައުމުގެ ޑިފެންސް މިނިސްޓްރީން ބުނީ ބަޑިން ހެލިކޮޕްޓަރަށް ހަމަލާދިން ބައެއްގެ މައުލޫމާތު އަސްކަރިއްޔާ އާއި ހިއްސާ ކުރާ ފަރާތަކަށް ތިން މިލިއަން ކެމްބޯޑިއާ ރިއެލް ލިބޭނެ ކަމަށެވެ. އެއީ އެމެރިކާ ޑޮލަރުން ބަލާނަމަ796،000 ލައްކަ ޑޮލަރެވެ.\nއަސްކަރިއްޔާއިން ބުނީ ހަމަލާތައް އަމާޒުވި ސަރަހައްދުގެ ޖަންގަލި ބަލައި ފާސްކޮށްފައިވާ ކަމަށެވެ. އަދި އެ ސަރަހައްދުން ހަމަލާދިން ބަޑިތައް ފެނިފައިވާ ކަމަށެވެ.\nމިހަަމަލާދީފައިވަނީ ކުކުތާ ސިޓީގެ ވައިގެ ސަރަހައްދުން ވެނެޒުއޭލާ އާއި ދެ ގައުމު ގުޅޭ ބޯޑު ކައިރިންނެވެ. އެހެންވެ މި ހަމަލާ ދިނުމުގައި ވެނެޒުއޭލާގެ ސޯޝަލިސްޓު ލީޑަރަށް ކޮލަމްބިއާއިން ދަނީ ޝައްކު ކުރަމުންނެވެ.\nއެއީ ކޮލަމްބިއާގެ އަސްކަރިއްޔާ އާއި ދެކޮޅަށް ހަނގުރާމަ ކުރާ މީހުންނަށް ވެނެޒުއޭލާގެ ސޯޝަލިސްޓު ލީޑަރު ވާގިވެރިވާ ކަމަށް ރައީސް އައިވަން ތުހުމަތު ކުރައްވާފައިވާތީ އެވެ.\nއިއްޔެގެ ހަމަލާގައި ރައީސް އައިވަން އާއި ހެލިކޮޕްޓަރުން ދަތުރު ކުރެއްވި އެއްވެސް ބޭފުޅަކަށް އަނިޔާވެފައެއްނުވެ އެވެ. އެކަމަކު ހެލިކޮޕްޓަރަށް ވަޒަން އަރާފައިވެ އެވެ.


City athun baliviyas PSG ves dhevana burah - vNews.mv\nސިޓީ އާއި ޕީއެސްޖީ ބައްދަލުކުރި މެޗުގެތެރެއިން- ފޮޓޯ:- ގެޓީ އިމޭޖަސް\nސިޓީ އަތުން ބަލިވިޔަސް ޕީއެސްޖީވެސް ދެވަނަ ބުރަށް\nއައްފާން މުހައްމަދު 25 November 2021, 09:14\nޔޫއެފާ ޗެމްޕިއަންސް ލީގުގައި ބުދަ ދުވަހުގެރޭ ޕްރިމިއަރ ލީގުގެ ޗެމްޕިއަން މެންޗަސްޓަރ ސިޓީ އަތުން ބަލިވިނަމަވެސް ޕީއެސްޖީ ރައުންޑް އޮފް 16 ގެ ޖާގައެއް ހޯދައިފިއެވެ.\nމި ދެޓީމު ހިމެނޭ ގްރޫޕް އޭއިން ސިޓީ ދެވަނަ ބުރަށް ދަތުރުކުރީ ގްރޫޕްގެ އެއްވަނައިގެ ގޮތުގައެވެ. ޕީއެސްޖީއަށް ދެވަނަ ބުރުގެ ޖާގައެއް ލިބުނީ ގްރޫޕްގެ ދެވަނަ ޓީމުގެ ގޮތުގައެވެ. އެއީ މި ގްރޫޕުގައި ބުދަ ދުވަހުގެރޭ ކުޅުނު މެޗުން ކުލަބު ބްރޫޖް އަތުން ފަސޭހަކަމާއެކު 5-0 ގެ ނަތީޖާއަކުން އާރްބީ ލައިޕްޒީގް މޮޅުވުމުންނެވެ.\nމިއާއެކު މިހާތަނަށް މިގުރޫޕުގައި ހިމެނޭ4ޓީމުވެސް ފަސް މެޗު ކުޅެފައިވާއިރު، ކުޅުނު ފަސް މެޗުން ލިބުނު 12 ޕޮއިންޓާއެކު ސިޓީއަށް ވަނީ ގްރޫޕް އޭގެ އެއްވަނަ ކަށަވަރުވެފައެވެ. ދެވަނައިގައި އޮތް ޕީއެސްޖީއަށް ފަސް މެޗުން ލިބިފައިވަނީ އަށް ޕޮއިންޓެވެ. އަދި ތިންވަނައިގައި އޮތް ލައިޕްޒީގާއި ފުލުގައި އޮތް ބްރޫޖަށް ފަސް މެޗުން ލިބިފައިވަނީ ހަތަރު ޕޮއިންޓެވެ. މި ހަތަރު ޓީމަށްވެސް ގްރޫޕް ސްޓޭޖުގައި ބާކީ އޮތީ އެންމެ މެޗެކެވެ.\nސިޓީގެ އެތިހާދް ސްޓޭޑިއަމުގައި އެޓީމުން ޕީއެސްޖީގެ މައްޗަށް ކުރިހޯދީ ފަހަތުން އަރާ 1-2 ގެ ނަތީޖާއަކުންނެވެ.\nމުޅި މެޗުގައިވެސް ދެޓީމުގެ ފަރާތުން ވަރަށް ވާދަވެރި ކުޅުމެއް ފެނިގެންދިޔައިރު، ފުރަތަމަ ހާފު ނިމުނީ ދެޓީމުންކުރެ ޓީމަކަށް ލަނޑެއް ކާމިޔާބު ނުކުރެވިއެވެ. އެހެންނަމަވެސް ދެޓީމަށްވެސް ވަނީ ލަނޑުޖަހަން ރަނގަޅު ފުރުސަތުތަކެއް ލިބިފައެވެ. ހާއްސަކޮށް ފުރަތަމަ ހާފުގައި ގިނަވަގުތު ބޯޅަ ހިފަހައްޓައިގެން ކުޅުނު ސިޓީއިން ވަނީ ފުލުފުލުގައި ގިނަ ހަމަލާތަކެއް ޕީއެސްޖީގެ ގޯލާއި އަމާޒުކޮށް ފޮނުވާލާފައެވެ. އެހެންނަމަވެސް މި ހަމަލާތަށް ހުއްޓުވުމުގައި، ޕީއެސްޖީގެ ކީޕަރު، ކޭލާ ނަވާސް އާއި ޑިފެންޑަރުން ވަނީ މުހިންމު ދައުރެއް އަދާކޮށްފައެވެ.\nމި މެޗުގެ ދެވަނަ ހާފުގައި އެންމެ ފުރަތަމަ ލަނޑު ޖަހައި ލީޑު ނެގީ ޕީއެސްޖީންނެވެ. މި ހާފު ފަށައިގެން ފަސްވަނަ މިނެޓުގައި އޭރިއާ ތެރެއިން ފޮނުވާލި ހަމަލާއަކުން މި ލަނޑު އެ ޓީމަށް ކާމިޔާބުކޮށްދިނީ ކީލިއަން އެމްބާޕޭއެވެ. އެކަމަކު މެޗުގެ 63 ވަނަ މިނެޓުގައި ރަހީމް ސްޓާލިން ވަނީ ސިޓީއަށް ނަތީޖާ އެއްވަރުކޮށްދީފައެވެ. އަދި މި މެޗުން ސިޓީ މޮޅުކޮށްދިން ލަނޑު ބެނާޑޯ ސިލްވާ ތަނަވަސްކޮށްދިން ފުރުސަތަކުން މެޗުގެ 76 ވަނަ މިނެޓުގައި ކާމިޔާބުކޮށްދިނީ ބަދަލު ކުޅުންތެރިއެއްގެ ގޮތުގައި ކުޅެން އެރި ގަބްރިއެލް ޖެސޫސްއެވެ.\nކްލަބް ބްރޫޖް އާއި ލައިޕްޒިގް ބައްދަލުކުރި މެޗުގެތެރެއިން- ފޮޓޯ:- ގެޓީ އިމޭޖަސް\nމީގެއިތުރުން، 0-5 ގެ ނަތީޖާއަކުން އާރްބީ ލައިޕްޒިގުން ކްލަބް ބްރޫޖްގެ މައްޗަށް ކުރިހޯދިއިރު، އެޓީމުން ވަނީ މެޗުގެ ކުރީކޮޅުގައި ލަނޑެއްޖަހާ ލީޑުނަގާފައެވެ. ފުރަތަމަ ހާފުގެ 12 ވަނަ މިނެޓުގައި މިލަނޑު އެޓީމަށް ކާމިޔާބު ޮކށްދިނީ އެންކުންކޫ އެވެ. ލިބުނު ޕެނަލްޓީއކުން އެމިލް ފޯސްބާގް ލައިޕްޒިގަށް ލީޑު ފުޅާކޮށްދިން އިރު 26 ވަނަ މިނެޓުގައި އަންޑްރޭ ސިލްވާ ވަނީ އެޓީމުގެ ތިންވަނަ ލަނޑު ކާމިޔާބު ކޮށްދީފައެވެ. އަދި ފުރަތަމަ ހާފުގެ ފުރިހަމަވަގުތު ހަމަވެގެން ދެއްކި އިތުރުވަގުތުގެ ފުރަތަމަ މިނެޓުގައި ފޯސްބާގް ވަނީ އިތުރު ލަނޑެއް ޖަހާދީ، ލައިޕްޒިގަށް ހާފު ނިމުމުގެ ކުރިން4ލަނޑުގެ ލީޑެއް ނަގައިދީފައެވެ. އެޓީމުން މެޗުގައިޖެހި ފަހުލަނޑު، މެޗުގެ ފުރިހަމަވަގުތު ހަމަވެދެއްކި އިތުރުވަގުތުގެ3ވަނަ މިނެޓުގައި ކާމިޔާބު ކޮށްދިނީ ފުރަތަމަ ލަނޑުވެސް ޖަހައިދިން އެންކުންކޫ އެވެ.\nމި ގުރޫޕުގެ މެޗުތަކެއް ދެން ކުޅޭނީ އަންނަ ޑިސެމްބަރު މަހުގެ7ވަނަ ދުވަހުއެވެ. އެގޮތުން އެދުވަހުގެ 22:45 ގައި މެންޗަސްޓަރ ސިޓީ އާއި ދެކޮޅަށް ލައިޕްޒިގް ނުކުންނައިރު ހަމަ އެގަޑީގާ ޕީއެސްޖީ އާއި ދެކޮޅަށް ކްލަބް ބްރޫޖް ނުކުންނާނެއެވެ.


Miee Fathuruveri Kamuge Sinaa'athah Ai Enme Bodu Indha Jehumeh: Nazeer - Vaguthu\nމިއީ ފަތުރުވެރިކަމުގެ ސިނާއަތަށް އައި ބޮޑު އިނދަ ޖެހުމެއް: ނަޒީރު\nރާއްޖޭގެ ފަތުރުވެރިކަމުގެ ސިނާއަތަށާއި އިގްތިސާދަށް އެންމެ ބޮޑު އިނދަ ޖެހުމެއް އައީ ކޮވިޑް-19 ގެ ސަބަބުން ކަމަށް މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީގެ ސެކެރެޓަރީ ޖެނެރަލް އަހުމަދު ނަޒީރު މިއަދު ވިދާޅުވެއްޖެއެވެ.\nޓޫރިޒަމް ދާއިރާ އަށް ބީއެމްއެމްއެލް އިން ލޯނު ދޫކުރަން ފަށަން ބީއެމްއެލްގެ އޮފީހުގައި ބޭއްވި ބައްދަލުވުމުގައި ނަޒީރު ވިދާޅުވީ ފަތުރުވެރިކަމުގެ ދާއިރާގައި މަސައްކަތް ކުރައްވަމުން އަންނަތާ 36 އަހަރުވެފައިވާ އިރު، މިއީ ޓޫރިޒަމް އިންޑަސްޓްރީއަށް އެންމެ ބޮޑު ގެއްލުމެއް ކުރިމަތިވާނެ ފަހަރު ކަމަށެވެ. އެހެންވެ، މިއީ ޓޫރިޒަމް ދާއިރާ އަށް އެހީ ބޭނުންވާ ވަގުތެއް ކަމަށް ވެސް ނަޒީރު ވިދާޅުވިއެވެ.\n"އެހާ ހިސާބުން ފެށިގެން ބަލާއިރު މިހާރު ރާއްޖޭގެ ޓޫރިޒަމް އިންޑަސްޓްރީ އަށް އައިސްފައިވާ އިނދަ ޖެހުމަކީ މިހާތަނަށް މި ސިނާއަތަށް އައިސްފައިވާ އެންމެ ބޮޑު އިނދަ ޖެހުން،" ޓޫރިޒަމްގެ ދާއިރާގެ އެއް ތަޖުރިބާކާރު ނަޒީރު ވިދާޅުވިއެވެ.\nކޭޝްފްލޯ އަށް ކުރިމަތިވާނެ ދަތިތަކަށް ހައްލެއް ހޯދުމަށް ބީއެލްއެލް އިން ވޯކިން ކެޕިޓަލަށް ހާއްސަކޮށް ލޯނު ދިނުމަކީ މި ވަގުތަށް މުހިއްމު ކަމެއް ކަމަށް ނަޒީރު ވިދާޅުވިއެވެ.\nކޮވިޑް-19 އާ ގުޅިގެން ރާއްޖޭގެ ޓޫރިޒަމް ދާއިރާ އަށް ކުރިމަތިވަމުންދާ ދަތިތަކުން އަރައިގަތުމަށް ދެ މިލިއަން ޑޮލަރާ ހަމައަށް ލޯނު ދިނުމަށް ބީއެމްއެލުން ވަނީ ނިންމައިފައެވެ. މި ލޯނަށް ރިސޯޓުތަކުގެ އިތުރުން ގެސްޓްހައުސްތަކަށް ވެސް ކުރިމަތިލެވޭނެއެވެ.\nނަޒީރު ވިދާޅުވީ މިފަދަ ފައިނޭންސް ސްކީމެއް ތައާރަފު ކުރުމަކީ ކޮވިޑް-19 ގެ ސަބަބުން ލިބޭ ގެއްލުން ކުޑަ ކުރުމަށް ވަރަށް ބޮޑު ލުޔެއް ލިބިގެންދާނެ ކަމެއް ކަމަށް ގަބޫލު ކުރައްވާ ކަމަށެވެ.\nޓޫރިޒަމްގެ ތަޖުރިބާކާރުން ވިދާޅުވާ ގޮތުގައި ކޮރޯނާވައިރަސްއާ ގުޅިގެން އެ އިންޑަސްޓްރީ ވަނީ ބޮޑު އަނދަވަޅަކަށް ވެއްޓިފައެވެ. އަދި އެ އަނދަވަޅުން ސަލާމަތްވުމަށްޓަކައި ކުރަން ޖެހޭ ބައިވަރު މަސައްކަތްތައް ހުރި ކަމަށް އެމީހުން ފާހަގަކުރެއެވެ.\nރާއްޖޭގެ ހަތަރު ރިސޯޓަކުން ބިދޭސީ/ފަތުރުވެރިން ކޮވިޑް-19 އަށް ފައްސި (ޕޮޒިޓިވް) ވެފައެވެ.\nމާޗް 15, 2020 13:30\nމިއީ މާތްﷲގެ ކުޅަދުންވަންތަކަން ކަލޭމެން ދެނެގަތުމަށް އައި ފިލާވަޅެއް! ޔާމީންގެ ވެރިކަން އޮތްއިރު ޔާމީނަށާ ސަރުކާރަށް ގެއްލުންދިނުމުގެ ނިޔަތުގައި ރާއްޖޭގެ ފަތުރުވެރކަން ބޮއިކޮޓް ކުރުމަށް ގޮވާލާ ޤަވްމުތަކަށް ދަތުރުކޮށް އާދެސްކުރީ ކަލޭމެން! އެހެނަސް ޔާމީންގެ ޙިކުމަތުން އެކަން ކޮޅެއްގައި ނުޖެހި ދިޔައީ! މިއޮތީ މީހަކު ކުރި ކަމަކާ ނުލައި ފަތުރުވެރިކަން ބޮއިކޮޓްވެފަ! މިފަދަ ކިތަންމެ ކަމެއް މިގޮތަށް ފެންނަމުން މި ދަނީ! ޢިބްރަތް ލިބިގަނޭ!\nމާޗް 15, 2020 14:49\nކީކޭ ތިކިޔަނީ؟ ގައިމު ކެނެރީގޭ ޝައިތާނު ބުނި، ލެޕުޓޮޕަކާ، 1 ރިސޯޓު އޮތިއްޔާ މިގައުމު ހިންގޭނެޔޭ. މިހުރިހާދުވަހު ދިވެހިރާއްޖޭގެ ޓޫރިޒަމް ބޮއިކަޓުކުރަންގޮވީ، ކަލޭމެނާ ކަމަކާ ދިމާވީމަ މިހާރު މިއޮތީ ފަތުރުވެރިކަމުގެ ސިނާއަތަށް އައި ބޮޑު އިނދަޖެހުމަކަށްވެފަ. މިވަރުގެ ނުބައި ނުލަފާ ބައިގަނޑެއްމީ.\nމާޗް 15, 2020 15:28\nމިނިސްޓަރު ވިދާޅު ވި ނޫންތޯ މީ ހާސް ވާންވީ ކަމެއް ނޫނޭ\nނަޒީރު މިއީ ވަރަށް ވަރަށް ފޫހި މީހެއް!\nމާޗް 15, 2020 16:32\nޓޫރިޒަމް ދާއިރާ އައް 36 އަހަރުވެފައިވާ އިރު، މިއީ ޓޫރިޒަމް އިންޑަސްޓްރީއަށް އެންމެ ބޮޑު ގެއްލުމެއް ކުރިމަތިވާނެ ފަހަރު ކަމަށް ވިދާޅު ވާއިރު ތިޔަ ދިގު 36 ހައަހަރު ގަ ކުރިން ވީފައިދާއިން މިގައުމައް އަދި ރައްޔަތުންނައް ލިބުނު ފައިދާއެއް ނެތޭ ބުނެވިދާނެ އެއީ 36 އަހަރުފަހުން ކާރިސާއެއް ދިމާވީމަ އެކަމުން އަރައިގަނެވޭނެ ކެޕާސިޓީއެއް ނެތީ ބެކަޕެއް ނެތީ ނާގަބިލް ކަމުން ކަމައް ލަފަކުރެވެނީ ވީމާ ޕޯޑިއަމް ތަކުގައި ތިޔަ ވާހަކަ ތައް ދެއްކުމުން ތިޔަ އަމިއްލަޔައް ފަލީހައް ވަނީ ނޫންތޯ\nމާޗް 15, 2020 18:02\nބަލަ ފެށުނީއްސުރެ ރަންބިސް އަޅާކުކުޅޭ ކިޔައިގެން އެހެން އެއްވެސް ކަމަކަށް ނުވިސްނާ ތިއްބާ ލިބުނު ލަޑު. ދެންވެސް ޓޫރިޒަމް ނަންބަރު 1 އަކަކަށް ނަހަދާ އެހެން އިންޑަސްޓުރީ ތައް ކުރިއެރުވޭތޯ ބަލަމާ ހިގާ.


2011 ވަނަ އަހަރުގެ ފުރަތަމަ ކުއާޓަރުގެ އާމްދަނީގެ ގޮތުގައި އެމް.އައި.އާރ.އޭއަށް ލިބުނު ފައިސާ %59 އަށް އިތުރުވެ، ޔޫ.އެސް ޑޮލަރުގެ ގޮތުގައި ލިބުނު ފައިސާ %72 އަށް އިތުރުވެއްޖެ\nމިއަހަރުގެ ފުރަތަމަ ކުއާޓަރގެ އާމްދަނީގެގޮތުގައި ޖުމްލަ947 މިލިޔަން ރުފިޔާ މިއޮތޯރިޓީއަށް ލިބިފައިވެއެވެ. މިއީ މިދިޔަ އަހަރުގެ މިމުއްދަތުގައި ލިބިފައިވާ އަދަދާއި އަޅާބަލާއިރު %59 އިތުރު ޢަދަދެކެވެ. އަދި މިމުއްދަތުގެ ތެރޭގައި މިއޮތޯރިޓީއަށް މިއަހަރު ލިބޭނެކަމަށް އަންދާޒާކުރެވިފައިވާ ޢަދަދަށްވުރެ %21 އިތުރު ޢަދަދެކެވެ. މިގޮތުން ހަމައެކަނި މާރޗް މަހުގެ އާމްދަނީގެ ގޮތުގައިވެސް 407 މިލިޔަން ރުފިޔާ ލިބިފައިވެއެވެ. އަދި މިއަހަރުގެ ފުރަތަމަ ކުއާޓަރގައި ލިބުނު އާމްދަނީގެ ތެރޭގައި 67 މިލިޔަނަށްވުރެ ގިނަ ޔޫ.އެސް ޑޮލަރު ހިމެނެއެވެ. މިއީ މިދިޔައަހަރުގެ ފުރަތަމަ ތިންމަހުގައި މިއޮތޯރިޓީއަށް ޔޫ.އެސް ޑޮލަރުން ލިބިފައިވާ އާމްދަނީ އަށްވުރެ %72 އިތުރު ޢަދަދެކެވެ. އަދި ހަމައެކަނި މާރޗް މަހުވެސް 30 މިލިޔަނަށް ވުރެ ގިނަ ޔޫ.އެސް ޑޮލަރު އާމްދަނީގެގޮތުގައި ލިބިފައިވެއެވެ.\nފެބްރުއަރީ މަހަކީ ޖެނުއަރީ މަހާއި އަޅާބަލާއިރު3ދުވަސް މަދު މަހަކަށްވާއިރުވެސް ޓޫރިސްޓް ޚިދުމަތްދޭ ތަންތަނުން ވިއްކާ ތަކެއްޗާއި ދޭ ޚިދުމަތުގެ އަގުން ނެގޭ ޓެކްސް (ޓީ.ޖީ.އެސް.ޓީ)ގެ ގޮތުގައި 6.6 މިލިއަން ޔޫ.އެސް ޑޮލަރު ލިބިފައިވެއެވެ. މިއީ ޖެނުއަރީ މަހުގެ ޓީ.ޖީ.އެސް.ޓީގެ ގޮތުގައި ލިބިފައިވާ ފައިސާއަށްވުރެ %8 ދަށް ޢަދަދެއް ނަމަވެސް، މިތަފާތު އަންނާނެކަމަށް ކުރިންވެސް ލަފާކުރެވިފައިވެއެވެ. އެއީ ފެބްރުއަރީ މަހު މިޞިނާޢަތުން ވިއްކި އެނދުގެ ރޭޓުތަކާއި ދެވުނު ޚިދުމަތްތަކުގެ އަގު ޖެނުއަރީ މަހާއި އަޅާބަލާއިރު ދަށްވެފައިވާތީއެވެ. 01 ޖެނުއަރީ 2011ން ފެށިގެން ޓީ.ޖީ.އެސް.ޓީ ނަގަން ފެށުމާއިއެކު، ޓީ.ޖީ.އެސް.ޓީ ޤާނޫނުގައި ބަޔާންކުރެވިފައިވާ ޓޫރިސްޓުންނަށް ޚިދުމަތްދޭ ތަންތަނުން ކޮންމެ މަހެއްގެ ޓެކްސް ބަޔާނާއި ދައްކަންޖެހޭ ޓެކްސް، ހުށަހަޅަންޖެހެނީ ޖެހިގެން އަންނަ މަހުގެ 28ގެ ކުރިންނެވެ.\nމިދިޔަ އަހަރެކޭ އެއްފަދައިން މިއަހަރުގެ ފުރަތަމަ ކުއާޓަރުގެ ތެރޭގައި ލިބެންޖެހޭ، ނަމަވެސް އެއްގޮތަކަށްވެސް ނުލިބޭ އާމްދަނީ ކޯޑުތަކެއް އެބަހުއްޓެވެ. އަދި މީގެ އިތުރުން، މިދިޔަ އަހަރާއި އަޅާބަލާއިރު ދިވެހި ރުފިޔާއިން ބަލައިގަންނަ ދަނޑުވެރިކަމަށް ދޫކުރެވިފައިވާ ރަށްރަށުގެ ކުއްޔާއި ކުންފުނި ރަޖިސްޓްރީ ކުރުމުގެ ފީއާއި އަދި އެއަރޕޯޓު ސަރވިސް ޗާޖު ފަދަ ފީގެ އިތުރުން، ފިއުލް ރީއެކްސްޕޯޓު ރޯޔަލްޓީ އާއި ބޮޑުކަންނެލީގެ އެކްސްޕޯޓު ރޯޔަލްޓީ ފަދަ ޑޮލަރުން ބަލައިގަންނަ ފީތަކުން މިއަހަރުގެ މިމުއްދަތުގެ ތެރޭގައި ލިބިފައިވަނީ ގާތްގަނޑަކަށް 17 މިލިޔަން ރުފިޔާ މަދުންނެވެ. އަދި މިހެން ނުލިބިހުރި ފައިސާ ހޯދުމުގެ މަސައްކަތް މިއޮތޯރިޓީއިން ދަނީ ކުރަމުންނެވެ.\nއާމްދަނީގެ ގޮތުގައި މިއޮތޯރިޓީއަށް ބަލައިގަންނަ ފައިސާގެ ތެރޭގައި ވިޔަފާރިކުރުމަށް ދޫކުރެވިފައިވާ ބިންބިމުގެ ކުއްޔާއި، ބޭންކް ޕްރޮފިޓް ޓެކްސް އާއި، ރެވެނިއު ސްޓޭމްޕް ވިއްކައިގެން ލިބޭ ފައިސާއާއި، އަދި އެއްގަމާއި ކަނޑުގައި ދުއްވާ އިންޖީނުލީތަކެތީގެ ފީ ފަދަ ފީ އަދި ޓެކްސްތައް ހިމެނެއެވެ. މީގެއިތުރުން، ޑޮލަރުން ބަލައިގަންނަ ފައިސާގެތެރޭގައި ރިޒޯޓުތަކުގެ ކުލި/ރިޒޯޓުތަކުގެ ބިމުގެ ކުލި، ޓޫރިޒަމް ޓެކްސް އަދި ޓީ.ޖީ.އެސް.ޓީ ފަދަ ޓެކްސް، ރޯޔަލްޓީ އަދި ފީތައް ހިމެނެއެވެ.


ގޫގަލް މެޕްސް އިން ރީސައިކަލް ކުރުމަށް އެހީތެރިވަނީ - Tech News Maldives\nގޫގަލް މެޕްސް އިން ރީސައިކަލް ކުރުމަށް އެހީތެރިވަނީ\nއިސްމާއިލް އަލީ • 27 އޭޕްރީލު 2021\nޓެކް ކުންފުނިތަކަކީ އަބަދުވެސް އެކުންފުނިތަކުގެ ސަބަބުން ތިމާވެއްޓަށް ކުރާ ނޭދެވޭ އަސަރު ކުޑަކުރުމަށް މަސައްކަތްކުރާ ކުންފުނިތަކެވެ. މިފަދަ މަސައްކަތްތަކުގައި އެހެން މީހުން ބައިވެރި ކުރުމަކީ އަންމު ކަމެއް ނޫނެވެ. ނަމަވެސް ގޫގަލް އިން ވަނީ މިއާއި ހިލާފަށް އާންމުންނަށް އަދި ވިޔަފާރިތަކަށް ރީސައިކަލް ކުރެވޭނެ ފަސޭހަ އިންތިޒާމުތަކެއް ގޫގަލް މެޕްސް މެދުވެރިކޮށް ތައާރަފްކޮށްފައެވެ. އެގޮތުން ގޫގަލް މެޕްސް މެދުވެރިކޮށް މިހާރު ވަރަށް ފަސޭހައިން ރީސައިކަލް ކުރާތަންތަން ދެނެގަނެވޭނެއެވެ.\nއެގޮތުން ގޫގަލް އިން ވެރިފައި ކޮށްފައިވާ ވިޔަފާރިތަކަށް އެކުންފުނީގެ މައި ބިޒްނަސް ޕޭޖް މެދުވެރިކޮށް އެ ވިޔަފާރިތަކުން ރީސައިކަލް ކުރުމަށް ބަލައިގަންނަ ތަކެތި ލިސްޓްކޮށްލެވޭނެއެވެ. ގިނަ ވިޔަފާރިތަކަކީ ވެރިފައިޑް ވިޔަފާރިތަކަކަށް ނުވުމުން ގޫގަލް އިންދަނީ އެތަންތަނަށް ޒިޔާރަތްކުރާ ކަސްޓަމަރުންނާއި ސުވާލުކޮށް އެތަންތަނާއި ބެހޭ މައުލޫމާތު ހޯދައި މި ހިދުމަތް އިތުރަށް ހަރުދަނާ ކުރުމަށް މަސައްކަތްކުރަމުންނެވެ. މީގެ އިތުރުން އާންމުކޮށް މި ހިދުމަތް ބޭނުންކުރާ ފަރާތްތަކަށް ލޯކޭޝަންތަކުގެ މައުލޫމާތު ގޫގަލް އާއި ހިއްސާކުރުމުގެ ފުރުސަތުވެސް ވަނީ ހުޅުވާލެވިފައިއެވެ.\nމިހާރު މި ހިދުމަތް ހާއްސަވެފައިވަނީ ރީސައިކަލް ކުރެވޭނެ ތަކެތި ދެނެގަތުމަށެވެ. ނަމަވެސް މުސްތަގްބަލުގައި ގޫގަލް މެޕްސް މެދުވެރިކޮށް ރީސައިކަލް ކުރާ ތަންތަނާއި އެތަންތަނުން ރީސައިކަލް ކުރާ ތަކެތި އެނގޭނެއެވެ.\nމުނިފޫހި ފިލުވުމަށްވެސް ޓެކްނޮލޮޖީ ހަބަރު ވަރަށް ސަޅި


Aniyaa ge shikaarakah4main hedhi2meehun hayyaru koffi | Mihaaru\nއަނިޔާގެ ޝިކާރައަކަށް ހަތަރު މައިން ހެދި ދެ މީހުން ހައްޔަރުކޮށްފި\nފުލުހުން ތަހުގީގެއްގައި ހަރަކާތްތެރިވަނީ: ރުގްޔާގެ ނަމުގައި ހަތަރު މައިންނަށް އަނިޔާކުރި ދެ މީހުން ވަނީ ހައްޔަރުކޮށްފައި.\n26 ނޮވެމްބަރ 2020 - 12:54\nމެދުރާއްޖެތެރޭގެ ރަށެއްގައި އަނިޔާ ލިބުނީ 30 އަހަރުގެ އަންހެނަކަށާއި އޭނާގެ ތިން އަންހެން ދަރިންނަށެވެ.\nހަތަރު މައިންނަށް އަނިޔާކުރި ދެ މީހުންގެ ތެރެއިން އެކަކު ކޯޓު އަމުރެއްގެ ދަށުން ހައްޔަރުކުރީ ރޭގެ ވަގުތެއްގަ އެވެ. އަނެކަކު ހައްޔަރުކުރީ މިއަދު ހެނދުނެވެ.\nފުލުހުން ބުނިގޮތުގައި އަންހެނަކާއި އޭނާގެ ތިން ދަރިންނަށް ޖިސްމާނީ އަނިޔާކޮށް، އަންހެން މީހާ އާއި އޭނާގެ ދަރިފުޅަކަށް ޖިންސީ ގޯނާކުރި މައްސަލައިގައި ހައްޔަރުކުރީ 24 އަހަރުގެ މީހަކާއި 39 އަހަރުގެ މީހެކެވެ.\nކުޑަކުއްޖާއަށް ޖިންސީގޯނާކުރުމުގެ ތުހުމަތުކުރަނީ ރުގްޔާގެ ނަމުގައި އަނިޔާވެރި އަމަލުތަކެއް ހިންގި މީހާ އަށެވެ. ދެން ހައްޔަރުކުރީ އަންހެން މީހާގެ ފިރިމީހާ އެވެ. ރުގްޔާކުރާ މީހާގެ އަމަލުތަކަށް ހިތްވަރުދީ އޭނާ ވެސް އެ އަނިޔާގައި ބައިވެރިވި ކަމަށް ތުހުމަތުކުރެ އެވެ.\nއަންހެން މީހާ އާއި އޭނާގެ އާއިލާ އިން "މިހާރު"އަށް ކިޔައިދިން ގޮތުގައި ރުގްޔާ ކުރުމުގެ ނަމުގައި ފިރިމީހާގެ ގޭގައި އަންހެންމީހާ އާއި ތިން ދަރިން ބަންދުކުރީ މިދިޔަ އޮގަސްޓް މަހުގެ ތެރޭގަ އެވެ. އާއްމުކޮށް އޭނާ އަށް ކުރިމަތިވާ މައިގްރެއިން ވޭނަކީ ފިރިމީހާ ގަބޫލުކުރި ގޮތުގައި، ޖިންނީގެ އުނދަގުލާ ހެދި ވާ ކަމެކެވެ. އެ ރަށުގެ ރުގްޔާ ކިޔަވާ މީހަކު ގެއަށް ގެނެސް ތިން މަސްވަންދެން އެރުގްޔާ ކުރާ މީހާ ވިސްނައިދިން ގޮތުގައި އަންހެން މީހާ އާއި އޭނާގެ ހަތް އަހަރުގެ ދަރިފުޅުގެ ގައިގެ ތެރެއަށް ވަނީ ޖިންނި ވަދެފަ އެވެ. އެ ދެ މައިންނަކީ ޖިންނީން ކަމަށް، ދެން ތިބި ދެ ކުދިންނަށް ކިޔައިދީ، އެ ކުދިންނަށް ވެސް ނަފްސާނީ އަނިޔާ ދިން ކަމަށް އާއިލާ އިން ބުންޏެވެ.\nރުގްޔާ ކުރާ މީހާ ވިސްނައިދިން ގޮތުގައި އަންހެން މީހާ އާއި އޭނާގެ ހަތް އަހަރުގެ ދަރިފުޅުގެ ގައިގެ ތެރެއަށް ވަނީ ޖިންނި ވަދެފަ އެވެ. އެ ދެ މައިންނަކީ ޖިންނީން ކަމަށް، ދެން ތިބި ދެ ކުދިންނަށް ކިޔައިދީ، އެ ކުދިންނަށް ވެސް ނަފްސާނީ އަނިޔާ ދިން ކަމަށް އާއިލާ އިން ބުންޏެވެ.\nއަންހެން މީހާ ބުނީ އޭނާގެ ގައިގެ އެކި ތަންތަނުގައި ތަޅައި ހެދީ، ޖިންނިއަށް އަދަބު ދިނުމުގެ ނަމުގައި ކަަމަށެވެ. އެ އަދަބުގެ ތެރެއިން، އަޅެއްގެ ގޮތުގައި ގެންގުޅުމާއި ބަނޑުފުރައި ކާން ނުދިނުމާއި ހަމަ ނިދި ނިދިޔަ ނުދިނުން ފަދަ ކަންކަން ކުރިމަތިކުރުވި ކަމަށް އަންހެން މީހާ "މިހާރު"އަށް ކިޔައިދިނެވެ.\nއޭނާގެ ފައިގައި، އަނިޔާކުރި ކަމަށް ބުނާ ނިޝާންތައް ހުރިއިރު، އޭނާގެ ހަތް އަހަރުގެ އަންހެން ދަރިފުޅަށް ވަރަށް ބޮޑަށް ޖިންސީ ގޯނާކޮށްފައިވާ ކަމަށް ޑޮކްޓަރުގެ ރިޕޯޓްތަކުގައިވެ އެވެ. އެ ކުއްޖާ ސްކޫލަކަށް ވެސް ނުފޮނުވަ އެވެ.\nރުގްޔާ ކުރާއިރު، އެ ގޭތެރެއިން ރޯ އަޑު އިވޭނެ ކަމަށް އަވަށްޓެރިންނާއި އެ ގެއަށް ވަދެ އުޅޭ މީހުންނަށް ވިސްނައިދީފައި އޮތުމާ އެކު ތިން މަސްވިއިރު، އެ ހަތަރު މައިންނަށް އެހީތެރިކަމެއް ނުލިބުނެވެ. ފުލުހަކު އެ ގެއަށް ދިޔަ ދުވަހެއްގައި އަނިޔާގެ ވާހަކަ ބުނުމުން ގައި ތެރޭގައި ޖިންނި އުޅެނީ ކަމަށް ބުނެ އަޅާނުލައި ދިޔަ މައްސަލައިގައި އާއިލާގެ ކަންބޮޑުވުން އެބައޮތެވެ. ކުދިންނަށް އަނިޔާކުރާ ވާހަކަ އަންހެން މީހާގެ އާއިލާގެ މީހެއްގެ ގާތު ބުނެގެން އެ ގެއަށް ޖެންޑާ މިނިސްޓްރީގެ ސޯޝަލް ވޯކަރަކު ގޮސް ސުވާލުކުރުމުން ވެސް އޭނާގެ ފިރިމީހާ އެކަން ހުއްޓުވައި އޭނާ ފޮނުވާލީ ކަމަށް ވެސް އަންހެންމީހާ ބުނެ އެވެ.\nހަތަރު މައިން ބަންދުކޮށްގެން ގެންގުޅުނު ރަށުގެ ޕޮލިސް ސްޓޭޝަނުގެ ފުލުހަކު އެ މައްސަލައިގައި ފަރުވާކުޑަކޮށްފައިވާތީ އެތަނުގެ ބަދަލުގައި އަތޮޅު ޕޮލިސް ސްޓޭޝަނުން މައްސަލަ ބަލައިދޭން އާއިލާ އިން އޮތީ ހުށަހަޅައިފަ އެވެ. ތަހުގީގު މިހާރު ކުރިއަށް ގެންދަނީ އެ ތަނުން ކަމަށް އާއިލާ އިން ބުންޏެވެ.\nކުށްކުރުން ފުލުހުން ކުޑަކުދިންނަށް އަނިޔާކުރުން ޖިންސީ އަނިޔާ\n24 ކޮމެންޓް, 126 ރިއެކްޝަންސް\nބަލަ އޭނައަށްވސަޖިދަ ޖަހަން ބުނިވާހަކަވެސް އޮތްނޫހުގަ ކީއްވެ އެމައްސަލަ ނުބަލަނީ\nޖެންޑަރގެ މައްސަލަ ބަލަންޖެހޭ ކޮންމެހެންވެސް , އެގެއަށް ނުވައްދާ ފޮނުވާލީމަ ދެން ކުރަންޖެހޭ ކަމެއްވެސް ޖެންޑަރ އި ކުރަން ޖެހޭނެ ޒިންމާ ނުނަގާ ދެމުވައްސަސާއިން ވެސް ތިޔަވަނީ ބޯދަމައިގެންފަ\nފިރިމީހާ ގޯސް.. އެކަމަކު ނިކަން ވިސްނާ އެމީހާ ގަބޫލު ކުރީ ޖިންނިއެއް އަނބިމީހާ ގައި ތެރެއަށް ވަނީކަމާ އެކަުން އަނބިމީހާ ސަލަމްތްކުރުން އޭނާގެ މަގްސަދަކަށްވީ.. ގަމާރު ކަމާ ޖާހިލު ކަމަކީ ކުށެއް ނޫން.. މުޖުތަމައުން މި ގަމާރު ކަން ފިލުވާލައިގެން ނޫނީ އެ ފިރިމީހާ އަށް ޖެހިފަ ހުރި ބަލިން ގައުމު ސަލާމަތެއް ނުވާނެ...\nސޭކުސްތާނު ގައި މިފަދަ ކަންތައްތައް ވަރައް ޢާއްމުކޮއް ހިގައެވެ. އެއީ ސޭކުންތާނުގެ %70 މީހުންނަކީ މީހަކު ބުނާ ހާ ބަހަކައް ހެއްލި އެފަދަ ކަންތައްތައް ކުރަން ދެވިހިފާފައޭ ބުނާ ގޮތައް އުޅޭ މީހުން ކަމުގައި ވާތީއެވެ. އަދި މިއުޅޭ ސޭކުން ބުނެފިނަމަ %100 ގަބޫލް ކޮއް އެގޮތައް އުޅެވޭތޯ ބަލައެވެ.\nސަލަފީ ފިކުރެއްނޫން ސޫފީ ފިކުރު އިންޑިއގަ މިފަދަ ކަންތައް ވަރަށް ގިނައިން ކުރާކަމަށްވޭ ޖިންނި ނެރޭށޭ ކިޔާފަ މީހާ ޚަބަރު ހުސްވަންދެން ތަޅާފާނެ އަދި ޖިންނި ދުރުކުރާށޭ ކިޔާ ހާސްވަންދެން ދުން އަރުވާ ހަދާ , ވިސްނުމުގެ ކަންފުޅެއް ހުރި މީހަކަށް ވެސް އެގެންޖެހޭ ޖިންނައަކީ ޖިސްމާނީ އެއްޗެއް ނޫންކަން\nނަން ވާނީ އިހުގެ މުސްކުޅިން އުޅުނު ކަޓު ގޮތްތަކެވެ. މަމެން ކަހަލަ މުސްކުޅީން ކިބައިގައި ނެތް ވަރުގެ ގަމާރުކަން 24 އަހަރުގެ ޒުވާނުންގެ ކިބައިގައި އެހުރީ. ތައުލީމު ނެތްކަމުގެ ގޯސްކަން. ސަލަފީ ފިކުރު އެތަންމިތާގައި ފެތުރި ކަމުގެ ހިތި ނަތީޖާ މިއަދު ތިފެންނަނީ\nމިފަދަ މައްސަލަތައް ބަލާފަދައިން، މިކަމުގައި އިހުމާލުވި ފުލުހުންގެ މައްސަލައާއި އަދިވެސް އިހުމާލުވި އެހެންމީހުންގެ މައްސަލަތައް ބެލުން ވަރަށް މުހިންމު. ނޫސްތަކުގައި ހުރި ޚަބަރު ތަކުން އެނގޭގޮތުގައި ފިރިމީހާ ދިން މަޢުލޫމާތުގެ ސަބަބުން ފުލުހުންގެ ވެސް މާކަބޮޑު އަޅާލުމެއް ނުލިބުނު! ނަމަވެސް މިފަދަ ބޮޑު ކަމެއް، މިހާ ގިނަ ދުވަސް ވާންދެން ހިނގާއިރު މިކަމުގެ މަޢުލޫމާތު އެކި މިންވަރަށް އެނގޭ ކިތަންމެ ބައެއް ތިބޭނެ.\nމިމައްސަލައިގާ ތިޔަކަމެއް ހިނގި ރަށުގެ ރައްޔިތުން ތަހުގީގަށް ހާޒިރުކޮށް އިހުމާލުވިކަމުގެ ދަޢުވާ އުފުލަންޖެހޭ، ރުގުޔާކުރަނީޔޭ ކިޔައިގެން ތިޔަ ސަކަރާތެއް3މަސްދުވަހު ޖެހިއިރުވެސް ރޭކާނުލީ ހަމަ އެހާވެސް ހޭލުންތެރިކަމެއްނެތް ރައްޔިތުން އުޅޭ ރަށަކީބާ؟؟ އުމުރުން7އަހަރުގެ ކުޑަކުއްޖަކަށް މިކުރި އަނިޔާއާމެދު ސަރުކާރުންވެސް ކަންބޮޑުވާތަނެއް ނުފެނޭ، ގާނޫނުން މަތިކުރި ޒިންމާއޮތްތަނުގައިއޮތީ!!\nމުޅި ގައުމު އިހުމަލުގާ ބައިވެރިވެ.. މި މުޖައުގަ ހުރި ބަލިމަޑުކަމެއް ފިރިމީހާގެވެސް ހުރީ... ރަށުމީހުން އެކަނި ކުރާނެ ކަމެއް ނެތް....\nތިޔަވާހަކަ އއ ހިމަންދޫ މީހެއްކައިރިއަށް ގޮސް އޮޅުން ފިލުވާލާ! އެމީހުންނީ މިއުޅޭ ރިލޯޑް ސޭކުންގެ އަވާގައިޖެހި ގޭގަ ހުރި އެނދުތައް އުކާލާ! ކިރުބޯނެ ބަކެއްޓެއް ކޮންމެ ގެޔަކު ބޭތިއްބި މީހުން! ސުންތައް ތަބާވާށޯ! އަޅެމީހަކު ހޭބަލި ނުވާނެތަ!\nތި ރުޤުޔާ ކުރާމީހުން ރަޖިސްޓްރީކޮށް ވަކި ހުއްދައެއް ނަގަން މަޖުބޫރު ކުރަންވެއްޖެ އަދި ރުޤްޔާ ކުރާ މީހެއްގެ ފަރާތުން އެއްވެސް ޚިދުމަތެއް ހޯދުމުގެ ކުރިން ރުޤްޔާ އަކީ ކޮންގޮތަކަށް ކިހިނެތް ކުރާ ކަމެއްކަންވެސް އެގޭނެ އުސޫލެއް ރައްޔިތުންނަށް އެގުން މާބޮޑަށްވެސް މުޙިއްމުވެއްޖެ!\nމަސާޖު ކުރާތަންތަން ހިންގާ ގޮތައް ދޯ؟ ހުއްދަ ނަގައިގެން ކޮންމެފަދަކަމެއް ކުރިޔަސް އޯކޭވާނެ.\nއަނެއްދޮރުން ނެރެފަ ފޮނުވާނުލިއްޔާ ވެދާނެ..#ގައުމުގެ އިންސާފު\nމިއޮތީ ރަހީނުކުރުމުގެ "މޫސުން" ލައިގެންފާ. ދެންމިދުވަސްކޮޅު އޮންނާނީ މުޅިންމިކަން.


Suspension aa gulhigen Neymar ah Real match gelijje | Mihaaru\nބާސެލޯނާގެ ފޯވާޑް ނޭމާ. --ފޮޓޯ: އޭއެފްޕީ\n12 އެޕްރީލް 2017 - 10:115comments\nނޭމާގެ ސަސްޕެންޑްކުރީ ސްޕެނިޝް ލީގުގައި ހޮނިހިރު ދުވަހުގެރޭ މަލާގާ އަތުން 2-0 އިން ބާސެލޯނާ ބަލިވި މެޗުގައި ދެއްކި ރަތްކާޑާ ގުޅިގެން އެއް މެޗަށް އަދި ދަނޑުން ފައިބަމުން ހިތްހަމަނުޖެހުން ފާޅުކުރުމުން ދެ މެޗަށެވެ.\nނޭމާ އަށް ގެއްލޭ ފުރަތަމަ މެޗަކީ ލީގުގައި ހޮނިހިރު ދުވަހު އަމިއްލަ ދަނޑުގައި ރެއާލް ސޮސިއެޑާޑާ ދެކޮޅަށް ކުޅޭ މެޗެވެ. އޭގެ ފަހުން މި މަހުގެ 23 ގައި މަޝްހޫރު އެލް-ކްލެސިކޯ މެޗުގައި ރެއާލް މެޑްރިޑާ ދެކޮޅަށް ނުކުޅެވޭއިރު އަމިއްލަ ދަނޑުގައި އޮސަސޫނާއާ ދެކޮޅަށް ވެސް އޭނާ ހުންނަން ޖެހޭނީ ކުޅި ބަލާށެވެ.\nމި ސަސްޕެންޝަން ބާސެލޯނާ އިން އިސްތިއުނާފްކުރާނެ އެވެ. ސްޕެނިޝް ލީގުގެ ތާވަލުގެ ދެ ވަނައިގައި އޮތް ބާސެލޯނާ އަށް މި ސީޒަނުގައި އެންމެ މޮޅު ކުޅުމެއް ދައްކަމުން އަންނަނީ ނޭމާ އެވެ. އެހެންވެ އެއް މެޗު މަދުން ކުޅެފައިވާ ރެއާލް މެޑްރިޑާ ދެމެދު އޮތް ތިން ޕޮއިންޓުގެ ފަރަގު ނައްތާލަން ބާސެލޯނާ އިން ކުރާ މަސައްކަތުގައި ނޭމާގެ މުހިއްމުކަން ބޮޑެވެ.\nއިތުރު ލިޔުންތައް ބާސެލޯނާ ނޭމާ


ބަންގްލާދޭޝް އަޚެއްގެ ހިތްދަތި ޙަޔާތުން ޞަފްޙާއެއް! | Jazeera\tބަންގްލާދޭޝް އަޚެއްގެ ހިތްދަތި ޙަޔާތުން ޞަފްޙާއެއް! - Jazeera\nބަންގްލާދޭޝް އަޚެއްގެ ހިތްދަތި ޙަޔާތުން ޞަފްޙާއެއް!\nއަހްމަދު ރަޝީދު December 22, 2018 70 views0\nބަންގްލާދޭޝް ރައްޔިތުންގެ ތެރެއިން ރާއްޖޭގައި ވަޒީފާ އަދާކުރަން އައިސް އުޅޭ އަޚުންގެ ތެރެއިން ގިނަ ޢަދަދެއްގެ މީހުން ދިރިއުޅެމުން އަންނަނީ ވަރަށް ހިތްދަތި، ބުރަ ދިރިއުޅުމެކެވެ. އެމީހުންނާއިމެދު ވަޒީފާދޭ ބައެއް ފަރާތުން ޢަމަލުކުރަނީ ލާއިންސާނީ ދަށުދަރަޖައިގެ، ދެރަވަރު ގޮތްތަކަށެވެ. މިއީ ބަންގްލާދޭޝް ރައްޔިތެއްގެ ހިތްދަތި ދިރިއުޅުމުން ޞަފްޙާއެކެވެ.\n“ދިވެހިރާއްޖޭގައި އަހަރެން މަސައްކަތް ކުރަމުން އަންނަތާ މިހާރުމީ ތިން އަހަރެވެ. އެއް ވަޒީފާއިން އަނެއް ވަޒީފާއަށް ބަދަލުވަމުންނެވެ. ބައެއް ފަހަރަށް އަހަރެންގެ މުސާރަ ނުލިބި ހަތަރު ވަރަކަށް މަސްދުވަހުވެސް ހޭދަކުރަން ޖެހެއެވެ. އަހަރުމެންގެ ތެރެއިން ބައެއް މީހުންނަށް އެއްގޮތަކަށްވެސް މުސާރައެއް ނުލިބެއެވެ. އަހަރެންގެ ޝަކުވާތައް ހިއްސާކުރާނެ ރައްޓެހިންނެއް މިތާކު (ދިވެހިރާއްޖެއަކު) ނެތެވެ.\nދިވެހިރާއްޖެއަށް އައުމަށްޓަކައި އަހަރެންގެ ހުރިހައި މުދަލެއް ވިއްކައިލީމެވެ. އަހަރެން ހޯދާފައިވާ ހުރިހައި ފައިސާއެއް ހޭދަކުރީމެވެ. ނަމަވެސް މިތަނަށް އައިސް މިއުޅޭ އަހަރުމެންގެ އެންމެނާމެދު އަމަލުކުރަމުން ދަނީ ޖަނަވާރުންނާއިމެދު ކަންތައްކުރާ ގޮތަށެވެ. އަހަރުމެން ބުރަކޮށް މަސައްކަތްކޮށް އަހަރުމެންނަށް ޙައްޤުވެގެންވާ މިންވަރުވެސް ނުލިބެއެވެ.\nއަހަރެންގެ ހުންނަނީ އެންމެ ދަރިފުޅެކެވެ. ދަރިފުޅު އުފަންވިފަހުން އަހަރެން އެ ދަރިފުޅެއް ނުދެކެމެވެ. މިހާރު ދަރިފުޅުގެ އުމުރުން މިއީ ދެ އަހަރެވެ. ކޮންމެ ހިނދުކޮޅެއް އަހަރެން ހޭދަކުރަމުން މިގެންދަނީ އެދަރިފުޅު ދެކިލުމުގެ އުއްމީދުގައެވެ. މައިންބަފައިންނާއި އަހަރެންގެ ކުޑަކުޑަ ޢާއިލާއާއިމެދު ފިކުރު ކުރުމުގައެވެ. މިހާރު އަހަރެން އެއްވެސް މަސައްކަތެއް ކުރުމުގެ ޝައުޤެއް ނެތެވެ. ނަމަވެސް އަހަރެން މިތަނަށް އައުމަށް ފައިސާ ހޯދުމަށް އަހަރެންގެ ބައްޕަ ނަގާފައިވާ ބޮޑު ލޯނެއް އޮތުމުން މިތާނގައި މަސައްކަތް ކުރުމަށް މަޖުބޫރެވެ. ނެގި ލޯނަށްވާ ފައިސާ އެއްކޮށް ދައްކައި ޚަލާޞް ނުކޮށް އަހަންނަށް އެނބުރި ދެވޭކަށްވެސް ނެތެވެ. މިއީ އަހަރުމެންގެ ގިނަ މީހުންގެ ޙާލަތެވެ. ނުވަތަ ރާއްޖޭގައި ވަޒީފާ އަދާކުރަމުން އަންނަ ހުރިހައި ބަންގްލާދޭޝް ރަޢްޔިތުންގެ ހާލަތެވެ.\nމި އަނިޔާވެރި މާހައުލުގައި އަހަރުމެންގެ މީހުންނަށް ކިރިޔަކިރިޔާ ދިރިއުޅެވެނީއެވެ. ކޮންމެ މީހަކުވެސް އެމީހުންގެ އަމިއްލަ ސާފުތާހިރުކަމާއި ޞިއްޙަތަށް ވިސްނަމުންދާއިރު، އަހަރުމެން ގެންގުޅެމުން އަންނަނީ ވަލުޖަނަވާރުން ގެންގުޅޭ ކޮށްޓަކަށްވުރެންވެސް ދެރަ މާހައުލެއްގައެވެ. ދިހަވަރަކަށް ފޫޓުގެ ކުޑަކޮޓަރިއެއްގައި 60 މީހުން ނުވަތަ 70 ވަރަކަށް މީހުން، އެންމެ ފާޚާނާއެއް ބޭނުންކޮށްގެން ދިރިއުޅެމުން ގެންދެއެވެ.\nއަހަރުމެންގެ ޙާލަތު ހުންނާނެ ދަށު ދަރަޖައާއިމެދު ގިނަ ދިވެހީން ދެކެނީ ކިހިނެތްހެއްޔެވެ؟ މުޑުދާރު ތަންތަނުގައި ނިދަމުން، އެކަށީގެންވާ މުސާރައެއް ނުލިބި ނުވަތަ އެއްވެސް ގޮތަކަށް މުސާރައެއް ނުލިބި، ބަނޑުފުރާނަ މުއްތިކޮށްލާނެ ކާއެތިކޮޅެއް ނުލިބި، އަމިއްލަ ވަޠަން، ބަންގްލާދޭޝް ގައި ތިބި އަހަރެމެންގެ އާއިލާތަކަށް އަޅައިނުލެވި، އަހަރުމެން މިއުޅޭ ހިތްދަތި ހާލާއިމެދު ހަމްދަރުދީވަނީ ކިތައް ދިވެހީންބާވައެވެ؟”


Nasheedh ah Maruhaba Dhannavan Raees Solih Airport ah Vadaigannavaane ނަޝީދަށް މަރުހަބާ ދަންނަވަން ރައީސް ސޯލިހު އެއަރޕޯޓަށް ވަޑައިގަންނަވާނެ – Huvadhoo News Nasheedh ah Maruhaba Dhannavan Raees Solih Airport ah Vadaigannavaane Huvadhoo News\nނަޝީދަށް މަރުހަބާ ދަންނަވަން ރައީސް ސޯލިހު އެއަރޕޯޓަށް ވަޑައިގަންނަވާނެ\nފޮޓޯ: ރައްޔިތުންގެ މަޖުލީގެ ރައީސް މުހައްމަދު ނަޝީދު އާއި ރައީސް އިބްރާހިމް މުހައްމަދު ސޯލިހު\nރައްޔިތުންގެ މަޖުލީގެ ރައީސް މުހައްމަދު ނަޝީދު ރާއްޖެ ވަޑައިގަންނަވާތީ އެމަނިކުފާނަށް މަރުހަބާ ދެންނެވުމަށްޓަކައި ރައީސް އިބްރާހިމް މުހައްމަދު ސޯލިހު ވެލާނާ އިންޓަނޭޝަނަލް އެއާޕޯޓު (ވީއައިއޭ) އަށް ވަޑައިގަތުމަށް ނިންމަވައިފިއެވެ.\nނަޝީދުގެ ހަށިކޮޅަށް އަމާޒުކޮށް ދިން ބޮމުގެ ހަމަލާގައި އެމަނިކުފާނަށް ލިބުނު ޒަޚަމްތަކަށް ފަރުވާ ހޯދުމަށް ރާއްޖެއިން ބޭރުގައި ފަސް މަސްދުވަސް ހޭދަކުރުމަށްފަހު މިއަދު ރާއްޖެ ވަޑައިގަންނަވާނެ ކަމަށް ވަނީ ހާމަކޮށްފައެވެ. މިއަދު މެންދުރު 2.50ގެ ފްލައިޓުން ނަޝީދު ވަޑައިގަންނަވާތީ އެމަނިކާފަނަށް މަރުހަބާ ދެންނެވުމުގެ ގޮތުން ރައީސް ސޯލިހު އެއަރޕޯޓަށް ދާގޮތަށް ވަނީ ނިންމާފައެވެ.\nމިދިޔަ ބުދަދުވަހު ދުބާއިގައި ބޭއްވުނު އެކްސްޕޯއެއްގައި ބައިވެރިވެވަޑައިގަންނަވަން ނަޝީދު ވަނީ ދުބާއީއަށް ވަޑައިގެންފައެވެ. އެހެންކަމުން އެމަނިކުފާނަށް ތާއީދުކުރާ ބައެއް ބޭފުޅުން ވަނީ އެމަނިކުފާނާ ބައްދަލުކުރައްވަން ދުބާއީއަށް ވަޑައިގެންފައެވެ.\nމީގެ ކުރިން ނަޝީދު ރާއްޖެ ވަޑައިނުގަތީ އެމނިކުފާނުގެ ސަލާމަތީ ސަބަބުތަކަށްޓަކައެވެ. ރާއްޖެ ވަޑައިގެންފިނަމަ އެމަނިކުފާނަށް ހަމަލާ ދޭނެކަމަށް ފާޅުގައި އިންޒާރު ދީފައިވާތީއެވެ. އެމަނިކުފާނަށް ދިން ބޮމުގެ ހަމަލާގައި ލިބުނު ޒަޚަމްތަކާއި އަނިޔާތަކަށް އަދިވެސް އެމަނިކުފާނު ދަނީ ފަރުވާ ކުރަމުންނެވެ. އެގޮތުން ކަނާތުގެ ތިން އިނގިލި އައްސިވެ އިނގިލިތައް ބޭނުން ނުކުރެވޭ ކަމަށް ނަޝީދުވަނީ ވިދާޅުވެފައެވެ.\nމިއަދު ނަޝީދު ރާއްޖެ ވަޑައިގަތް ނަމަވެސް ރާއްޖޭގައި މަޑުކުރައްވާނީ ތިންދުވަސް ކަމަށް ވަނީ ހާމަކޮށްފައެވެ.


Rilwan maruvikan Raees saabithu kurevvee ehnoon: Tharujamaanu\nރިލްވާން މަރުވިކަން ރައީސް ސާބިތުކުރެއްވީއެއް ނޫން: ތަރުޖަމާނު\nރައީސް ޔާމީން: އެމަނިކުފާނުގެ ވާހަކަފުޅު ވަނީ ތަޖުރަމާކޮށްދީފަ -- އަހުމަދު ނާއިމް | އަވަސް\nމިއަދު ވާހަކަފުޅު ދައްކަވަމުން މިނިވަން ނޫހުގެ ނޫސްވެރިޔާ އަހުމަދު ރިލްވާން އަބްދުﷲ މަރުވިކަން ރައީސް އަބްދުﷲ ޔާމީން ސާބިތުކުރެއްވީ ނޫން ކަމަށް ރައީސް އޮފީހުގެ ތަރުޖަމާނު އިބްރާހިމް މުއާޒު އަލީ ވިދާޅުވެއްޖެ އެވެ.\n"މިނިވަން ނޫހުގެ ނޫސްވެރިއަކަށް އުޅޭ ރިލްވާން މިހާރު ވަނީ ނިޔާވެފައި ޝައްކެއް ވެސް ނެތް، ވަރަށް ހިތާމަވެރި ކަމެއް،" ގދ. މަޑަވެލީގައި މިއަދު ވާހަކަފުޅު ދައްކަވަމުން ރައީސް ޔާމީން ވިދާޅުވި އެވެ.\nއެ ވާހަކަފުޅު ތަރުޖަމާ ކުރައްވާ މުއާޒު ކުރެއްވި ޓްވީޓެއްގައި ވިދާޅުވީ، ރައީސް ދެއްކެވި ވާހަކަފުޅުގައި ރިލްވާންގެ މަރު ސާބިތު ކުރެއްވީއެއް ނޫން ކަމަށާއި ރައީސްގެ ވާހަކަފުޅު އަމާޒު ކުރެއްވީ ކުރީގެ ނައިބު ރައީސް އަހުމަދު އަދީބު، އެމަނިކުފާނާއި ކެބިނެޓާ ގުޅިގެން ހެދި ދޮގުގެ މައްޗަށް ކަމަށެވެ.\nމުއާޒު ވިދާޅުވި ގޮތުގައި ރައީސް "ޝައްކެއް ނެތް" ކަމަށް ވިދާޅުވުމުގެ މާނައަކީ "ރިލްވާންއަށް ވީގޮތެއް ނޭނގި އެންމެން ހިތާމަކުރާ ވާހަކަ" ކަމަށެވެ.\nރިލްވާންގެ މައްސަލަ ބަލަން ނުޖެހޭ ކަމަށް ކެބިނެޓް ބައްދަލުވުމެއްގައި ރައީސް ވިދާޅުވި ކަމަށް ބުނެ ރިލްވާން ގެއްލުވާލި އިރު ޓޫރިޒަމް މިނިސްޓަރުގެ މަގާމުގައި ހުންނެވި ކުރީގެ ނައިބު ރައީސް އަހުމަދު އަދީބު މިއަދު ނެރުނު ނޫސްބަޔާނެއްގައި ބުންޏެވެ.\nއެކަމާ ގުޅިގެން ރައީސް ޔާމިން މިއަދު ވިދާޅުވީ ކެބިނެޓު ފެންވަރުގައި ނަގައިގެން ކުރި މަސައްކަތަކީ އެމަނިކުފާނުގެ ލޯންޗު ގޮއްވާލި ހާދިސާ ކަމަށާއި އެ ލޯންޗު ގޮއްވާލަން އަދީބު މަސައްކަތް ކުރި ސަބަބު އޭނާ ވިދާޅުވާން ޖެހޭ ކަމަށެވެ. މީހުންގެ މަރުގެ މައްސަލަތައް ފުލުހުން މިއަދު ވެސް ތަހުގީގު ކުރަމުން އަންނަ ކަމަށާއި އެކަންކަމަށް ފުލުހުން ޖަވާބުދާރީވެސް ވާނެ ކަމަށެވެ.\nރިލްވާން ގެއްލުވާލާފައިވަނީ 2014 ވަނަ އަހަރުގެ އޮގަސްޓް މަހުގެ އަށްވަނަ ދުވަހު އެވެ. އެކަމަށް މި މަހު ހަތަރު އަހަރު ފުރޭއިރު މިހާތަނަށް ރިލްވާންއަށް ވީގޮތް ފުލުހުން ހޯދިފައެއް ނުވެ އެވެ. އެ މައްސަލާގައި ތަހުގީގެއް ހިންގައި ދައުވާ ކުރި ހަމައެކަނި މީހުން ވެސް ވަނީ މިނިވަންވެފަ އެވެ.\nއެ މައްސަލާގައި ކުރި ހުކުމުގައި ފުލުހުންގެ ގިނަ އިހުމާލުތަކެއް ހުރިކަން ކުރިމިނަލް ކޯޓުން ވަނީ ފާހަގަކުރައްވައިފަ އެވެ. ހުކުމުގައި ބުނީ، ތަހުގީގުގައި ކޮންމެހެން ދޫކޮށްލައިގެން ނުވާނެ އުސޫލުތަކަށް މި މައްސަލާގައި ފުލުހުން އެއްގޮތަކަށް ވެސް އަމަލުކޮށްފައިނުވާ ކަމަށެވެ.\nރައީސް އަބްދުﷲ ޔާމީން ކުރީގެ ނައިބު ރައީސް އަހުމަދު އަދީބު މޯލްޑިވްސް ޕޮލިސް ސާވިސް + އަހުމަދު ރިލްވާން\nސީރިއާގައި ރިލްވާން މަރުވިކަން ދައްކަން ސިޔާސީ ނުފޫޒު ފޯރުވި\nރިލްވާން ވަނީ މަރުވެފަ، ޝައްކެއްނެތް: ރައީސް\nއެކަހެރިކުރި ފުލުހުން މަސައްކަތަށް، ތަހުގީގު ނުނިމޭ!\nމާޒީގެ ރޮނގުމަތީން: އިމްރާން ސްޕީޗްގެ ރިޕްލޭ!


Hageegee Vaahaka: Hithi 14\nހަޤީޤީ ވާހަކަ: ހިތި 14\n-3weeks ago5- ޝާފިރާ މޫސާ\nއަހަރެން އާދައިގެ ހިނގުމެއްގައި ހިނގާފައި ގޮސް އިނާދު ކައިރިއަށް ހުއްޓުނީމެވެ. "މަށަށް ފާރަލަނީތަ؟." ހިތްހަމަނުޖެހުގައި ހުރި ރާގެއްގައި އަހަރެން އަހާލީމެވެ. "އާއެކޭ ބުނެފިއްޔާ؟." އިނާދު ވެސް ކުރީ ސުވާލެކެވެ. "ކީއްކުރަން ތި ފާރަލަނީ؟. މަށަށް ޕްރިންޓް ނަގަން ދިޔަ ތަނުން ވައްކަން ކުރެވުނީތަ؟." އަހަރެން އެހީމެވެ. "އާ... ވަރަށް އަގުބޮޑު އެއްޗެއް ވަގަށް ނަގައިގެން ދިޔައީ!." އިނާދު ހީލުމަށްފަހު ބުނެލިއެވެ. "އޭ!.. މަށެއް އެއްވެސް އެއްޗެއް ނުނަގަން. ކިހިނެއް ވެގެންތަ ތިއުޅެނީ؟." އަހަރެން އިތުރަށް ރުޅިގަދަވިއެވެ. "އަހަރެންގެ ހިތް ނެގީ. އެއީ އަގުބޮޑު އެއްޗެއް ނޫންތަ؟." އިނާދު އޭނާގެ ސައިކަލު ލޯގަނޑުގައި ހުރި ހަޑިތަކެއް ފިލުވަމުން ވާހަކަ ދެއްކިއެވެ. އަހަރެން އޭނާއާއި ދިމާލަށް އިރުކޮޅެއް ވަންދެން ބަލަން ހުރެފައި އިތުރަށް އެއްވެސް އެއްޗެކޭ ނުބުނެ އެތަނުން ހިނގައިގަތީމެވެ.\nއޭރު އިނާދު ހުރެގެން އޭއްސޭ ކިޔައި އަހަރެންނަށް ގޮވައެވެ. އަހަރެން އަޑުއިވޭ ކަމަށްވެސް ނުހަދައި ގޮސް ގެއަށް ވަނީމެވެ. ގެއަށް ވަދެ އިރުކޮޅެއްވުމުން ބެލްކަނިން ސިއްރުސިއްރުން ބޯދިއްކޮށްލާ އޭނާ ހުރިތޯ ބަލާލީމެވެ. ފެންނާކަށް ނެތެވެ. ނަސީބެކޭ ހިތާ އަވަހަށް ގޮސް ގޭތެރެއަށް ވަނީމެވެ. އަހަރެންގެ މުޅި ދުވަސް ހޭދަވެގެން ދަނީ އޮފީހުގައާއި ކްލާސް ތަކަށް އެޓެންޑު ކުރުމުގައެވެ. ބައެއް ފަހަރު ރޭގަނޑުގެ ވަގުތުގައި ވެސް އޮފީހަށް ދާން ޖެހެއެވެ. އޮފީހުން ގުޅާތޯ ހުންނަން ޖެހެނޭ އެލާޓް ގައެވެ. މިގޮތުގައި ދުވަސްތައް ވޭތުވަމުން ދިޔައިރު، ދޭތެރެއަކުން އަހަރެންނަށް އިނާދު މަގުމަތިން ފެނެއެވެ. އޭނާ އަހަރެން ފެންނަ ކޮންމެ ފަހަރަކު އަހަރެންނާއި ވާހަކަ ދައްކަން މަސައްކަތްކުރެއެވެ. ނަމަވެސް އަހަރެން ބަލަނީ އަވަހަށް ފިލޭތޯއެވެ.\nއެއް ދުވަހެއްގެ ހަވީރުގެ ވަގުތެކެވެ. އެއީ ހުކުރު ދުވަސް ކަމަށްވުމާއެކު އަހަރެން ހަވީރު ނިކުލެމީ ބޭރަށެވެ. ރައްޓެއްސަކާއެކު ކޮފީ އަކަށް ދިއުމަށެވެ. އަހަރެންގެ ރައްޓެހިން ފުދޭވަރަކަށް ގިނަވާނެއެވެ. ނަމަވެސް އެއިން މީހަކާއި ބައްދަލުވަނީ ހާލަކުން ފަހަރަކުއެވެ. އަހަރެން ކޮފީއަށް ދިޔައީ އަހަރެންގެ ރައްޓެހި ކުއްޖާ ބުނި ލޮކޭޝަނަށް ހިނގާފައެވެ. އަހަރެން ކޮފީ ޝޮޕަށް ވަންއިރު، ބޭރު ފެންނަގޮތަށް ހުރި މޭޒެއް ކައިރީ އަހަރެންގެ ރައްޓެހި ޝާން އިނެވެ. "އަދި އެބަ އާދޭ ޝާންގެ ފްރެންޑެއް." އަހަރެން މޭޒުކައިރީ އިށީންނަނިކޮށް ޝާން ބުންޏެވެ. "ޔާ. އައިމް އޯކޭ ވިތް އިޓް." އަހަރެން ގޮޑީގައި އިށީންދެ ހަމަޖެހިލީމެވެ.\nއަހަރެންނާއި ޝާން އާއި އެހާ ޒަމާންކޮށްފައި ބައްދަލުވުމުން ލައްކަ ވާހަކަ ހިއްސާކުރީމެވެ. މިގޮތުގައި ދެމީހުން އޮލަ ވާހަކައިގައި ތިއްބާ ޝާންގެ ރައްޓެހި ކުއްޖާ އެތަނަށް އައެވެ. އަހަރެންގެ ފޯނަށް ހަމަ އެވަގުތު މެސެޖެއް އައުމާއެކު އަހަރެން އިނީ އެ މެސެޖު ކިޔާށެވެ. ކުށްލިއަކަށް ތަނަށް ވެރިވި ހަމަހިމޭން ކަމާއެކު އަހަރެންނަށް އިސްއުފުލާ ބަލާލެވުނެވެ. "ވަޓް!." ކުރިމަތީގައި ހުރި އިނާދުފެނިފައި ހައިރާން ކަމާއެކު އަހަރެންނަށް ބުނެލެވުނެވެ. "ޝަމް މީނަ ދަންނަންތަ؟." ޝާން ހައިރާންވެފައި ސުވާލުކުރިއެވެ. "އާ. ގެ ކައިރިންނާއި، މަގުމަތިންނާއި މުގޯލި އަޅާ މީހެއް ނޫޅޭނެ މީނޫނިއްޔާ." އަހަރެން ވަށްބަހުން ޖަހާލީމެވެ. "މުގޯލި އަޅާ ވަރުވީމަ މުގޯލިވެސް އަޅާނެތާ. އަހަރެން ވަރަށް ރީތިކޮށް ބުނިން އަހަރެން ހިތް ވަގަށް ނެގިއްޔޭ." އިނާދު އިށީންނަމުން ވާހަކަ ދެއްކިއެވެ. އަދި ޝާން އަށް ކުރުގޮތަކަށް ވެގެން އުޅޭ ގޮތް ސާފުކޮށްދިނެވެ. "ޝަމް، މިއީ ވަރަށް ބަރާބަރު މީހެކޭ. ޝަމް، އިނާދު އާއި އިންނަންވީނު." ޝާން ހީހީފައި ވާހަކަ ދެއްކިއެވެ. "[ކިހާ ރީތި. ހަމަ ތާކުން މީހަކު ދައްކާފަ ޝާންވެސް ތިބުނީ އިންނާށޭ. ތިހެން ބުނާހާ ފަސޭހައިން މީހުންނާއި އިނދެވޭތަ؟." އަހަރެން ޖެއްސުންކުރާ ރާގަކަށް ބުނީމެވެ.\n"ކީއްވެ ނީދެވެންވީ؟. ޝަމް އަހަރެންނަށް ފުރުސަތެއް ދިނީމަތާ އެނގޭނީ އަހަރެންނަކީ ކާކުކަން. އަހަރެން ޝަމް އާއި އިންނަން ބޭނުން، ޝަމް އިންނަން ހުރިއްޔާ. މިއީ މަޖަލަކަށް ބުނި އެއްޗެއް ނޫން." އިނާދުގެ މޫނުމަތިން އޭރު ފެންނަމުން ދިޔަ ސީރިއަސްކަން ފެނިފައި އަހަރެން ހިންދިރުވާލީމެވެ. އޭނާ އަހަރެންނާއި ދިމާލަށް ކަޅި ޖަހާވެސް ނުލައި ބަލަންފެށިއެވެ. އަހަރެންނަށް ވެސް އިދެވުނީ އިނާދުއާއި ދިމާލަށް ބަލަހައްޓައިގެން ބުނާނެ އެއްޗެއް ނޭންގިފައެވެ. "އެކަމަކުވާ، ދެމީހުން ފިލްމެއް ކުޅެނީތަ ތި؟. ބަލަ މަވެސް މިތާ އެބަ އިނީމޭ." ޝާން އިނާދުގައި ގައިގައި ކަވިގޮތަކަށް ވިކައިގަންނަމުން ބުންޏެވެ. އިއްތިފާގުން ޝާން އާއި އިނާދަކީ އެއް ރަށެއްގެ ވަރަށް ގާތް ދެ އެކުވެރިންނެވެ.\nއިރުއޮއްސި، އިރުގެ އަލިކަން ދުނިޔެމަތިން ގެއްލުނު ހިސާބުން އަހަރެމެން އެތަނުން ނިކުތީމެވެ. އިނާދު އަހަރެންގެ ފޯނު ނަންބަރަށް އެދި އާދޭސްކުރިއެވެ. ނަމަވެސް އަހަރެން އޭނާއަށް ދިނި އަހަރެންގެ ފޭސްބުކް އެކައުންޓެވެ. "ނަންބަރު ދީފިއްޔާ މި ފިރިހެންވެރިން ގުޅާވަރުން ހަމަ ނިދި ނުލިބޭނެ. އިތުބާރު ކުރެވުނު ދުވަހަކުން ނަންބަރު ދޭނަން. އެހަށް ފޭސްބުކް މެސެންޖާއިން ފުއްދާލާ. ދެން އަހަރެން ދަނީ." އަހަރެން އަވަސްވެގަތީ ގެއަށް ދިއުމަށެވެ. އެރޭ އިޝާ ނަމާދުކޮށްލައިގެން މަންމައާއި ދައްތައާއި އެކު ކާން މޭޒު ކައިރީގައި އިންދާ މެސެންޖާއިން މީހަކު ހައި ޖެހިއެވެ. ބަލާލިއިރު އިނާދެވެ. "ނޫނޭވާ ވަރުތަކެއް ވެފަހުރި ފިރިހެނެއްތާ މީ. ނިމުނީ ވާހަކަދައްކަމުން ދައްކަމުން ގޮސް ގަޔަށް އަރަން އުޅެފިއްޔާ." އަހަރެން ހިތާހިތުން ކިޔައީލީމެވެ.\nއަހަރެންގެ ސިކުނޑިތެރޭގައި އަބަދުވެސް ރަގަބީލު އަޅާ ކަމަކީ އެއީއެވެ. އަހަރެން ބޭނުންވަނީ އަހަރެންގެ ހަށިގަނޑުގައި ބީހުމުގެ ކުރިން އެމީހަކު އަހަރެންދެކެ ހަގީގަތުގައިވެސް ލޯބިވުމަށެވެ. އަދި އެ ލޯބި މުޅި އުމުރަށް ދެމިގެންދާނެހެން ގޮތް ޖަހާށެވެ. އެރޭ އިނާދު އަހަރެންނާއި ވަރަށް ގިނަ ވާހަކަތައް ހިއްސާކުރިއެވެ. އަހަރެންވެސް ދިރިއުޅުމުގެ ބައެއް ކަންކަން އޭނާއާއި ހިއްސާކުރީމެވެ. އިނާދު އޭރުވެސް އެދެމުން ދިޔައީ އޭނާއާއި ކައިވެނި ކުރުމަށެވެ. އަދި އެކަމާއި މެދު ފުންކޮށް ވިސްނުމަށް އެދުނެވެ. އަހަރެން އެހިސާބުން ނާޒިމްގެ ވާހަކަ އިނާދުއާއި ހިއްސާ ކުރީމެވެ. އިނާދު އަހަރެންނަށް ދިނީ ހިތްވަރެވެ. އަދި ދުނިޔޭގައި އުޅޭ ހުރިހާ ފިރިހެނުންނަކީ ނާޒިމް ކަމުގައި ނުދެކުމަށް އަހަރެންނަށް ނަސޭހަތްތެރިވިއެވެ. އެ ދުވަސް ވަރަކީ އަހަރެންގެ ކޯހުގެ އެންމެ ފަހު ދުވަސްތަކަށް ވުމާއެކު، ކިޔެވުމުގައި ވަރަށް ގިނަ ވަގުތު ހޭދަކުރީމެވެ. އޭގެ އަނެއްކޮޅުން އަހަރެންނާއި އިނާދުގެ ގުޅުންވެސް ދިޔައީ ބަދަހިވަމުންނެވެ. އަހަރެންނަށް އަނެއްކާވެސް އާ އުއްމީދުތަކެއް ކުރެވެން ފެށިއެވެ. އިނާދަކީ އެހެން މީހުންނަށް ވުރެ ތަފާތު މީހެއްކަން އޭނާ ސާބިތުކޮށްދިނީ ހަމައެކަނި އޭނާގެ ވާހަކަތަކަކުންނެއް ނޫނެވެ. އޭނާގެ ބަހާއި އަމަލާއިވެސް ދިމާވެއެވެ. އިނާދު ބޭނުންވީ އަހަރެންގެ ކޯސް ނިމުނުހާ އަވަހަކަށް އަހަރެންނާއި ކައިވެނިކުރާށެވެ. ނަމަވެސް އަހަރެން އޭރު އެހާ އަވަހަށް އިންނަން ބޭނުން ނުވުމުން އެކަން ފަސްކުރީމެވެ.\nއަހަރެން މަންމަ އާއި ބައްޕައަށް އިނާދު ތައާރަފުކޮށްދިނީމެވެ. އަދި އެއީ އަހަރެން މުސްތަގްބަލުގައި އިންނަން ބޭނުންވާ ކުއްޖާ ކަމުގައި ބުނީމެވެ. ކުރިއެކޭ އެއްގޮތަށް، އޭރުވެސް އަހަރެންނަށް އިނާދުއާއެކު މާގިނައިން ބޭރަށް ނިކުމެ އުޅުމުގެ ހުއްދައެއް ނޯވެއެވެ. ނަމަވެސް ދެމީހުންގެ ގުޅުން ބަދަހިވި ވަރަކަށް ހޭދަކުރެވޭ ވަގުތު ވެސް ގިނަވާން ފެށިއެވެ. މިކަމާއި މެދު މަންމަ ބައެއް ފަހަރު ހިތްހަމަވެސް ނުޖެހެއެވެ. ނަމަވެސް އަހަރެން ކޮންމެވެސް ގޮތަކަށް މަންމައަށް ވިސްނައިދެވޭތޯ ބަލަމެވެ. އަހަރެންގެ ބިޒީ ޝެޑިއުލްގެ ވަގުތު ހޭދަކުރުމަށް ވަގުތު ހޯދަނީ ވަރަށް ބޮޑަށް ރާވާލައިގެންނެވެ.\nއިނާދު އާއެކު އަހަރެންގެ ހަޔާތަށް އައީ ބަހާރު މޫސުމެވެ. ލޯބީގެ ފުން ކަނޑުގައި ގެބެމުން ދިޔައިރު ސަލާމަތަށް އެދި އާދޭސްކުރަމުން ދަނިކޮށް އަހަރެންގެ އަތުގައި ހިފީ އިނާދެވެ. އަހަރެންނަށް އިނާދު ކަހަލަ މީހަކާއި ދިމާވީކަމަށްޓަކައި ހެއްދެވި ފަރާތަށް ޝުކުރުކުރީމެވެ. އަހަރެންގެ ހިތި މާޒީގައި ހިނގާފައިވާ އެއްވެސް ކަމެއް އިތުރަށް ތަކުރާރުވާކަށް އިނާދު ބޭނުމެއް ނޫނެވެ. މިގޮތުގައި ދުވަހަކަށްފަހު ދުވަހެއް ކުރިއަށް ދަމުން ގޮސް، އަހަރެންގެ ކޯސް ނިމި ގްރެޖުއޭޝަން ދުވަސް ބޯމަތިވިއެވެ. ކޯހުން ހަމައެކަނި ފާސްވެގެން ގްރެޖުއޭޓްވީ އަހަރެންނާއި، ޖަޒްލީ އާއި އިބާނާގެ އިތުރުން މަނާލްއެވެ. އެދުވަހަކީ އަހަރެންގެ ހަޔާތަށް އައި އެންމެ އުފާވެރި އެއް ދުވަހެވެ.\nގްރެޖުއޭޝަން ހަފްލާގައި ސްޓޭޖް މަތިން އަހަރެންގެ ނަން ގޮވުމާއެކު، ސެޓްފިކެޓާއި ހަވާލުވުމަށް ތެދުވެ، މަންމައާއި ބައްޕައާއި ދިމާލަށް ބަލާލީމެވެ. އެމީހުންގެ މޫނުމަތިން ފެނިގެން ދިޔަ ހިތްގައިމު ކަމާއި، އުފާވެރިކަން ފެނިފައި އަހަރެންގެ ހިތަށް ފިނިކަމެއް ލިބުނެވެ. އޯލެވެލްގެ ނަތީޖާ ފަނޑުފުލުން ދިޔަ ނަމަވެސް، ކޯހުން ގްރެޖުއޭޓްވި މަދު ބައިވެރިންގެ ތެރޭގައި އަހަރެން ހިމެނިގެން ދިއުމަކީ އެމީހުންނަށް ލިބޭނެ ހިތްހަމަ ޖެހުމެއްކަން ކަށަވަރެވެ. އަހަރެން މާލެ އައި މަގުސަދު ކާމިބާޔު ކުރެވިއްޖެ ކަމުގެ އިހުސާސް އެދުވަހު ކުރެވުނެވެ. ދެން އޮތީ ދިރިއުޅުން އެހެން ހަރުފަތަކަށް ގެންދިއުމެވެ. އެދުވަހު އިނާދުއާއި ވީ އެންމެ އަވަހަކަށް ކައިވެނި ކުރުމަށް ނިންމީމެވެ. ނަމަވެސް އެދުވަހުން ފެށިގެން އެތައް އަހަރުތަކަކަށް އަހަރެންގެ ދިރިއުޅުން ވެގެން ދިޔައީ ހިތި އެއްޗަކަށެވެ.\nހަޤީޤީ ވާހަކަ: ހިތި\nވާހަކަ ކިޔާ ކުއްޖާ\nވަރަށް ރީތި މި ބައި ވެސް އެކަމަކު މާ ކުރުވީމަ މަސައްލަ އަކީ\nހަޤީޤީ ވާހަކަ: ހިތި 17 12days ago\nހަޤީޤީ ވާހަކަ: ހިތި 1601 week ago\nޙަޤީޤީ ވާހަކަ: ހިތި 15 12weeks ago\nހަޤީޤީ ވާހަކަ: ހިތި 1453 weeks ago\nހަޤީޤީ ވާހަކަ: ހިތި 1304 weeks ago\nހަޤީޤީ ވާހަކަ: ހިތި 12 1 1 month ago\nހަގީގީ ހާދިސާ: ހިތި 1101 month ago\nހަޤީޤީ ހާދިސާ: ހިތި 1001 month ago


އިސްޙާޤުގެފާނު - ވިކިޕީޑިއާ\nއިސްޙާޤުގެފާނަކީ ﷲ ގެ ރަސޫލެކެވެ. މިއީ އިބްރާހީމްގެފާނުގެ ދަރިކަލެކެވެ. ކީރިތިޤުރުއާނުގައި، އެބޭކަލަކު ދުނިޔެއަށް އުފަންކުރައްވާނޭކަމުގެ އުފާވެރިކަމުގެ ޚަބަރު ﷲގެ ޙަޟްރަތުން ދެއްވިކަމުގެ ވާހަކަ އެންމެ ގިނައިން، ބަޔާންވެގެންވާ އެއްބޭކަލަކީ، އިސްޙާޤް ޢަލައިހިއްސަލާމްއެވެ. ކީރިތިޤުރުއާނުގެ ޞާއްފާތު، ހޫދް، ޙިޖްރު، ޛާރިޔާތު މިއިން ކޮންމެ ސޫރަތެއްގައިމެ، އިސްޙާޤް ޢަލައިހިއްސަލާމް ދުނިޔެއަށް އުފަންކުރައްވާނެކަމުގެ އުފާވެރިކަމުގެ ޚަބަރު، އެކަލޭގެފާނުގެ ބަފައިކަލުން އިބްރާހީމް ޢަލައިހިއްސަލާމްއަށާއި، މައިކަމަނާ ސާރާއަށް އެންގެވި ޙާދިސާ ވަރަށް ޞަރީޙަ ޢިބާރާތުން ބަޔާންކުރައްވާފައިވެއެވެ.\nމި ސޫރަތްތަކުގެ ފަތްފުށްތަކުން އެނގި ކަށަވަރުވާގޮތުގައި، މި އުފާވެރި ޚަބަރާއިގެން އިބްރާހީމްގެފާނާއި ސާރާގެ އަރިހަށް ﷲ ފޮނުއްވެވި މަލާއިކަތްބޭކަލުންނަކީ، ވަރަށް މުހިއްމު ދެ ކަމަކާއިގެން ބިންމައްޗަށް ފޮނުއްވުނު މަލާއިކަތްބޭކަލުންނެވެ. އެއްކަމަކީ، އިބްރާހީމްގެފާނުގެ ދެކަނބަލުންނަށް، އިސްޙާޤުގެ އުފާވެރިކަމުގެ ޚަބަރުދެއްވުމެވެ. އަނެއްކަމަކީ، ސަދޫމްގެ އަހުލުވެރީންކުރެ، ލޫޠުގެފާނުގެ ދަޢުވަތަށް ފުރަގަސްދީ، ފާޙިޝްޢަމަލުތަކުގައި ދެމިތިބި މީހުންނާއިއެކު އެ ޤައުމު ހަލާކުކުރެއްވުމެވެ. ތަފްސީރު ޢިލްމުވެރީން ބުރަވެވަޑައިގަންނަވާގޮތުގައި މި މުހިންމު ދެ ކަންތަކާއިގެން ﷲ ފޮނުއްވެވި މަލާއިކަތް ބޭކަލުންނީ، ޖިބްރީލް، މީކާއީލް، އިސްރާފީލްއެވެ.\nއިސްޙާޤްގެފާނު ލިބިވަޑައިގަންނަވާނެކަމުގެ އުފާވެރިކަމުގެ ޚަބަރު ﷲގެ ޙަޟްރަތުން ލިބިވަޑައިގަތް އިރު، އިބްރާހީމްގެފާނުގެ ޢުމުރުފުޅުން 100 އަހަރުފުޅެވެ. ސާރާގެ ޢުމުރުފުޅުން 90 އަހަރުފުޅެވެ. މިހާ ދުވަސްވީ ޢުމުރުފުޅެއްގައިވަނިކޮށް، ދަރިކަލަކު ދެއްވާނޭކަމުގައި ﷲގެ ޙަޟްރަތުން އައި ބަޝާރަތު، އެ ދެކަނބަލުންނަށްވީ ބޮޑު ޙައިރާންކަމަކަށެވެ. އިސްޙާޤްގެފާނަށްފަހު، އެކަލޭގެފާނުގެ ފުށުން، ޔަޢްޤޫބުގެފާނު ( އިބްރާހީމްގެފާނުގެ ކާފަދަރިކަލެއްގެގޮތުގައި ) ދެއްވަވާނޭކަމުގެ ހެޔޮ ޚަބަރުވެސް ﷲގެޙަޟްރަތުން އެދުވަހު ދެއްވައެވެ.\nﷲ އެކަލާނގެ ވަޢުދުފުޅު ފުރިހަމަކުރައްވާވޮޑިގަންނަވައެވެ. އެދެކަނބަލުންގެފުށުން އިޞްޙާޤް އުފަންކުރައްވައެވެ. އަދި އެކަލޭގެފާނީ މާތް ބަރަކާތްތެރި ނަބީބޭކަލަކުކަމުގައި ލައްވައެވެ. އިސްޙާޤުގެފާނު ބޮޑުފުޅުވެ، ކައިވެނި ބައްލަވައިގަތުމުން، އިސްޙާޤްގެފާނުގެ ދަރިކަލެއްގެގޮތުގައި ޔަޢްޤޫބުގެފާނު ދެއްވައެވެ.\nއިސްޙާޤްގެފާނަކީ، ވަރަށް އަޅުވެރި މާތް ދިރިއުޅުމެއް ވޭތިކުރެއްވި ނަބީބޭކަލެކެވެ. އެކަލޭގެފާނާއިމެދު މަދަޙައާއި ތަޢްރީފުގެ ބަސްފުޅުތައް މާތްﷲވަނީ ކީރިތި ޤުރުއާނުގައި ވަޙީކުރައްވާފައެވެ. އިސްޙާޤްގެފާނަކީ ބަރަކާތްތެރި ބޭކަލަކުކަމުގައި ﷲލެއްވިފަދައިން، އެކަލޭގެފާނުގެ ދަރިފަސްކޮޅުގައިވެސް ﷲ ބަރަކާތްލެއްވިއެވެ. އެކަލޭގެފާނުގެ ދަރިފަސްކޮޅުން އެތައް ނަބިއްޔުންނަކާ، ރަސޫލުންނަކާ، އަޅުވެރި ތަޤްވާވެރީން މާތްﷲ އުފަންކުރެއްވިއެވެ.


771 މިލިއަން ރުފިޔާގެ ހިލޭ އެހީ ޔޫއޭއީއިން ރާއްޖެއަށް ދީފި – ދިވެހި ނޫސް\nHome ⁄ ހަބަރު ⁄ 771 މިލިއަން ރުފިޔާގެ ހިލޭ އެހީ ޔޫއޭއީއިން ރާއްޖެއަށް ދީފި\n771 މިލިއަން ރުފިޔާގެ ހިލޭ އެހީ ޔޫއޭއީއިން ރާއްޖެއަށް ދީފި\nޔުނައިޓެޑް އަރަބް އެމިރޭޓްސް އިން ހިލޭ އެހީގެ ގޮތުގައި ރާއްޖެއަށް 771 މިލިއަން ރުފިޔާ ދީފިއެވެ.\nމިކަމާ ގުޅޭ އެއްބަސްވުމުގައި ރާއްޖޭގެ ފަރާތުން ސޮއިކުރެއްވީ ފޮރިން މިނިސްޓަރ ޢަބްދުﷲ ޝާހިދެވެ. އަބޫދާބީ ފަންޑް ފޮރ ޑިވެލޮޕްމަންޓުގެ ފަރާތުން އެއްބަސްވުމުގައި ސޮއިކުރެއްވީ ފަންޑުގެ ޑިރެކްޓަރ ޖެނެރަލް މުޙައްމަދު ސައިފް އަލްސުވައިދީއެވެ.\nއަބޫދާބީ ސަރުކާރުން ރާއްޖެއަށް 385 މިލިއަން ރުފިޔާގެ އެހީ ދިނުމަށް ނިންމާފައިވަނިކޮށް، އެ އެހީ ދެގުނައަށް ބޮޑުކޮށް، 771 މިލިއަން ރުފިޔާއަށް އިތުރުކޮށްފައިވާކަން އަބޫދާބީ ސަރުކާރުން ފޮރިން މިނިސްޓަރ ޢަބްދުﷲ ޝާހިދަށް އެންގެވީ މިދިޔަ އަހަރުގެ ނޮވެމްބަރު މަހުގެ 10 ވަނަ ދުވަހުއެވެ. އަދި ހަމަ އެދުވަހުގެ ރޭ ބޭއްވި ޖުމްހޫރީ ދުވަހުގެ ރަސްމީ ޖަލްސާގައި ރައީސުލްޖުމްހޫރިއްޔާ އިބްރާހިމް މުހައްމަދު ސާލިޙް ވަނީ އެކަން އިއުލާންކުރައްވާފައެވެ.\nރައީސް އިބްރާހިމް މުޙައްމަދު ސާލިޙް ވަނީ ޔޫ.އޭ.އީއަށް ރަސްމީ2ދަތުރުފުޅެއް މިހާތަނަށް ކުރައްވާފައެވެ. އެމަނިކުފާނު އެންމެ ފަހުން ޔޫ.އޭ.އީއަށް ވަޑައިގެންފައިވަނީ މިދިޔަ އަހަރުގެ ނޮވެމްބަރު މަހުގެ 29 ވަނަ ދުވަހުއެވެ.\nމި ސަރުކާރު ވެރިކަމަށް އައުމާއެކު ޔޫއޭއީ އާއެކު އޮންނަ ގުޅުން ވަރަށް ބޮޑަށް ވަނީ އިތުރު ވެފައެވެ. އެގޮތުން ރާއްޖޭގެ އިޤްތިޞާދީ އަދި އިޖްތިމާޢީ ތަރައްޤީއަށް އެޤައުމުން ދަނީ ބޮޑެތި އެހީތަކެއްވެސް ދެމުންނެވެ.\nއަދި މި ސަރުކާރާއެކު ކުރެވުނު މަޝްވަރާތަކަށްފަހު ދިވެހިންނަށް ކުރިން ވިސާ ނެގުމަކާ ނުލައި އެޤައުމަށް ދަތުރު ކުރެވޭނެގޮތްވެސް ވަނީ ހަމަޖައްސައިދީފައެވެ.\nކޮވިޑް-19: ސަރުކާރުން މިހާތަނަށް އަޅާފައިވާ ފިޔަވަޅުތަކާއި ކަންހިނގާދިޔަ ގޮތް\nއަންނަ އަހަރު ކުރީކޮޅު ވެކްސިން ލިބޭނެ: ޑރ. ނަޒްލާ4hours ago\nމުސްތަޤުބަލުގައި ލިބެން އޮތް އާމްދަނީއެއް ނަގައިގެން ހިންގުމުގެ ޚަރަދުތައް ފޫބެއްދުމުގެ ޙައްޤެއް ނޯންނާނެ ކަމުގައި ރައްޔިތުން މަޖިލިހުގެ ކެންދޫ ދާއިރާ މެންބަރު ޢަލީ ޙުސައިން ވިދާޅުވެއްޖެއެވެ.


Hoama dhuvahah Majilis dhauru dhanmaalan faaskohfi – Iru\nކޮވިޑް-19: ނޭކުރެންދޫއިން މީހަކު ޕޮޒިޓިވްވެއްޖެ\nހޯމަ ދުވަހަށް މަޖިލިސް ދައުރު ދަންމާލަން ފާސްކޮށްފި\nރައްޔިތުންގެ މަޖިލީހުގެ މި ދައުރުގެ ފަހު ޖަލްސާ އަންނަ ހޯމަ ދުވަހު ބާއްވަން ނިންމައިފި އެވެ.\nމަޖިލިސްގެ ދައުރު ދަންމާލަން ފާސްކުރީ އަންނަ ހަފްތާގެ ހޯމަ ދުވަހު ޖަލްސާއެއް ބާއްވައި މަސައްކަތްތައް ނިންމުމަށް ކަނޑައެޅީ މަޖިލީހުގައި ހިމެނޭ ސިޔާސީ ޕާޓީތަކުގެ މަޝްވަރާއާއިއެކުގައެވެ. މިއަދު ކުރިއަށްދާ ރައްޔިތުންގެ މަޖިލީހުގެ މި އަހަރުގެ ދެވަނަ ދައުރުގެ 33ވަނަ ޖަލްސާއަކީ މިދައުރުގެ ފަހު ޖަލްސާއެވެ. މިޖަލްސާގައި މުހިއްމު ގިނަ ކަންތައްތަކެއް އެޖެންޑާކޮށްފައިވެއެވެ. ދައުރު އިތުރުކުރަން ފާސްކޮށްފައިވަނީ 64 މެމްބަރުންގެ ވޯޓުންނެވެ.\nމަޖިލީހުގެ ރިޔާސަތުގައި އިންނެވި މަޖިލީހުގެ ނައިބު ރައީސް އީވާ އަބްދުﷲ ވިދާޅުވީ މަޖިލިސް ޗުއްޓީ އަށް ގޮސްފިނަމަ މައުސޫމަށް ރުހުން ނުލިބި އެއް މަސް ދުވަސްވަންދެން ހުންނަވަން ޖެހިވަޑައިގަންނަވާނެ ކަމަށެވެ. އެހެންކަމުން އެ މައްސަލަ ނިންމުމަށްފަހު ޗުއްޓީ އަށް ދާން ފެނިވަޑައިގަންނަވާ ކަމަށް އީވާ ވިދާޅުވިއެވެ.\nމި މަހުގެ ހަވަނަ ދުވަހު މައުސޫމް އެ މަގާމަށް ފުރަތަމަ އައްޔަން ކުރައްވާ އޭނާ އަށް ރުހުން ހޯދުމަށް ފޮނުވި ނަމަވެސް ވަޒީރުކަމުގެ ހުވާ ކުރެއްވިއިރު މައުސޫމް އަމިއްލަ ކުންފުންޏެއް ހިންގުމުގައި ހުންނެވުމާ ގުޅިގެން މަޖިލީހުގެ މެމްބަރުން ވަނީ މައުސޫމްގެ ހުވަޔާއާ މެދު ސުވާލު އުފައްދާފައެވެ. އަދި އެ މައްސަލައިގައި އެންމެފަހުން އޭނާ އެ މަގާމަށް އަލުން އައްޔަން ކުރެއްވުމަށް ރައީސް އިބްރާހިމް މުހައްމަދު ސޯލިހަށް ލަފާ އަރުވަން މަޖިލީހުގެ ކަމާ ގުޅޭ ކޮމިޓީން ވަނީ ފާސްކޮށްފައެވެ.\nއެއާއެކު މައުސޫމް އަލުން މަގާމުގެ ހުވާ ކުރެއްވުމަށްފަހު އޭނާ އަށް ރުހުން ހޯދުމަށް މަޖިލީހަށް ރައީސް ސޯލިހު ވަނީ އަނެއްކާވެސް ފޮނުއްވާފައެވެ.


Minister Mahloof ah inzaaru dheefi\nބައިނަލްއަގްވާމީ ޔޯގާ ދުވަސް ފާހަގަކުރުމަށް ގަލޮޅު ދަނޑުގައި ކުރިއަށް ދިޔަ ހަރަކާތުގައި މިނިސްޓަރު މަހްލޫފް ބައިވެރިވެވަޑައިގަންނަވަނީ -- ފޮޓޯ: ޔޫތު މިނިސްޓްރީ\nޔޫތު މިނިސްޓަރު އަހްމަދު މަހްލޫފަށް ބަޔަކު އިންޒާރު ދީފި އެވެ.\nމަހްލޫފަށް އިންޒާރު ދީފައި މިވަނީ ބައިނަލްއަގްވާމީ ޔޯގާ ދުވަސް ފާހަގަކުރުމަށް ގަލޮޅު ދަނޑުގައި ކުރިއަށް ދިޔަ ހަރަކާތުގެ ތެރެއަށް ގަދަކަމުން ވަދެގަނެ ހަމަނުޖެހުން ހިންގި މީހުން ހައްޔަރުކޮށްފައިވާ ކަމަށެވެ.\nމަހްލޫފަށް ދިން އިންޒާރުގައި ބުނެފައިވަނީ ޔޯގާ އަކީ ހަލާލު ކަމެއް ނޫން ކަމަށާއި އިންޑިއާގެ ޕަޕެޓަކަށް ވެގެން މަހްލޫފް ހަލާލް ކުރަނީ ބާތިލް ފިކުރެއް ކަމަށެވެ. އަބަދު މިނިސްޓަރު ކަމުގައި ނުހުރެވޭނެ ކަމަށާއި އަތުޖެހުމުން "ނޮޅާލީމުސް" ކަމަށް ބުނެފައިވެ އެވެ.\nއަހުމަދު މަހްލޫފު ޕޮލިޓިކްސް\nމަހްލޫފާ ސުވާލެއް ނުކުރެވުނު


Mujuthamau Gai Bali Fethurumaai Eku Dhaulathuge Haradhu Bodu Vejje - Minister Ameer - Vaguthu\nމުޖުތަމަޢުގައި ބަލި ފެތުރުމާއި އެކު ދަޢުލަތުގެ ޚަރަދު ބޮޑުވެއްޖެ - އަމީރު\nދުނިޔޭގައި ހަލުވި ކަމާއި އެކު ފެތުރެމުންދާ ކޮވިޑް-19، މާލޭގެ މުޖުތަމަޢުގައި ފެތުރެން ފެށުމާއި އެކު، ދަޢުލަތުގެ ޚަރަދުތައް ބޮޑުވެފައިވާ ކަމަށް، ފިނޭންސް މިނިސްޓަރ އިބްރާޙިމް އަމީރު ވިދާޅުވެއްޖެ އެވެ.\nއަމީރު މިހެން ވިދާޅުވީ، ކޮވިޑް-19 އާއި ގުޅިގެން މާލީގޮތުން ދަޢުލަތަށް ދިމާވެފައިވާ ގޮންޖެހުންތަކާއި ގުޅިގެން، މީޑިޔާތަކަށް މަޢުލޫމާތު ދެއްވުމުގެ ގޮތުން މިހާރު ކުރިއަށްގެންދާ ނޫސްވެރިންގެ ބައްދަލުވުމުގައި ވާހަކަފުޅު ދައްކަވަމުންނެވެ.\n"ދައުލަތުން އަންނަނީ ކޮވިޑް -19 އާއި ގުޅިގެން ބޮޑެތި ހޭދަތަކެއް ކުރަމުން. އެގޮތުން ޞިއްޙީ ގޮތުން އަޅަންޖެހޭ ފިޔަވަޅުތައް އެޅުމަށާއި، އެ ޚިދުމަތްދޭ ތަންތަން ތައްޔާރު ކުރުމަށާއި، ޓެސްޓު ކުރެވޭނެ އިންތިޒާމުތައް ހަމަޖެއްސުމާއި، ރައްކާތެރިވުމަށް ބޭނުންވާނެ ތަކެތި ހޯދުން އަދި އޭގެ އިތުރުން ކާރިޘާއިން ރައްކާތެރިވުމަށާއި، އިޤްތިޞާދީ ލުއިކަމެއް ހޯދައި ދިނުމަށް އަޅުގަނޑުމެން އެބަ ޙަރަދު ތަކެއް ކުރަން ޖެހޭ. މިހާތަނަށް ބަޖެޓަށް އިތުރުކޮށްދީފައިވާނީ ޕަބްލިކް ހެލްތްގެ ޤާނޫނުގެ ދަށުން ޑިރެކްޓަރ ޖެނެރަލް އޮފް ޕަބްލިކް ހެލްތް އަދި މިނިސްޓަރ އޮފް ހެލްތް އެދުނު މިންވަރާއި ކޮންޓިންޖެންސީ ބަޖެޓުގެ ތެރެއިން ކޮވިޑް-19 އާއި ގުޅުންހުރި ޚަރަދު ތަކަށް، މިހާތަނަށް ދޫކޮށްފައިވާނީ 223 މިލިއަން ރުފިޔާ." މިނިސްޓަރ އަމީރު ވިދާޅުވިއެވެ.\nމީގެ އިތުރުން އަމީރު ވިދާޅުވީ، މުޖުތަމަޢުގައި މި ބަލި ފެތުރެން ފެށުމާއި އެކު، ކުރިން އަންދާޒާ ކުރިވަރަށް ވުރެ އިތުރަށް ޚަރަދުތައް ހިނގާނެ ކަމަށާއި، އަދި ހާލަތު ބަދަލުވެގެންދާ ގޮތަކުން މި އަދަދު ބޮޑުވުންވެސް އެކަށީގެންވާ ކަމަށެވެ.\n"ކޮމިއުނިޓީ ސްޕްރެޑް ފެނުމާއި އެކު، ޚަރަދުވެސް ވަނީ ބޮޑުވެފަ. މިހާރު ކޮވިޑް-19 އާއި ގުޅިގެން އަޅުގަނޑުމެން މިހާރު އަންދާޒާ މި ކުރަނީ، ކުރިން ކޮމިއުނިޓީ ސްޕްރެޑެއް ނެތް އިރު، ކުރެވުނު އަންދާޒާތަކާއި ޚިލާފަށް މިހާރު އަޅުގަނޑުމެން އަންދާޒާ މި ކުރަނީ 1.6 ބިލިއަން ރުފިޔާގެ ޚަރަދު ހިނގާނެ ކަމަށް. އަދި ހާލަތު ދިގުދެމިގެންދާ ގޮތަކުން މި މިންވަރު އިތުރުވާނެ ކަމަށްވެސް އަޅުގަނޑުމެން އަންދާޒާ ކުރަން." މިނިސްޓަރ އަމީރު ވިދާޅުވިއެވެ.\nރާއްޖެއިން މިއަދުވެސް މި ވަނީ އިތުރު6މީހަކު ކޮވިޑް-19 އަށް ފައްސި ވެފައެވެ. މިއާއެކު ރާއްޖެއިން ކޮވިޑް-19 ޖެހުނު މީހުންގެ އަދަދު ވަނީ 116 އަށް އަރާފައެވެ.\nމާލެއިން ފާއިތުވެދިޔަ ދުވަސްތަކުގައި ކޮވިޑް-19 އަށް ފައްސިވާ މީހުންގެ އަދަދު އިތުރުވަމުން އަންނައިރު، އެންމެ ފުރަތަމަ މާލެއިން ކޮވިޑް-19 ގެ ކޭސް އެއް ފެންމަތިވެފައި ވަނީ މިމަހުގެ 15 ވަނަ ދުވަހުއެވެ.\nއޭގެ ފަހުން ކޮންމެ ދުވަހެއް ކަހަލަ ގޮތަކަށް ކޮވިޑް-19ގެ ކޭސްތައް ދަނީ ފެންނަމުންނެވެ. އަދި އެ މީހުންނާއި ބައްދަލުވި މީހުން ހޯދުމުގެ މަސައްކަތް ސިއްހީ ދާއިރާގެ ކަމާއި ބެހޭ އިދާރާތަކުން ދަނީ ކުރަމުންނެވެ. އަދި މިކަމާއި ގުޅިގެން އެޅުނު ބޮޑެތި ފިޔަވަޅުތަކަށް ބަލާއިރު، މާލެ ސިޓީ ވަނީ ފުރަބަންދު ކޮށްފައެވެ. އަދި ރާއްޖޭގެ އެއް ރަށުން އަނެއް ރަަށަށް ދަތުރު ކުރުން މަނާކޮށްފައިވާއިރު، ބައެއް ރަށްތައް ވަނީ މޮނީޓަރިންގއަށް ލާފައެވެ.\nއޭޕްރީލް 24, 2020 15:25\nމުޖުތަމަޢުގައި ބަލިމަޑުކަން ފެތުރުމުގެ ކުރިން ދައުލަތުގެ ޚަރަދު ބޮޑުވެ ބަޖެޓަށް 1.3 ބިލިއަން ރުފިޔާ އިތުރުކުރީ ކޮން ކަހަލަ ބަލިމަޑުކަމަކާހުރެތޯ!\nއޭޕްރީލް 24, 2020 15:30\nތީމުޅިއަކުން ތެދުވާހައެއްކަމަކައް ގަބޫލެއްނުކުރެވޭ ފެބްރުވަރީމަހުގަ ދައުލަތުންތެޅެންފަށައި ބަޖެޓްހުސްވެދާނެތީ ފޮރިންމިނިސްޓަރައްހުންނެވީ ރާއްޖެއިން ބޭރައްހިންގުންޖެގިގަ ދައުލަތުގެ ބަޖެޓުގެ 20ޕަސަންޓް އޭނަގެއެކަނި ދަތުރުތަކައް ލިބުނު އެހީއެއްލޮލަކައް ފެންނާކައްނެއް ފަހުން މިއެންގުނީ ޔޫއެންގެ ރިޔާސަތު ހޯދުމައް މީނާކުރިދަތުރުތަކަކީ އަމިއްލަ.ކޭންޕެއިންއެއްކަން.\nކޮޅިގަޑު ނަގާފައި ހުއްޓާފެނުމުން ފަރުމަތިން ދިމާކޮށް އެތެރެވުމަށް ފަޅުވެރިން ގޮވި! ކެޔޮޅުބެލީ ދެންވެސް އައިނަކަށް އެރުވޭތޯ ނޫންތަޅޭ! މިޔޮތީ ވާ ކެޔޮޅާ ކޮޅިގަޑު ލައިގެންފާ! ޢެމީހަކާއި އެމީހަކު!އެންމެންވެސް ބަލާނީ އެމީހެއްގެ ފުރާނަ ސަލާމަތް ކުރެވޭތޯ!\nއޭޕްރީލް 24, 2020 17:12\nމިފަހަރު މިރޯގާ ފެތުރުނީ އެގިރޭސި ވިލާތުން މީހުން ސިއްރުން ރޭވިގެން ރާއްޖެއަށް އެތެރެ ކުރުމުން .ދެން ކީރިތި ކުރައްވާނެ ކަމެއް ނެތް މިކަން އެގިހުރެ ރައްޔިތުންނަށް ދެއްވި އަނިޔާއެއް. ހިތާމާގެ ކޮޅެއް ނެތް މާތް ﷲ މިބަލިމަޑުކަމުން ރާއްޖޭގެ ރައްޔިތުން ސަލާމަތް ކުރައްވަވާ ފާދޭވެ. އަދި ބަލިމަޑުކަން ޖެހިފަ ވާމީހުންނަށް އަވަސް ޝިފާދެއްވަވާ ފާދޭވެ.\nއޭޕްރީލް 25, 2020 11:01\nއެހެންވެގެންބާ އަދިވެސް އެޗް.ޑީ.އެފް.ސީ ގެ ލޯނުގެ ލުއިވެސް6މަސް ދުވަހަށް ދޭނަމޭ ކިޔާފަ ނުދެވިގެން މި އުޅެނީ. މިަކަމަކާހުރެ ގޭގަ ކުއްޔަށް އުޅޭ މީހުންނަށް ލުއިނުދެވިފަ ކިތައް ގޭގެ ވެރިން ތިބީ


އީބޭ ގައި ސެނިޓައިޒަރ ގެ އަގު 5000 އިންސައްތަ އުފުލާލައިފި – Dhen.mv\nއީބޭ ގައި ސެނިޓައިޒަރ ގެ އަގު 5000 އިންސައްތަ އުފުލާލައިފި\nމަޝްހޫރު އޮންލައިން މާރކެޓެއް ކަމަށްވާ އީބޭ އިން ސެނިޓައިޒަރ ގެ އަގު 5000 އިންސައްތަ އުފުލާލައިފިއެވެ. ކުރިން 49 ޕެނީ އަށް ވިއްކި 50އެމްއެލް ގެ ސެނިޓައިޒާ ފުޅި މިހާރު އީބޭގައި ލިބެން ހުރީ 29.99 ޕައުންޑްސް އަށެވެ. އަދި 99 ޕައުންޑްސް އަށް ހުރި ސެނިޓައިޒާ ފުޅިތައް ބައެއް ފަރާތްތަކުން 499 ޕައުންޑްސް އަށް ވެސް އަގު މަތިކޮށްފައިހުރިއެވެ.\nރިޕޯޓުތައް ބުނާ ގޮތުގައި އީބޭ ގެ އިތުރުންވެސް ގިނަ އޮންލައިން ވިޔަފާރި ކުރާ ފަރާތްތަކުން ވަނީ ސެނިޓައިޒާ ތަކުގެ އުފުލާފައެވެ. އަދި މި މީހުނަށް އެވްރެޖުކޮށް 1000 އިންސައްތައިގެ ފައިދާ ޖެހޭނެކަމަށް ލަފާކުރެވޭކަމަށް ވެސް ރިޕޯޓުތައް ބުނެއެވެ.\nކޮރޯނާވައިރަހުން ރައްކާތެރިވުމަށް ކުރެވެން އޮތް އެންމެ މުހިންމު ކަމަކީ ރަނގަޅަށް ސައިބޯނި ލައިގެން އަތް ދޮވުމެވެ. ނުވަތަ ސެނިޓައިޒަރ އެއް ބޭނުން ކުރުމެވެ. ވައިރަހުގެ ބިރު އިންތިހާއަށް ބޮޑުވެފައިވާއިރު ގިނަ ބަޔަކު ދަނީ 'ޕެނިކް' ވެ ސައިބޯންޏާއި ސެނިޓައިޒަރ ފަދަ ތަކެތި ގަންނަމުންނެވެ. މި ދަނޑިވަޅުގައި ސެނިޓައިޒަރ ފަދަ ތަކެއްޗަށް ޑިމާންޑު ބޮޑުވެފައި ވާއިރު ބައެއް ވިޔަފާރިވެރިންވެސް ދަނީ އެކަމުގެ ނާޖާއިޒު ފައިދާ ނަގައި މި އެއްޗެހީގެ އަގުތައް އުފުލާލަމުންނެވެ.\nދުނިޔޭގެ އެކި ހިސާބުތަކުން އެއް ލައްކައަށް ވުރެ ގިނަ މީހުނަށް ކޮރޯނާ ވައިރަސް ޖެހި 3800 މީހުނަށް ވުރެ ގިނަ މީހުން ވަނީ މަރުވެފައެވެ.\nފެބްރުއަރީ މަހު ރާއްޖެއަށް 98000 އަށްވުރެ ގިނަ ފަތުރުވެރިން\nމިސްރުގެ ސަރުކާރަށް ފާޑުކީ ނޫސްވެރިއަކު، ޤައުމަށް އެރިތަނުން ގެއްލިއްޖެ\nމަލީޙަށް އިތުބާރު އޮތް ކަމަށް ވޯޓް ދެއްވީ އެންމެ މެންބަރެއް، މަޤާމުން ވަކިކޮށްފި!


ކޯވިޑް19: މިއަދު ފެނުނީ އިތުރު 126 ވޭދަނަ! - Sandhaanu\nކޯވިޑް19: މިއަދު ފެނުނީ އިތުރު 126 ވޭދަނަ!\nރާއްޖެއިން ކޯވިޑް19 އަށް އިތުރު 126 މީހަކު ފައްސިވެއްޖެއެވެ. މިއަދު ފެނުނު ކޭސްތަކުގެ ތެރެއިން 19 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ. އަދި ރިސޯޓްތަކުން9މީހަކު ވަނީ ފައްސިވެފައެވެ. އަނެއް 98 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 16,909 އަށް ވަނީ އަރައިފައެވެ. އޭގެ ތެރޭގައި، 2,075 އެކްޓިވް ކޭސް ހިމެނޭއިރު، 204 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 55 މީހަކުވަނީ މި ބަލީގައި މަރުވެފައެވެ. އަދި 14,772 މީހަކު ވަނީ މިބަލިން ރަނގަޅުވެފައެވެ.


ލޮސްފުށީގެ ފުއްޓަރާއި ދިމާލުން ފަތުރުވެރިއަކު އޮޔާއި ދަނިކޮށް ޑައިވިންގް ދޯންޏަކުން ސަލާމަތް ކޮށްފި | Jazeera\tލޮސްފުށީގެ ފުއްޓަރާއި ދިމާލުން ފަތުރުވެރިއަކު އޮޔާއި ދަނިކޮށް ޑައިވިންގް ދޯންޏަކުން ސަލާމަތް ކޮށްފި - Jazeera\nލޮސްފުށީގެ ފުއްޓަރާއި ދިމާލުން ފަތުރުވެރިއަކު އޮޔާއި ދަނިކޮށް ޑައިވިންގް ދޯންޏަކުން ސަލާމަތް ކޮށްފި\nއީމާ މުހައްމަދު ވަހީދު April 23, 2019 180 views0\nކ. އަތޮޅު ގުރައިދޫ އާއި އެއްފަޅެއްގައި އޮންނަ ރަށެއް ކަމަށްވާ ލޮސްފުށީގެ ފުއްޓަރާއި ދިމާލުން އެކަނި މޫދަށް އެރި އުޅުނު ޗައިނާ ފަތުރުވެރިއެއް އޮޔާއި ދަނިކޮށް ޑައިވިންގް ދޯންޏަކުން ސަލާމަތް ކޮށްފިއެވެ.\nމީޑިއާ ތަކަށް މައުލޫމާތު ދެއްވަމުން ފުލުހުން ވިދާޅުވީ، އުމުރުން 28 އަހަރުގެ އެ ފިރެހެން ފަތުރުވެރިޔާ އޮޔާއި ދަނިކޮށް ނަގައި ސަލާމަތް ކޮށްފައިވަނީ، ކަނޑޫމާ ރިސޯޓްގެ ޑައިވިންގް ދޯންޏަކުން ކަމަށެވެ. އަދި އެ ފަތުރުވެރިޔާ މިހާރު ވަނީ ކަނޑޫމާ ރިސޯޓް އަށް ގެންގޮސްފައި ކަމަށާއި، ފުރަތަމަ އެމީހާއަށް އެހީތެރި ވުމަށް އެދޯނިން މަސައްކަތް ކުރުމުން އެ ފަތުރުވެރިޔާ ވަނީ، ދޯންޏަށް އަރަން ދެކޮޅު ހަދާފައި ކަމަށެވެ. އަދި އެންމެ ފަހުން އެމީހާ އެހާލުގައި ދޫކޮށްފައި ނުދާނެ ކަމަށް އެ ދޯނިން ބުނުމުން އެމީހާ އެދޯންޏަށް އެރި ކަމަށްވެސް ފުލުހުން ވިދާޅުވިއެވެ.\nފުލުހުން އިތުރަށް ވިދާޅުވީ، އެ ހާދިސާގައި ފަތުރުވެރިޔާއަށް އެއްވެސް އަނިޔާއެއް ވެފައި ނުވާ ކަމަށާއި ނަމަވެސް، ދޯންޏަށް އެރުވި އިރު އެމީހާ އޮތީ ވަރުބަލި ވެގެން ނޭވާ ކުރުވެފައި ކަމަށެވެ. އަދި އެމީހާ އެ ޑައިވިންގް ދޯންޏަށް ފެންނި އިރު އޮތީ ލައިފް ޖެކެޓެއް އަޅައިގެން ކަމަށްވެސް ފުލުހުން ވިދާޅުވިއެވެ.\nފުލުހުންނަށް އެމައްސަލަ ރިޕޯޓް ކުރުމާއި ގުޅިގެން ފުލުހުން ވަނީ މިހާރު ކަނޑޫމާ ރިސޯޓަށް ގޮސް، އެ ފަތުރުވެރިޔާ އާއި ވާހަކަ ދެއްކުމަށް ފަހު އެމީހާ ގުރައިދޫގައި ހުރި ގެސްޓް ހައުސް އަށް ގެންގޮސްދީފައެވެ. އަދި ފުލުހުން ވަނީ ގުރައިދޫގައި އެ ފަތުރުވެރިޔާ ހުންނަ ގެސްޓް ހައުސްގެ މެނޭޖްމެންޓާއި ވެސް ވާހަކަ ދައްކާފައެވެ.


ތިލަފުށި - ވިކިޕީޑިއާ\nތިލަފުށި މަތިން ފެންން ގޮތް\nތިލަފުށި އުފެދުނު ގޮތް\nތިލަފުށްޓަކީ މާލެއަތޮޅު ގިރާވަރާއި ގުޅިފާޅާއި ދެމެދު ވާދޫކނަޑާއި އިންވެގެން އޮތް "ދެކުނު ތިލަފަޅު" ގެ ނަމުން މަޝްޙޫރުވެފައިވާ7ކިލޯ މީޓަރުދިގު އެތެރޭގައި ފުންވިލެއް އޮތް ތިލަފަޅެކެވެ. ފަޅުގެ ހިކިތަނުގެ އެވްރެޖް ފުޅާމިނަކީ 200 މީޓަރެވެ. ތިލަފުށްޓަކީ މާލެއާއި 6.85 ކިލޯ މީޓަރު ދުރުގައި އޮތް މަސްނުޢީ ރަށެކެވެ. ރާއްޖޭގައި ގެންގުޅޭ މެދުފަންތީގެ ދޯނުފަހަރުގައި 20 މިނެޓާއި 35 މިނެޓާއި ދެމެދުގެ ވަގުތުކޮޅަކުން ތިލަފުށްޓާއި މާލެއާއި ދޭތެރޭގައި ދަތުރުކުރެވެއެވެ.\nމާލޭގައި ބޮޑުވެފައި އޮތް ކުނިގޮނޑު ހުސްކޮށްލުމަށްޓަކައި ކުނި ގެންދާނެ ތަނެއް ހޯދުމާއި ބެހޭގޮތުން ބޭއްވުނު މަޝްވަރާތަކާއި ތަޖްރިބާ ދަތުރުތަކާއި މަސައްކަތްތަކަށްފަހު ތިލަފުށި ވުޖޫދަށް އައީ 1991 ވަނަ އަހަރުގެ ޑިސެމްބަރު5ވަނަ ދުވަހުއެވެ. ތިލަފުށީގެ ޙަޔާތުން މި ވޭތުވެދިޔަ ދިގު އަހަރުތަކަށްފަހު މިހާރުވަނީ މާލެއާއި މާލެ ކައިރީގެ ރިސޯރޓްތަކާއި އެއަރޕޯޓް އަދި ވިލިނގިއްޔާއި 2004 މެއި މަހުގެ ތެރޭގައި މީހުން އާބާދުވި ހުޅުމާލެއިން ކުނި ނައްތާލާ ރަށަކަށްވުމުގެ އިތުރުން ސިނާޢީ ބޮޑެތި މަސައްކަތްތަކެއް ކުރާ ކާރުހާނާތަކެއްވެސް ހުރި ބިމަކަށް ބަދަލުވެފައެވެ.\nމިކަންކަން ތިލަފުށީގައި ފަށައިގަނެވުމުން އެންމެ ބޮޑު ފައިދާއެއް ޙާސިލްވި އެއްބަޔަކީ މާލޭގެ ރައްޔިތުންނޭ ދެންނެވިދާނެއެވެ. ސަބަބަކީ ގެދޮރު ފުރި ބާރުވަފައި އޮތް މާލޭގެ އާންމުން ދިރިއުޅޭ ހިސާބުގެ މެދެތެރޭގައި ހެދިފައިހުރި ސިމެންތި ގުދަންތަކުގެ ސަބަބުން ލިބެމުން އައި ގެއްލުމާއި އުނދަގުލުން މާލޭގައި ދިރިއުޅޭ ރައްޔިތުން ސަލާމަތްވީކަމެވެ. ސިމެންތި ބަންދުކުރާ ކާރުޚާނާތަކާއި ރައްކާކުރާ ހުރިހާ ގުދަނެއް މިހާރު ހުރީ ތިލަފުށީގައެވެ. އަދި އެހެނިހެން ގެދޮރު ޢިމާރާތްކުރާ ހިލައާއި ހިލަވެލި ދަގަނޑުފަދަ ހުރިހާ ބާވަތެއްވެސް މިއިގަނޑު ޖަމާވެފައިހުރީ ތިލަފުށީގައެވެ.\nތިލަފުށްޓަށް ކުނި އުފުލުން\nމާލޭގެ ކުނި ތިލަފުށްޓަށް ފުރަތަމަ ގެންދެވުނީ7ޖެނުއަރީ 1992 ގައެވެ. މާލޭގައި (މާލެ،ވިލިނގިލި،ހުޅުމާލެ) އުފެދޭ ކުނި ތިލަފުށްޓަށް އުފުލަމުންދަނީ ސަރުކާރުގެ ޚަރަދުގައި 15 ޓަނުގެ ޑަމްޕް ޓްރްކްގައި ކޮޅުވެއްޓީގެ އެހީގައެވެ. އެއާރޕޯޓާއި މާލެ ކައިރި ރިސޯރޓްތަކުން ތިލަފުށްޓަށް ކުނި އުފުލަނީ އެފަރާތްތަކުގެ އަމިއްލަ ޚަރަދުގައި ދޯނިފަހަރާއި ބާޖް ފަހަރުގައެވެ.\nތިލަފުށީގައި ކުނި ނައްތާލުމަށްޓަކައި ފަރަތަމަ ބޭނުންކުރިގޮތަކީ ތިލަފަޅުމަތީގައި 50 ފޫޓް ދިގު 50 ފޫޓް ފުޅާ ވަޅެއް 15 ފޫޓް އަޑިއަށް ކޮނެ ލިބޭ ވެލިތަކުން ވަޅުގެ ވަށާފާރު 20 ފޫޓް ފުޅާކޮށް ތައްޔާރުކުރުމަށްފަހު ވަޅުގަނޑުގެ އެތެރެއަށް ކުނި އަޅަމުންގޮސް ފުރުމަށްފަހު ވަޅުގެ މައްޗަށް ގައުކުނޑި އަޅާ އެއްވަރުކޮށް ރީތި ބިމަކަށް ހަދާލަނީއެވެ. ތިލަފުށްޓަށް ކުނި ގެންދަންފެށިތާ ކުރީކޮޅު މާލޭގައި ޖަމާވެފައިވާ ކުނީގެ އަދަދު ބޮޑުކަމުން ހުރިހާ ވައްތަރެއްގެ ކުންޏެއް އޮތީ ވަރަށްބޮޑަށް އެކުވެ އެކައްޗަކަށްވެފައެވެ. އެދުވަސްވަރު ކުނީގެ ބާވަތްތަށް ވަކިކުރާނެ ވަގުތާއި ޖާގަ ނެތުމުން ތިލަފުށީގައި ހެދުނު ވަޅުގަނޑުތަކަށް ތިލަފުށްޓަށް ގެންދެވޭ ކުނި އަޅަމުން ގެންދިޔައީ ހުރިގޮތަށެވެ. ނަމަވެސް މާލޭގައި މިއަދު ކުނި ޖަމާވާންހުރީ ތަފާތު ދެކޮށްޓެވެ. އަދި ކުނީގެ ތެރޭގައި ހުރި ތަފާތު ބާވާތްތައް ވަކިކުރުވަން ބާރު އެޅުމުގެ ގޮތުން ކުނީގެ މައިގަނޑު ބާވަތްތައް ޖަމާކުރަމުންދަނީވެސް އަދި ތިލަފުށްޓަށް ގެންދަނީވެސް ނައްތާލަނީވެސް އެކި ބާވަތްތައް އެކި ގޮތަށެވެ.\nތިލަފުށީގެ ބިން ބޭނުންކުރުން\n1991 ވަނަ އަހަރުގެ ޑިސެމްބަރު މަހުގެ5ވަނަ ދުވަހު އެންމެ ހިކިތަންކޮޅެއްވެސް ނެތް ތިލަފުށީގެ ބިމުގެ މިއަދުގެ ބޮޑުމިނަކީ 4.6 މިލިއަން އަކަފޫޓެވެ. (2001 ވަނަ އަހަރާއި ހަމައަށް) މި ބޮޑު ބިން ހިކެމުން އަންނަ ތަން ފެނުމުން އެ ބިމުގެ ބޭނުން ފައިދާހުރި ގޮތެއްގައި ހިފުމަށްޓަކައި 1997 ވަނަ އަހަރު ނޮވެމްބަރު މަހު ތިލަފުށީގެ ބިން އެކި މަސައްކަތްކުރުމަށްޓަކައި އެކި ފަރާތްތަކަށް ކުއްޔަށް ދޭންފެށުނެވެ. ފުރަތަމަ ތިލަފުށިން ބިން ނެގީ 22 ފަރާތަކުންނެވެ. 2001 ވަނަ އަހަރު ވަނައަހަރު ތިލަފުށްޓަށް 10 އަހަރު ފުރުނުއިރު 54 ފަރާތަކަށް 1.2 މިލިއަން އަކަފޫޓްގެ ބިން ވަނީ ކުއްޔަށް ދޫކުރެވިފައެވެ. މިކަމުގެ ނަތީޖާއެއްގެ ގޮތުން އަހަރަކު 14 މިލިއަން ރުފިޔާގެ އާމްދަނީއެއް ސަރުކާރަށްދަނީ ލިބެމުންނެވެ.\nތިލަފުށީގެ ބިންބޮޑުވެ ބިން ކުއްޔަށްދެވި އާމްދަނީ ލިބެންފެށުމުން ސަރުކާރުން ތިލަފުށީގައި ފުރަތަމަ ދާއިމީ ބިނާއެއްކަމަށް ކަނޑަ އެޅުއްވީ މިސްކިތެކެވެ. 11 އޮކްޓޯބަރު 1998 ގައި ބިއްގާ އަޅުއްވާދެއްވާ 16 ޑިސެމްބަރު 1998 ގައި މަސްޖިދުލް އީޘާރު ހުޅުއްވާދެއްވީ ރައީސުލް ޖުމްޙޫރިއްޔާ އަލްއުސްތާޛު މަޢްމޫން އަބްދުލް ޤައްޔޫމެވެ.\nތިލަފުށީގައި ކުރަންޖެހޭ މަސައްކަތްތަކާއި ހަދަންޖެހޭ ފެކްޓްރީތައް ގިނަވުމާއިއެކު އެ ތަންތަނަކީ ގެނބުމެއްނުހުންނަ ބިމުގައި އަޅަންޖެހޭ ތަންތަނަށް ވެގެންދިއުމުން ތިލަފުށީގައި އުތުރުބައިން 1 ކިލޯމީޓަރު ދިގު 200 މީޓަރުފުޅާ ބިމެއް ޚާއްޞަކޮށް ވެލިން ހިއްކުނެވެ.\nތިލަފުށީގެ އުތުރުބައިން މި ހިއްކުނު ސަރަޙައްދާއި ކުނިއަޅައިގެން ފުރަތަމަ ހިއްކުނު ބަޔާއިމެދު އެކަށީގެންވާ ދުރުމިނެއް ހުރުމުގެ ސަބަބުން ތިލަފުށީގެބ ފުރަތަމަ ބައިގައި ބިނާކުރެވިފައިވާ މަސްޖިދުލް އީޘާރަށް ނަމާދުކުރުމަށް އައުމަށް އުތުރުބައިގައި އުޅޭމީހުންނަށް ދަތިކަމަކަށްވާކަން ފާހަގަކުރެވިގެން ތިލަފުށީގެ އުތުރުބައިގައި މަސްޖިދުލް އާލާއި 1422 ވަނަ އަހަރުގެ ރަޖަބްމަހުގެ 27 ވަނަ ދުވަހު ބިންގާ އަޅުއްވާދެއްވާ ހަމަ އެއަހަރުގެ ރަމަޟާންމަހުގެ 1 ވަނަ ދުވަހު ހުޅުއްވާދެއްވީ އޭރުގެ މިނިސްޓަރ އޮފް ކޮންސްޓްރަކްޝަން އެންޑް ޕަބްލިކް ވާރކްސް އޮނަރަބަލް އަލްފާޟިލް ޢުމަރު ޒާހިރެވެ.\nތިލަފުށްޓަކީ މިއަދު ބޮޑުބިމަކަށްވީފަދައިން ތިލަފުށީގެ ބިން ނަގާފައިހުރި ފަރާތްތަކުން ކުރެވުނު މަސައްކަތުގެ ނަތީޖާއެއްގެ ގޮތުން ތިލަފުށީގައި ވަނީ އެތައް ކާރުޚާނާތަކެއް ހެދިފައެވެ. މީގެ ތެރޭގައި ހިމެނޭ މުޙިއްމު ކާރުޚާނާތަކަކީ:- 1-\tމޯލްޑިވް ގޭސް ޕްރައިވެޓް ލިމިޓެޑް 2-\tމޯލްޑިވްސް މެރިން ސިމެންތި ޕްރައިވެޓް ލިމިޓެޑް 3-\tގަލްފް ކްރާފްޓް ސާވިސް ސެންޓަރ މޯލްޑިވްސް ޕްރައިވެޓް ލިމިޓެޑް 4-\tވިލާ ހަކަތަ ޕްރައިވެޓް ލިމިޓެޑް 5-\tބޯޓް އެންޑް އިންޖިނިއަރިންގ ސާވިސަސް 6-\tގެރެންޓީ ފައިބަރ ގްލާސް ފެބްރިކޭޝަން ޕްރައިވެޓް ލިމިޓެޑް 7-\tމޯލްޑިވްސް ސްޓްރަކްޗަރަލް ޕްރޮޑަކްޓްސް\nދިގުމިން: 3.5 ކިލޯ މީޓަރ\nފުޅާމިން: 0.2 ކިލޯމީޓަރ\nދުރުމިން (މާލެއިން): 6.85 ކިލޯމީޓަރ\nތިލަފުށީގެ ބިން ކުއްޔަށް ދިނުމާއި ސިނާއީ އެހެނިހެން މަސައްކަތް ބަލަހައްޓަނީ ތިލަފުށި ކޯޕަރޭޝަން ލިމިޓެޑުންނެވެ. ތިލަފުށީގައި ކުރެވޭ ކުނިނައްތާލުމުގެ މަސައްކަތް ބަލަހައްޓަނީ މާލޭ ސިޓީ ކައުންސިލްގެ ވޭސްޓް މެނޭޖްމަންޓް ސެކްޝަނުންނެވެ. ވޭސްޓް މެނޭޖްމަންޓް ސެކްޝަން، ފޯން: 3323859 960+\nފެކްސް: 3323801 960+ 6640065 960+


Tehran gai buruga elhun mihaaru majubooreh noon: Police | Mihaaru\nތެހެރާންގައި ބުރުގާ އެޅުން މިހާރު މަޖުބޫރެއް ނޫން: ފުލުހުން\n30 ޑިސެމްބަރ 2017 - 07:105comments\nބުރުގާ އަަޅައިގެން ނޫނީ އީރާންގެ ވެރިރަށް ތެހެރާންގެ އާންމު ތަންތަނަށް އަންހެނުން ނުކުމެ އުޅުން މަނާކޮށްފައި އޮތް އޮތުން 38 އަހަރަށް ފަހު އެ ގައުމުން އުވާލައިފި އެވެ.\nއީރާންގެ ވެރިރަށުގެ ސަލާމަތީ ކަންތައް ބަލަހައްޓާ ފުލުހުން މިދިޔަ ބުރާސްފަތި ދުވަހު އިއުލާން ކުރި ގޮތުގައި ތެހެރާންގެ އާންމު ތަންތާނގައި މީގެ ފަހުން ބުރުގާ ނާޅައި އަންހެނަކު އުޅުނު ކަމުގައި ވިޔަސް، އެމީހަކު ހައްޔަރުކޮށް ތަހުގީގުކޮށެއް ނުހަދާނެ އެވެ. ތެހެރާންގައި އަންހެނުން އާންމު ތަންތަނަށް ނުކުމެ އުޅޭ އިރު ބުރުގާ އެޅުން މަޖުބޫރު ކުރީ 1979 ވަނަ އަހަރު، އާޔަތުﷲ ޚުމައިނީ ގެންނެވި އިންގިލާބަށް ފަހުގަ އެވެ.\nއީރާން ސަރުކާރުގެ މި ނިންމުމަށް އީރާންގެ ޒުވާން އަންހެނުންނާއި މިނިވަން އިސްލާހަށް މަސައްކަތް ކުރާ ފަރާތްތަކުން ވަނީ މަރުހަބާ ކިޔައިފަ އެވެ. އީރާންގެ މިހާރުގެ ރައީސް ހަސަން ރޫހާނީ ދެ ވަނަ ދައުރަކަށް އިންތިހާބު ވުމުގައި އީރާންގެ ޒުވާން އަންހެނުންގެ ތާއީދު ވަރަށް މުހިންމު ދައުރެއް އަދާކުރި އެވެ.\nއީރާން ސަރުކާރުގެ މި ނިންމުމާ ގުޅިގެން، އެ ގައުމުގެ ހަރުކަށި ދީނީ އިލްމުވެރިން ދަނީ ވަރަށް ބޮޑަށް ހިތްހަމަނުޖެހުން ފާޅުކުރަމުންނެވެ. އީރާންގެ ޝަރުއީ ދާއިރާ އާއި ސަލާމަތީ ބާރުތައް އަދިވެސް އޮތީ ހަރުކަށި ދީނީ ޚިޔާލުގެ އިލްމުވެރިންގެ ނުފޫޒުގެ ތެރޭގައި ކަމަށްވާތީ، ސަރުކާރުގެ މި ނިންމުން އޭގެ ފުރިހަމަ ގޮތުގައި ތަންފީޒު ކުރެވޭނެ ކަމާ މެދު ވަނީ ޝައްކު އުފެދިފަ އެވެ.\n"އިސްލާމީ މިންގަނޑާ އެއްގޮތަށް ހެދުން ނޭޅިޔަސް، މީގެ ފަހުން އެމީހުން ހައްޔަރެއް ނުކުރާނެ. އަދި އެމީހުންނާ ދެކޮޅަށް ކޯޓަށް މައްސަލައެއް ވެސް ނުފޮނުވާނެ،" ތެހެރާންގެ ފުލުހުންގެ ވެރިޔާ ޖެނެރަލް ހުސައިން ރަހީމީ، މިދިޔަ ބުރާސްފަތި ދުވަހު ވިދާޅުވި އެވެ.\nތެހެރާންގެ ތެރޭގައި އުޅޭ އުޅުމުގައި މި މިނިވަންކަން ދިން ކަމުގައި ވިޔަސް، އީރާންގެ އެހެން ސަރަހައްދުތަކުގައި މިހާރު ވެސް އާންމު ތަންތަނަށް އަންހެނުންނަށް ނުކުމެ އުޅެވޭނީ ބުރުގާ އަޅައިގެންނެވެ. އެއާ ޚިލާފަށް އަމަލުކުރާ އަންހެނުން ހައްޔަރުކޮށް ޝަރީއަތަށް ހުށަހަޅާނެ އެވެ.\nއީރާނަށް ގެނައި އިންގިލާބަށް ފަހު، އެ ގައުމުގައި އާންމު ތަންތަނަށް އަންހެނުންނަށް ނުކުމެ އުޅެވެނީ، ބުރުގާ އަޅައިގެން ފަޔާ ހަމަޔަށް ނިވައިވާ އަދި ހަށިގަނޑަށް ދޫ ހެދުމެއް ލައިގެންނެވެ. އަދި ނިޔަފަތީގައި ކުލަ ޖައްސައިގެން އާންމު ތަންތަނަށް ނުކުމެ އުޅުން ވެސް އޮންނަނީ މަނާ ކޮށްފަ އެވެ.\nނަމަވެސް އަންހެނުންގެ ހައްގުތަކަށް ވަކާލާތު ކުރާ ބައެއް އަންހެނުންނާއި، ޒުވާން އަންހެން ކުދިން، ސަރުކާރުގެ އެ ނިންމުމަށް ގޮންޖެހުމުގެ ގޮތުން، ބޯ އެކުގައި ނިވައިނުވާ ގޮތަށް ބޮލުގައި ފޮތިކޮޅެއް އޮޅާލައިގެން މަގުތަކަށް ނުކުމެ އުޅެ އެވެ. އެފަދަ އަންހެނުން ހައްޔަރުކޮށް ބައެއް ފަހަރު ނަސޭހަތް ދީ ފޮނުވައިލި ނަމަވެސް ގިނަ ފަހަރަށް އެމީހުންގެ މައްސަލަ ކޯޓާ ހަމައަށް ދެ އެވެ.\nއިތުރު ލިޔުންތައް އީރާން އިސްލާމް


Shiyam aai Nawaaz Ethibee Baqaavaai Kohgen, Hayyarukurey: Nasheed\nމިއަދު ބޭއްވި ނޫސްވެރިންގެ ބައްދަލުވުމުގެ ތެރެއިން\n4 ފެބްރުއަރީ 20180ކޮމެންޓް\nޝިޔާމް އާއި ނަވާޒް އެތިބީ ބަޤާވާތް ކޮށްގެން، ހައްޔަރުކުރޭ: ނަޝީދު\nޗީފް އޮފް ޑިފެންސް ފޯސް މޭޖަ ޖެނެރަލް އަހުމަދު ޝިޔާމް އާއި އެކްޓިން ކޮމިޝަނާ އޮފް ޕޮލިސް، ޑެޕިއުޓި ކޮމިޝަނާ އަބްދުﷲ ނަވާޒް ތިއްބެވީ ބަގާވާތްކޮށްގެން ކަމަށް ވިދާޅުވެ ޝިޔާމް އާއި ނަވާޒް ހައްޔަރުކުރަން ކުރީގެ ރައީސް މުހައްމަދު ނަޝީދު ގޮވާލައްވައިފިއެވެ.\nކުރީގެ ރައީސް ނަޝީދު އެކަމަށް ގޮވާލެއްވީ ރާއްޖެ ޓީވީއަށް ދެއްވި ބަސްތީ ގަތުމެއްގައެވެ.\nރައީސް ނަޝީދު އެހެން ވިދާޅުވިއިރު، މިއަދު ބޭއްވި ނޫސްވެރިންގެ ބައްދަލުވުމެއްގައި ބަންޑާރަ ނައިބު މުހައްމަދު އަނިލް ވިދާޅުވީ މިއަދުގެ ވަގުތެއްގައި ރައީސް އަޒުލްކޮށްފާނެ ކަމުގެ ހަބަރު ފަތުރަމުންދާ ކަމަށެވެ. އަދި ސުޕްރީމް ކޯޓުން އެފަދަ އަމުރެއް ނެރެދާނެ ކަމުގެ ތަސައްވަރެއް ވެސް ލިބިފައިވާ ކަމަށް ބަންޑާރަ ނައިބު ވިދާޅުވިއެވެ.\nސުޕްރީމް ކޯޓުން ރައީސް މަގާމުން ވަކިކުރުމަށް ކުރާ އެއްވެސް ކަމަކީ ސައްހަ ކަމަކަށް ނުވާނެކަން މިހާރު ސަލާމަތީ ބާރުތަކަށް އަންގާފައިވާ ކަމަށް އަނިލް ވިދާޅުވިއެވެ.\nއެ ބައްދަލުވުމުގައި ވާހަކަ ދައްކަވަމުން ޝިޔާމް ވިދާޅުވީ ގައުމު ކްރައިސިސް އަކަށް ދާން ދޫކޮށްލައިގެން ނުތިބޭނެ ކަމަށެވެ. އެ ބައްދަލުވުމުގައި ނަވާޒް ވިދާޅުވީ ފުލުހުން އަަމަލުކުރާނީ ބަންޑާރަ ނައިބު ދެއްވާ ލަފަޔަށް ކަމަށެވެ.\nބަންޑާރަ ނައިބު ބަންޑާރަ ނައިބު އަނިލް ފުލުހުން ސްޕްރީމް ކޯޓް


ތާރީޚުގެ ސަފުހާތަކުގެ ތެރެއިން: ތުރުކީ އިން ފިލާވަޅެއް -2 | Sandhaanu\nކުރީގެ ޢަދަދާއި ގުޅޭ….\nދެން، ރާއްޖެ، ބޭރު ބާރެއްގެ ދަށަށް ދިޔުމުން، ތުރުކީގެ އަސްކަރީ ބާރުތައް ކުޑަކޮށްލެވުނު ގޮތަށް، ރާއްޖޭގެ އަސްކަރީ ބާރުތަކަށް ވެގެންދާނޭ ގޮތް ޚިޔާލަށް ގެނެސްބަލާށެވެ. އެ މުއައްސަސާތަކުގެ ވަކިތައް ކަނޑައި، އެތަންތަނުގެ ބާރު މުޅިންނެތި ކޮށްލެވޭނެއެވެ. މިހާރު ވެސް މިކަން ކުރަން ބޭނުންވެގެން ގޮވާ އަޑުތައް އިވޭ ނޫން ހެއްޔެވެ؟ އެފަދަ މުއައްސަސާތަކުން، ތަހުގީގުތައް ނުކުރެވޭކަމާއި، އެތަނުގައި ދީނީ ހަރުކަށި ފިކުރުގެ މީހުން އުޅޭކަމާއި، އެތާ އެތެރޭގައި ‘އަނދިރީގެ ދައުލަތެއް’ – މިއީ ކޮން އެއްޗެއްކަން ނުބުނެދެވުނަސް – އެބައޮތޭ ބުނުމާއި، މިފަދަ ވާހަކަތަކުގެ އަޑެވެ. މިގޮތުގެ މަތިން ތަނުގެ އަސްކަރީ ބާރުތަކުގެ އަގު ވައްޓާލުމުގެ ބޭނުމަކީ ކޮބައި ހެއްޔެވެ؟ ބޭރުގެ ވަކި ބަޔެއްގެ އިރުޝާދުގެ މަތިން، އެ މުއައްސަސާތައް ބަދުނާމު ކުރުމުގައި ފޮރުވިފައި އޮތް މަގުސަދަކީ ކޮބާ ހެއްޔެވެ؟ އެތަންތަނުގައި ނުރަނގަޅު ކަމެއް ހުރި ނަމަ، އަދި އެކަންކަން އިސްލާހުކުރަން ބޭނުން ނަމަ، އެކަން ކުރުމުގެ ބާރު އެބަ އޮތެވެ. ނަމަވެސް، އިސްލާހީ ފިޔަވަޅުތައް އެޅުމުގެ ބަދަލުގައި އެތަން އަބަދުމެ އަބަދު ބަދުނާމުކުރުމުގެ ބޭނުކަމީ، ލަފާކުރެވޭ ގޮތުގައި، ތަނުގެ އަގު ވައްޓާލައި ތަނުގެ ބޭނުމެއް ނެތްކަން ދެއްކުމެވެ. މިހެން ހެދުމަށް ފަހު، އެތަނުގެ ހިންގުން ވެސް ބޭރު ބަޔަކާ ހަވާލުކުރަން ފަސޭހަވާނެއެވެ. މިއީ ވެސް ޚިޔާލީ ވާހަކައެއްނޫނެވެ. މިއީ މީގެ ދިހަ އަހަރު ކުރިން ވެސް، މިކަމާ މެދު ބަޔަކު އާންމު ފޯރަމެއްގައި ބަހުސްކޮށް، ރާއްޖޭގެ ސިފައިންގެ މުއައްސަސާ އުވާލައި އެކަން ބޭރުގެ ބަޔަކާ ހަވާލުކުރަން ގޮވި ގޮވުމެކެވެ. ދެން، އެއްކަލަ ‘ޕޮލިސް އެކަޑަމީއިންނާއި’ ޑޯނިޔާ މަތިންދާ ބޯޓުން، އެތެރެކުރެވޭ ހަތިޔާރުތަކުގެ އެހީގައި އެމީހުންގެ އަތް މައްޗަށް ތަނުގެ ފުލުހުންނާއި ސިފައިންގެ މުއައްސަސާތައް ފުރޮޅާލުމަކީ އުނދަގޫ ކަމަކަށް ވެދާނެ ހެއްޔެވެ؟\nދެން ޚާއްސަ އިމްތިޔާޒުގެ ގާނޫނުގެ މައްސަލައަށް ބަލާށެވެ. މިހާރުވެސް މިފަދަ ގޮތެއްގައި ނޭޕާލުގައި އިންޑިޔާ މީހުންނަށް އިސްކަންދޭން ޖެހޭނޭ އެއްބަސްވުމެއް އޮވެއެވެ. އެހެންވީމާ އެފަދަ ގޮތެއްގައި ރާއްޖޭގައި ކަންތައް ނުކުރާނީ ކީއްވެ ހެއްޔެވެ؟ ރާއްޖޭގެ އުތުރުގައި ޚާއްސަ ރަށެއް އިންޑިޔާ މީހުންނަށް ތައްޔާރުކުރެވޭ ވާހަކައެއް ވެސް ދާދި ފަހުން ފެންމަތިވިއެވެ. މިވާހަކަތަކުގެ ހަގީގަތް އަދި އެނގޭ ވަރެއް ނުވެއެވެ. ނަމަވެސް، ބުނެވޭނީ އަލިފާނަކައި ނުލައި ދުމެއް ނާރާނޭ ކަމެވެ.\nކޮންމެ އަކަސް ސެވްރެސްގެ މުއާހަދާގެ ސަބަބުން ތުރުކީގެ ސިޔާދަތާއި މިނިވަންކަމަށް ބުރޫއެރިއެވެ. ދެން ކަންތައްވީ ކިހިނެއް ހެއްޔެވެ؟ މި މުއާހަދާއާއި، މި މުއާހަދާގައި ސޮއިކުރި އުސްމާނީ ދައުލަތާއި އަދި އިހުތިލާލީ ބާރުތަކާ އިދިކޮޅަށް ތުރުކީގެ ލަޝްކަރު ނުކުތީއެވެ. އާދެ، އެމީހުންނާ އިދިކޮޅަށް، ތުރުކީގެ ލަޝްކަރު ނުކުތީ އެ މުއާހަދާގައި ސޮއިކުރުމުގެ ވެސް ކުރިންނެވެ. 1918ގައި ފުރަތަމަ ބޮޑު ހަނގުރާމަ ނިމި، މުދްރޯސްގެ ހުދްނާގައި ސޮއިކުރެވުމުން، ހަލީފުންނަށް އެ ހުދްނާ ލިބިދިން ބާރުތަކުގެ ސަބަބުންނެވެ. ތުރުކީގެ މައި ބިން އިހުތިލާލުކުރުމުގެ ބާރެވެ. އަދި ވެސް، ވާން އުޅޭ ގޮތް، ލަޝްކަރުގެ އިސްކޮށް ތިބި ވެރީންނަށް ލަފާކޮށްލަން އެނގުމުންނެވެ. އާދެ، ގައުމުގެ ސިޔާދަތާއި މިނިވަންކަން ގެއްލުމުގެ ބިރު ހީވުމުން، އެކަން ނެތިކޮށްލުމުގެ ގޮތުން، ތަނުގެ ދިފާއީ ބާރުތައް އަތުކުރި އޮޅާލައި ގައުމު ދިފާއުކުރުމައްޓަކައި ތެދުވީއެވެ.\nދެން، ތުރުކީގެ ލަޝްކަރު އިހުތިލާލީ ބާރުތަކާ ކުރިމަތިލައ ހަނގުރާމަކުރީއެވެ. މިހަނގުރާމައަށް ދެވިފައި އޮންނަ ނަމަކީ ‘ތުރުކީ މިނިވަންކުރުމުގެ ހަނގުރާމައެވެ’. މި ހަނގުރާމަ 1919 ފެށިގެން 1923އާ ހަމައަށް ދެމިގެން ދިޔައެވެ. މިހަނގުރާމައިގައި ތުރުކީގެ ގާއިދަކަށް ހުރީ މުސްތަފާ ކަމާލް އަތާތުރުކެވެ. އާދެ، ތުރުކީން އަދުގެ ގައުމުގެ ބައްޕައެވެ. އޭނާގެ ގިޔާދަތުގެ ދަށުން، އިހުތިލާލީ ބާރުތަކާ ތުރުކީ ލަޝްކަރު ކުރިމަތިލައި ހަނގުރާމަކޮށް އެބާރުތައް ބަލިކުރިއެވެ. އަދި، އަރުމީނިއާއަށާއި ޔޫނާނަށް ސެވްރެސްގެ މުއާހަދާއިން ލިބިދިން ބިންތައް ވެސް އަތުލައި މިނިވަންކޮށް، އެ ބިންތަކަކީ، ކުރިން ވެސް އޮތް ފަދައިން، ތުރުކީގެ ބައެއްގެ ގޮތުގައި ހެދިއެވެ. މި ހަނގުރާމައިގައި ތުރުކީގެ ލަޝްކަރު ކާމިޔާބު ހޯދުމުގެ ނަތީޖާއަކަށްވީ ތުރުކީ އިހާނެތިކޮށް ނިކަމެތި ކޮށްލި ސެވްރެސްގެ މުއާހަދާ ބާތިލުކޮށްލުމެވެ. އަދި އޭގެ ބަދަލުގައި އަލުން އާ މުއާހަދާއެއްގައި ސޮއިކުރުމެވެ. އާދެ، 1923ގައި ލޯޒޭންގެ މުއާހަދާ ލިޔެ، ސޮއިކުރުމެވެ. ތުރުކީއާއި އަދި އިހުތިލާލީ ބާރުތަކުގެ މެދުގައިވެ. މިއީ ދުނިޔޭގެ ތާރީޚުގައި ވަރަށް ވެސް ނުފެންނަ މަންޒަރެކެވެ. ހަނގުރާމައެއްގައި ބަލިވެ، ސުލްހައިގެ މުއާހަދާއެއް ލިޔެވި އެ މުއާހަދާ ބާތިލުކޮށް އޭގެ ބަދަލުގައި އެހެން މުއާހަދާއެއް ލިޔުމެވެ. ނަމަވެސް، ތުރުކީންގެ ދިފާއި ބާރު، މުޅިން ފުނޑުފުނޑުވެފައި ނެތުމުން، އަދި، އެމީހުންގެ ގައުމާ ދިމާވި ނުރައްކަލާ ކުރިމަތިލާން، ވަގުތުން ތެދުވުމުން، އެކަން އެގޮތަށްވާން ދިމާވީއެވެ.\nމިހިސާބުން، އުސްމާނީ ޚިލާފަތު އުވާލެވި، އަދު މިފެންނަން އޮތް ތުރުކީގެ ޖުމްހޫރިއްޔަތު ގާއިމުކުރެވުނެވެ. އަދި، ތުރުކީގެ ސިޔާދަތު ތުރުކީއަށް އަނބުރާ ލިބުނެވެ. އިހުތިލާލީ ބާރުތައް ތުރުކީން ފޭބުމަށް ނިންމުނެވެ. ތުރިކީގެ ހުރިހާ ކަމެއް، ސަރުކާރު ހިންގުމާއި، އަސްކަރީކަންތައްތައް ރާވާއި ހިންގުމާއި އަދި ތަނުގެ އިގުތިސާދު ހިންގުމާއި ތަނުގެ ބޭންކާއި ފައިސާގެ ކަންތައްތައް ހިންގުމާއި މިހުރިހާ ކަމެއް ވެސް ހިންގުމުގެ ބާރާއި އިޚްތިޔާރު އަލަށް އުފެދުނު ތުރުކީ ޖުމްހޫރިއްޔަތުގެ އަތްމައްޗަށް ގެނެވުނެވެ.\nމިކަމުން ލިބޭ ފިލާވަޅަކީ ކޮބައި ހެއްޔެވެ؟ ގައުމީ ހޭލުންތެރިކަމާއި ގައުމީ ލޯބި ހުރެގެން ގައުމު ދިފާއުކުރަން ނިކުމެއްޖެ ނަމަ، ގައުމު ސަލާމަތް ކުރެވޭ ކަމެވެ. މުދްރޯސްގެ ހުދްނާގެ އެއްބަސްވުމާއި އަދި ސެވެރެސްގެ މުއާހަދާއަކީ ތުރުކީގެ ލަޝްކަރުގެ އިސްވެރިން ނަޒަރުގައި އަދުލު އިންސާފާ ދުރު މުއާހަދާއަކަށް ވުމުން، ސިޔާސީވެރިންގެ އަތް މައްޗަށް ގައުމުގެ މަސީރު ދޫކޮށްނުލައި، ލަޝްކަރުގެ އިސް ވެރިން، އެ އެއްބަސްވުންތައް ބަލައި ނުގަތީއެވެ. އަދި، އެހެންވެ، އެ އެއްބަސްވުންތައް މެދުވެރިކޮށް، އަމިއްލަ ގައުމު އަޅުވެތިކުރުމަށް ބޭރުބަޔަކަށް ޖާގަ ނުދީ ލަޝްކަރު ތެދުވީއެވެ. އަދި، ގައުމުގެ ދިފާއުގައި ހަނގުރާމަ ވެސް ކުރީއެވެ. ނަތީޖާއަކީ ގައުމު މިނިވަންވުމެވެ. ގައުމުގެ ސިޔާދަތު ދެމެހެއްޓުމެވެ. ޔޫރަޕުގެ ‘ބަލި މީހާ’ގެ ނަމުން ހުޅަނގު ނަންދީފައި އޮތް މީހަކީ ބަލި މީހެއް ނޫންކަން ހަނގުރާމައިގެ މައިދާނުގައި ސާބިތުކޮށްދިނީއެވެ. ގައުމުގެ އަބުރާއި އިއްޒަތް، ޝަރަފާއި ކަރާމަތް، އެއީ އެހެން މީހުންނަށް އެއަށް ފައިން އެރިދާނޭ އެއްޗެއް ނޫންކަން، ހަނގުރާމައިގެ މައިދާނުގައި ސާބިތުކޮށް ދިނީއެވެ. އާދެ، ގައުމުގެ މީހުންގެ ހިތްތަކުގައި ގައުމަކީ އަގު ބޮޑު އެއްޗެއްކަމާއި އެއީ އެހެން މީހުން އެއަށް ކުޅުޖަހަން ޖާގަދީ، ގައުމުގެ މާތްކަމާއި މުގައްދަސުކަން ނެތިކޮށްލަން، ފަހަރެއްގައިވެސް، ފުރުސަތު ނުދެވޭނޭކަން ހަނގުރާމައިގެ މައިދާނުގައި ސާބިތުކޮށް ދިނީއެވެ.\nއާދެ، ފުރަތަމަ ބޮޑު ހަނގުރާމައިގައި ތުރުކީ ބަލިވެ، މުދްރޯސްއާއި ސެވްރެސްގެ މުއާހަދާ ތުރުކީއާ ކުރިމަތިކުރުވި ނިކަމެތިކޮށްލުން ބަލައިނުގަނެ، އެކަމާ ދެކޮޅު ހަދައި، ގައުމުގެ އަބުރާއި އިއްޒަތާއި، ޝަރަފާއި ކަރާމަތް ހިމާޔަތް ކުރަން ތެދުވި ފަދައިން، މިއަދު އަޅުގަނޑުމެންގެ ގައުމުގެ އަބުރާއި އިއްޒަތް، ޝަރަފާއި ކަރާމަތް ދިފާއުކުރުމުގެ ގޮތުން ތެދުވުމުގެ ވަގުތު މިއޮތީ ޖެހިފައެވެ. ރާއްޖޭގައި މިއުޅޭ ހަށިވިއްކާ ކަސްބީ އަންހެނުންގެ ސިމްސާރުން (ޕިމްޕުން) ފަދަ ސިޔާސީ ސިމްސާރުންގެ އަތް ދަށުން ރާއްޖެ ސަލާމަތް ކުރަންޖެހޭ ވަގުތު އަތުވެއްޖެއެވެ. މި ސިޔާސީ ސިމްސާރުންގެ ނަޒަރުގައި ރާއްޖެއަކީ ވެސް، އެމީހުން ގެންގުޅޭ ހަށިވިއްކާ ކަސްބީ އަންހެނެކެވެ. އެހެންވެ، ސިމްސާރެއްގެ، ޕިމްޕެއްގެ، ބައި އަދާކޮށް، ހަށިވިއްކާ ކަސްބީއެއްގެ ގޮތުގައި ރާއްޖޭގެ އަބުރާއި އިއްޒަތް ނަގާލައި، ފައިސާ ފޮއްޗަކަށް ރާއްޖެ ވިއްކާލަން އެމީހުން އެތިބީ ތައްޔާރަށެވެ. އެހެންވެ، ދިވެހި ލޭ، ދިވެހި އަދަބީ އުޑުގައި އަދު ފިޔަޖަހާ އެންމެ އުޖާލާ އެއްތަރި، އާދަމް ނަސީރު އިބުރާހީމު ވިދާޅުވާ ފަދައިން، މިއަދު ގޮވަމުންދަނީ މި ގޮވުމެވެ:\n“އޭ ދިވެހި ލޭގެ ދަރީންނޭ އަސަރެއް ނުކުރޭހޭ؟\nމޭ ތެރޭން ހިތް ނެރެ ވިއްކާލާ އިރު، ނޭނގޭހޭ؟\nއަހުރެމެންނަށް މި ތިބީ ކީއްހެ ވެފައި، ހިއްސުތަކަށް؟\nވަހުމު، ފަހުމަށްވެ، ޒަޚުމު، ރަޙުމުކަމަށް ވެސް ވޭ ހޭ؟\nދިވެހި ދިރުމާ ކެރުމާ ރޯފިލުމާ ޖޯޝު ކޮބާ؟\nދިވެހި މުޅި ހަށިގަނޑު ސަންދޯކު އަޅާ ނިމުނީހޭ؟\nހެޔޮ ނުވާނޭ މި ބިމަށް ދުވަހަކު ވެސް ދެރަޔެއް ދޭން!\nބިޔަ ޝަހީދީ އެކި ލޭ ކޯރު ހަނދާން ނެތުނީހޭ؟\nކީއްވެހޭ މިއަދު މިތާ ލަވަކިޔަމުން ތިޔަ ނެށެނީ؟\nމީގެ ފުން މާނަ ހިތަށް ދޭހަވުމުން ނުރޮވޭހޭ؟\nއޭ އުތީމީ ހުރަވީ ލޭގެ ދިވެހި ފަރުދުންނޭ!\nމޭ އުފުއްލާށެ އެ ވާޖިބު ނޫނީ އެބަ އޮތް ހޭ؟\nމި ތިބަ އެންމެން އަދި އަންނަން އޮތް ޖީލެއް ހުރިހާ،\nވަކި ތަފާތެއް ނެތި ހިމެނޭ މީ ޙައްޤެއް ނޫންހޭ؟\nދިވެހި މި ވަޠަންގެ ކަނޑާ، ވައި، ކީއްތޯ ވެލިފުކަކަސް!\nމި ވެހި ލޭ ނެތް ނަމަ، ދިނުމީ ހުޅުޖެހުމެއް ނޫންހޭ؟”\nމި ގޮވުމުގެ އަޑުއަހާނީ ކޮން ބައެއް ހެއްޔެވެ؟\nމަންސޫރު އަހުމަދު ސެޕްޓެމްބަރ 20, 2020 At 5:17 ޕމ\nއަބަދުވެސް މިއުޅޭ ސިޔާސީ މީހުންގެ ގޮވެލިފަތި އަޑުއަހައިގެން މިވޯޓް ދެވެނީ. އެހެނަސް2އަހަރާއި ހަމަވާއިރަށް ގޮވިގޮވެލިފަތިމަަތިން އެވެރިން ހަދާންނެތުނީމާ ދެން ރައްޔަތުމީހާ ކީއްހޭކުރާނީ ޑރ.\nގައުމުދެކެ ވަރަށް ލޯބިވަމޭ!\nމަންމަނު ސެޕްޓެމްބަރ 21, 2020 At 6:46 އމ\nގައުމުދެކެ ލޯބިވެއެވެ. ގައުމު ހުރިހާގޮތަކުން ކުރިއަރައިގެންދާތަން ދެކެން ބޭނުމެވެ. މިކަންކުރެވޭނީ މިގައުމުގައި ކިޔަވައިގެންތިބި ޒުވާނުންނަށް ބޮޑުތަކުރުފާނާއި ދޮންބަންޑާރައިން ފަދަ ބޭފުޅުންގެ ލޭގެ އަގު ފައިސާ އާއި މާއްދިއްޔަތު ނޫން އެހެން ގޮތަކަށް ވަޒަންކުރެވުނީމައެވެ. ހަތަރުފަސް ދިވެހިންވެގެން ޕޯޗުގީޒުންނާއި ހޮޅިން މިގައުމުން ބޭރުކުރިއެވެ. މިއަދުގެ ޒުވާނުންނަށް ވެސް މިގައުމު ރަނގަޅުމަގަށް ގެނެވޭނެކަން ކަށަވަރެވެ. މަންމަނަކަށްވީތީ އަޅުގަނޑަށް ބުނެވޭނީ ލިއެގެންނެވެ. ކަށިމާ ޝާކިރުފަދަ ވާހަކަ ދެއްކޭ މީހަކަށް ވީނަމަ ދުލުގެބޭނުންވެސް ކުރާނަމެވެ.\nAhmed ނޮވެމްބަރ 23, 2020 At 9:58 ޕމ\nMaulooaa gulhey vaahaka dhahkabala, thee andhalus dharus faadah dhiya liumeh..


ބ. އަތޮޅު ކައުންސިލަރުންގެ ހާޒިރީއާމެދު ކަންބޮޑުވޭ!\nބ. އަތޮޅު ކައުންސިލަރުން– ފައިލްފޮޓޯ\nބ. އަތޮޅު ކައުންސިލްގެ މެމްބަރުންގެ ތެރެއިން މިއަހަރުގެ ފުރަތަމަ ފަސް މަސްދުވަހު، އެންމެ މަދުން އޮފީހަށް ހާޒިރުވެ ވަޑައިގެންނެވީ ހުސައިން ޒަމީލް އާއި އިބްރާހިމް ރަޝީދު ކަމަށް ހާޒިރީ ރިޕޯޓުން ދައްކައިފި އެވެ.\nބ. އަތޮޅު ކައުންސިލް އިދާރާ އިން “އީޓީ” އަށް ފޮނުވާފައިވާ ހާޒިރީ ރިޕޯޓުގައިވާ ގޮތުން ވޭތުވެދިޔަ ފަސްމަސްދުވަހު ކައުންސިލް ހުރިހާ މެންބަރުންގެވެސް ހާޒިރީ އުޅެނީ ވަރަށް ދަށްކޮށެވެ.\nއެންމެ މަދުން އޮފީހަށް ހާޒިރުވެ ވަޑައިގެންނެވި ބޭފުޅުންގެ ތެރޭގައި ހިމެނޭ ދެ މެމްބަރުންގެ ތެރެއިން ޒަމީލް ފުރަތަމަ ފަސްމަހުގެ ހާޒިރީ ރިޕޯޓަށް ބަލާއިރު، 102 ދުވަހު އޮފީހަށް ހާޒިރުވާންޖެހޭއިރު، އޭނާ އޮފީހަށް ވަޑައިގެންފައިވަނީ އެންމެ ތިން ދުވަހު އެވެ. 15 ދުވަހު ޒަމީލް ޗުއްޓީ ނަންގަވާފައިވާއިރު، 69 ދުވަހު އޮފީހަށް ވަޑައެއް ނުގަންނަވަ އެވެ. އަދި ސަލާމް ވިދާޅުވުމަށް ފަހު ވަޑައިނުގަންނަވަނީ އެންމެ ހަ ދުވަހު އެވެ. ރަސްމީ ބޭނުމުގައި ހޭދަކޮށްފައިވަނީ ނުވަ ދުވަހެވެ.\nއަތޮޅު ކައުންސިލްގެ ހާޒިރީ ރިޕޯޓްގައިވާ ގޮތުން ތުޅާދޫ ދާއިރާއިން ކައުންސިލަށް އިންތިހާބުވި އިބްރާހިމް ރަޝީދު ހާޒިރުވެފައިވަނީ އެންމެ 24 ދުވަހުއެވެ. އަދި އޭނާ ފަސްމަހުތެރޭ 54 ދުވަހު ސަލާމް ވިދާޅުވެފައިވާއިރު ދެ ދުވަހު އަމިއްލަ ބޭނުމުގައި ރަށުބޭރުގައި އަދި ރަސްމީ ބޭނުމުގައި 22 ދުވަހު ހޭދަކޮށްފައިވާ ކަމަށްވެސް ހާޒިރީ ރިޕޯޓުން ދައްކައެވެ.\nކައުންސިލްގެ ނައިބް ރައީސް އަބްދުއްރަހްމާން އަބްދުﷲ މިދިޔަ ފަސް މަސްދުވަހުގެ ތެރޭގައި 102 ދުވަހު އޮފީހަށް ހާޒިރުވާންޖެހޭއިރު ހާޒިރުވެ ވަޑައިގެންފައިވަނީ 51 ދުވަހު އެވެ.6ދުވަހު ޗުއްޓީ ނަންގަވާފައިވާއިރު، 11 ދުވަހު އޮފީހަށް ވަޑައެއް ނުގަންނަވައެވެ. އަދި 17 ދުވަހު ސަލާމް ވިދާޅުވެފައިވާއިރު 14 ދުވަހު އޮފީހަށް ވަޑައިގެންފައިވަނީ ގަޑި ޖެހިގެންކަމަށް ރިޕޯޓުން ދައްކަ އެވެ. އޭނާ ރަސްމީ ބޭނުމުގައި ހޭދަކޮށްފައިވަނީ 17 ދުވަހެވެ.\nތުޅާދޫ ދާއިރާއިން ކައުންސިލަށް އިންތިޚާބުވި މުހައްމަދު އާދިލް 102 ދުވަހު ހާޒިރުވެ ވަޑައިގަންނަވަންޖެހޭއިރު ހާޒިރުވެ ވަޑައިގަތީ 51 ދުވަހު އެވެ. 8 ދުވަހު އޭނާ އޮފީހަށް ގަޑިޖެހިފައިވާއިރު، 10 ދުވަހު އޮފީހަށް ހާޒިރުވެވަޑައެއް ނުގަންނަވަ އެވެ. އޭނާ ޗުއްޓީގައި އެއްދުވަހު ހުންނެވިއިރު ސަލާމު ވިދާޅުވެފައިވަނީ 14 ދުވަހު އެވެ. އަދި އަމިއްލަ ބޭނުމުގައި ރަށުން ބޭރުގައި7ދުވަސް ހޭދަކޮށްފައިވާއިރު ރަސްމީ ބޭނުމުގައި 19 ދުވަހު ހުންނެވި ކަމަށް ރިޕޯޓުން ދައްކަ އެވެ.\nއަބްދުލް މުއުމިން އާދަމްގެ ރިޕޯޓަށް ބަލާއިރު އަހަރުގެ ފުރަތަމަ ފަސްމަސްދުވަހު އޮފީހަށް ހާޒިރުވަޑައިގަންންވަންޖެހޭ 102 ދުވަހުގެ ތެރެއިން އޭނާ ވަޑައިގެންފައިވަނީ 58 ދުވަހު އެވެ. އޭގެ ތެރެއިން 47 ދުވަހު އޭނާ އޮފީހަށް ގަޑިޖެހިފައިވާއިރު ސަލާމުގައި 1 ދުވަސް އަދި ރަސްމީ ބޭނުމުގައި 10 ދުވަސް ހޭދަކޮށްފައިވާ ކަމަށް ރިޕޯޓުން ދައްކައެވެ.\nއޮފީހަށް އެންމެ ގިނައިން ހާޒިރުވެވަޑައިގެންފައި ވަނީ ކައުންސިލް އިދާރާގެ ރައީސް އަބޫބަކުރު އަބްދުއްރަހްމާނު އެވެ. އޭނާ 102 ދުވަހު ހާޒިރުވާން ޖެހޭއިރު ހާޒިރުވީ 63 ދުވަހު އެވެ. ބާކީ 39 ދުވަހު ހުންނެވީ ސަލާމުގަ އެވެ.\nއޮގަސްޓު 23, 2013 at 5:41 pm\nއަތޮޅުކައުންސިލަރުންތީ ތިބޭ ބަޔެއްތަ؟ ރަށަށާ އަތޮޅަށް އެއްވެސް ކަމެއްކޮށެއްނުދޭ. ރައްޔިތުންގެ ފައިސާބޭކާރު. ކަމެއްރާވާ ހިންގޭނީ ތައުލީމީ ގާބިލް މީހުންހޮވައިގެން. މީރައްޔިތުން އަމިއްލަޔަށްބުއި ބޮނޑިޔެއް. ވޯޓުލައިގެން މިކަހަލަމީހުންހޮވީތީ. ދެންފަހަރަކުން މަގޭ ވޯޓް ނުލިބޭނެ. ސޮރީ.\nއޮގަސްޓު 1, 2013 at 9:32 am\nކައުންސިލަރުން ތީ ރައީސުލްޖުމްހޫރިއްޔާވުރެ މަތީގައި ތިބޭ ބައެއް ،\nޖުލައި 28, 2013 at 1:11 pm\nއެހެންވެ އޭ ބުނަނީ ކަތީބު ސިސްޓަމޭ އެންމެ ރަނގަޅީ 10،12 ކައުންސިލަރުންލަނީ މިކަހަލަ ރަށްފުށަކަށްނޫން އެއީ ބޮޑެތި ސިޓީތަކުން އެސިޓީއަކުން އާންމުދަނީ ލިބޭ ވަރުގެ ބޮޑެތި ތަންތަން. އެމެރިކާގައި ކައުންސިލް އޮތީމަ ލީ، ދެން އަނެއްވާހަކައަކީ ކިޔެވުމުގެ ބޭނުމެއްނެތް އަޑުގަދަމީހާ ރުއްގިނަޒަމާންމީ، ބަޖެޓް ދެކޮޅު ނުޖެހޭއިރު ކުރާ ބޭކާރު ޚަރަދެއް މިވަރުގެ ތަންތަނަށް 12 ކައުންސިލަރުން ބޭކާރު ވިސްނާބަލަ ކާސިމާ މީގެ ކުރިން ކެއީ ރަށުކަތީބު މިހާރު އޭގެ 12 ކަތީބުން އެބަކާ…\nޖުލައި 28, 2013 at 11:32 am\nމިއީ ހަމައެކަނި ތި ދެންނެވި މެމްބަރުންނާ ގުޅިފައި އޮތް ކަމެއްނޫން. ގިނަ ރަށްރަށުގައި ގިނައީ މި ބާވަތުގެ ކައުންސިލަރުން. ހަމަޔަށް މުސާރަ ލިބިލައްވާތީ އެބޭފުޅުންގެ މާބޮޑު ފިކުރެއް ނެތް. ސަރުކާރުގެ ބައިތުލްމާލަށް ލިބޭ ބޮޑު ގެއްލުމެއް.\nޖުލައި 28, 2013 at 9:54 am\nބަލަ އޭދަފުށީ ކައުންސިލަރުންގެ ޙާލަތަކީވެސް ހަމައެޔޭ ؟ ބައެއް ކައުންސިލަރުން އޮފީހަށް އަންނަކަމަށްވަނީ 1:23 ގައި . އަނެއްކާ ހިތައް އެރި ދުވަހަކު އޮފީހަށް ހާޟިރުވަނީ . އޭދަފުށީ ކައުންސިލަރުންގެ ހާޟިރީ ރިޕޯރޓް އީޓީން ނިކަން ގެނެސްދީބަލަ . އަހަރެމެންނަކަށް އަތޮޅު ކައުންސިލަރުން އެއީ އެހާ މުހިއްމު ބައެއްނޫން .\nޖުލައި 27, 2013 at 2:41 pm\nމިކަމަށް އެބަޖެހޭ ތަސައްރަފު ފުދިގެންވާ ބަޔަކު ގެންނަން: ވީމާ 1980 ޕްލަސް އަށް އަޅުގަނޑު ގޮވާލަން.. ކިހިނެއްވާނެބާ\nޖުލައި 26, 2013 at 9:10 pm\nމި މީހުން އޮފީހަށް އައިސްގެން ވަކި ކީއްކުރާނީ؟ ބަރާބަރަށް މުސާރަ ލިބޭ. ދެން ކީއްކުރަން އޮފީހަށް އަންނަން ވީ .


"Thakuru Wars" ge namugai Dhiraagun game eh tha'aaraf kohfi\nދިރާގާއި ރާއްޖޭގެ ގޭމް ޑިވެލޮޕާއެއް ކަމަށްވާ "އާސިލްސް" ގުޅިގެން މޯބައިލް ގޭމެއް ތައާރަފު ކޮށްފި އެވެ.\n"ތަކުރު ވޯސް" ގެ ނަމުގައި ތައާރަފު ކުރި މި ގޭމަކީ ރާއްޖޭގެ ފުރަތަމަ އޮންލައިން މަލްޓި ޕްލެޔާ ނުވަތަ އެކަކަށް ވުރެ ގިނަ މީހުނަށް އެއްފަހަރާ ކުޅެވޭ ގޭމެވެ. ދިވެހި ކެރެކްޓާތަކާއި މާހައުލު ދައްކުވައި ދޭ މި ގޭމުގައި ރާއްޖޭގެ އާދަކާދަ އާއި ތާރީހީ ކަންކަމާއި ސަގާފަތް ވެސް ހިމަނާފައި ވެއެވެ.\nމި ގޭމްގައި މައިގަނޑު5ދިވެހި ކެރެކްޓަރަސް އުޅޭނެ ކަމަށް ދިރާގުން ބުނެ އެވެ. އެ މީހުން ބޭނުން ގޮތަކަށް ކަސްޓަމައިޒް ކޮށް "ސުޕާ ޕަވާސް" އަދި ހަތިޔާރުތައް ބޭނުން ކޮށްގެން އެހެން ގޭމާސް އާ ވާދަކޮށް ގޭމުގެ ލީޑަބޯޑުގެ ކުރިއަށް އެރޭނެ ކަމަށެވެ.\nމި ގޭމް މިހާރު ޕްލޭސްޓޯރ އަދި އެޕްސްޓޯރ އިން ހިލޭ ޑައުންލޯޑް ކުރެވޭނެއެވެ.\nދިރާގުގެ މެނޭޖާ ބިޒްނަސް ޑިވެލޮޕްމެންޓް އަހުމަދު ޝިނާއު އަބްދުލް ގާދިރު ވިދާޅުވީ، އަބަދުވެސް މަސައްކަތް ކުރަނީ ޒަމާނީ ވަސީލަތްތައް މެދުވެރިކޮށް ކަސްޓަމަރުން އެކަކު އަނެކަކާ ގުޅުވައިދިނުމަށް ކަމަށެވެ. އަދި މިއީ މި ދުވަސްކޮޅު މުނިފޫހިފިލުވުމަށާއި ރައްޓެހިންނާ ދުރުގައި ތިއްބަސް އެކުގައި ކުޅެލެވޭނެ ގޭމެއް ކަމަށެވެ.\nގޭމް އުފެއްދި އާސިލްސްގެ މެނޭޖިން ޑިރެކްޓަރު ހުސައިން ޝާފިއު ވިދާޅުވީ، ދިވެހި ގޭމެއް އުފެއްދުމަކީ އަބަދުވެސް ދެކެމުން އައި ހުވަފެނެއް ކަމަށާއި އެ ހުވަފެން ހަގީގަތަކަށް ވުމުން އެކަމާ ވަރަށް އުފާކުރާ ކަމަށެވެ. އަދި މި މަސައްކަތުގައި ދިރާގުން ލިބުނު އެހީތެރިކަން ވަރަށް ބޮޑަށް ފާހަގަކުރާ ކަމަށާއި ދިރާގާ އެއްކޮށް މަސައްކަތްކޮށްލުމުގެ ފުރުސަތު ލިބުމަކީ ލިބުނު ވަރަށް ބޮޑު އުފަލެއް ކަމުގަ އެވެ.


ދިރާސީ އާ އަހަރަށް މަރުހަބާ! – Ungoofaaru\nބަނޑޭރިގަނޑު/ރިޕޯޓް/ދިރާސީ އާ އަހަރަށް މަރުހަބާ!\n0 85 1 މިނެޓުން ކިޔާލެވޭ\nމިއަދުގެ އިރު އޭގެ ރަން ދޯދިތަކުން އާ ދުވަހަކަށް މަރުހަބާކީ ހިނދު ގިނަ ދުވަސްތަކަކަށް ފަހު މިސްކިތްމަގުގެ ކޮޅުކޮޅުމަތިން އަނެއްކާ ވެސް ފެންނަން ފެށީ ހަލަބޮލިކަމެވެ. އާދެ ދިރާސީ އާއަހަރު މިއަދު ފެށުމާއެކު އުނގޫފާރު ސްކޫލްގެ ދަރިވަރުން ފޮތް ދަބަސްތަށް ކޮނޑުގައި އަޅައިގެން ބެލެނިވެރިންނާއެކު ސްކޫލަށް ޖަމާވަމުން ދިޔަ އުފާވެރި މަންޒަރެވެ. އުނގޫފާރު ސްކޫލްގެ ޢިލްމީ ހަޔާތުން އަނެއްކާ ވެސް އާ އަހަރަކަށް އާ ހުވަފެންތަކަކާއި އާ އުންމީދުތަކެއްގައި ކުލަ ޖެއްސުމަށް މަރުހަބާ ކިޔަމުން ދިޔަ އުފާވެރި މަންޒަރެވެ.\nއުނގޫފާރު ސްކޫލްގައި ދިރާސީ އާއަހަރު ފެށިގެން ދިޔައީ ދުވަހަށް ޙާއްސަ އެސެންބުއްޔަކުންނެވެ. އެއައްފަހު ދެން ކުރިއަށް ދިޔައީ އެކި ކުލާސްތަކަށާއި މުދައްރިސުންނަށް ޙާއްސަކޮށްގެން ބޭއްވުނު އޯރިއެންޓޭޝަން ސެޝަންތަކެވެ. އޭގެ އިތުރުން އުނގޫފާރު ސްކޫލްގެ ޕްރިންސިޕަލް އަޙުމަދު މުޖުތަބާ އުނގޫފާރު ސްކޫލްގެ ބެލެނިވެރިންނާ ބައްދަލު ކުރައްވާ ދިރާސީ އާހަރު ފެށިގެން ދާއިރު ސަމާލުކަން ދޭންވީ ބައެއްކަންތައްތައް ބެހޭ ގޮތުން ވާހަކަފުޅު ދެއްކެވިއެވެ.\nއުނގޫފާރު.ކޮމް އަށް މަޢުލޫމާތު ދެއްވަމުން އުނގޫފާރު ސްކޫލްގެ ޕްރިންސިޕަލް އަހުމަދު މުޖުތަބާ ވިދާޅުވީ މި ފެށޭ ދިރާސީ އާ އަހަރުގައި ބެލެނިވެރިން އެންމެ ބޮޑަށް ސަމާލުކަން ދޭން ވީ ނަމާދު އޭގެ ވަގުތުގައި އަދާކުރުމާ ދިނީ ވާޖިބުތައް އަދާކުރުމުގައި ދަރިވަރުންނަށް ނަމޫނާ ބަޔަކަށް ވުމަށެވެ. އެގޮތުން ބެލެނިވެރިން ނަމާދަށް ދާއިރު ދަރިން ނަމާދަށް ގެންދިއުމުގެ މުހިންމުކަން ޕްރިންސިޕަލް ފާހަގަކުރެއްވިއެވެ.\nއަނެއް ކަމަކަށް ޕްރިންސިޕަން ގޮވާލެއްވީ ބެލެނިވެރިންނަކީ ކަންކަމުގައި ޝުކުރުވެރިވާ ބަޔަކަށްވެ ދަރަިވަރުންނަށް އޭގެ ރީތި ނަމޫނާ ދައްކާ ބަޔަކަށް ވުމަށެވެ. “ބެލެނިވެރިން ދަރިވަރުންނަށް ދަސްކޮށްދޭންވީ އެކުދިންނަކީ ކަންކަން ބަލައިގަނެ އެކަންކަމަށް އަދަބު އިހުތިރާމާއެކު ސުކުރުވެރިވާ ބަޔަކަށް ވުމަށް” އުނގޫފާރު.ކޮމް އާ ވާހަކަފުޅު ދައްކަވަމުން ޕްރިންސިޕަލް ވިދާޅުވިއެވެ.\nޕްރިންސިޕަލް އިތުރަށް ފާހަގަކުރެއްވީ ބެލެނިވެރިން ދަރިންނާ މެދު ހިތްހަމަޖެހޭ ވަގުތުތަކުގައި އާއި ހިތްހަމަނުޖެހޭ ވަގުތުތަކުގައި ވެސް ބެލެނިވެރިން ދަރިވަރުންނާ މުހާތަބު ކުރުމުގައި އެންމެ ރީތި އަދި އެންމެ މާތް ބަހުރުވަ ބޭނުންކުރުމަށާއި މަޑުމައިތިރިކަމާއި އެކު ރިވެތި ގޮތުގައި މުޢާމަލާތްކުރުމުގެ މުހިންމުކަމެވެ. “އޭގެ ސަބަބުން ދަރިވަރުންގެ ކިބާގައި އިހުތިރާމު ކުރުމުގެ ރިވެތި ސިފަ އަށަގަނެގެންދާނެ” ޕްރިންސިޕަލް ވިދާޅުވިއެވެ.\nދިރާސީ އާ އަހަރު ފެށުމާއެކު ދަރިވަރުންނަށް ދޭން ބޭނުންވާ ޙާއްސަ މެސެޖެއް ގޮތުގައި ޕްރިންސިޕަލް ވިދާޅުވީ ދަރިވަރުން ސްކޫލަށް އަންނައިރު ފަތިސް ނަމާދުކޮށްގެން ސްކޫލަށް އައުމުގެ ރީތި އާދަ އަށަގެންނެވުމެވެ. މި އަހަރަކީ ހުރިހާ ގޮތަކުން ވެސް ކާމިޔާބު އަހަރަކަށް ހެދުމަށްޓަކައި ކޮންމެ ދުވަހެއްގެ ފެށުމަކީ ފަތިސްނަމާދު ކަމުގައި ހެދުމަށް ޕްރިންސިޕަލް ނަސޭހަތްތެރިވެލެއްވިއެވެ. އަދި އެއާއެކު ދަރިވަރުންނަކީ ބޮޑެތި މީހުންނަށް އަދަބު އިހުތިރާމު އަދާކުރާ ދަރިވަރުންތަކަކަށް ވުމަށް ޕްރިންސިޕަލް ގޮވާލެއްވިއެވެ.\nޕްރިންސިޕަލް އިތުރަށް ވިދާޅުވީ މިފެށޭ ދިރާސީ އާ އަހަރަކީ ހަމައެކަނި ޢިލްމު ޙާސިލްކުރުމުގެ އަހަރަކަށް ހެދުމުގެ ބަދަލުގައި އުފެއްދުންތެރި ހިޔާލުތައް މުއްސަނދި ކުރާ އުފެއްދުންތެރިކަން ކުރިއަރުވާ ކުރެއޭޓިވު އަހަރެއް ކަމުގައި ހެދުމުަށް ދަރިވަރުން އަޒުމް ކަނޑައަޅަން ޖެހެއެވެ. އެގޮތުން ދަރިވަރުން އަމިއްލައަށް އިސްނަގައިގެން އުފެއްދުންތެރި ހިޔާލުތައް ކުރިއަށް ނެރެގެން މަސައްކަތް ކުރުމަށް ޕްރިންސިޕަލް ގޮވާލެއްވިއެވެ.\nދިރާސީ އާ އަހަރަކީ ހުރިހާ ގޮތަކުން ކާމިޔާބު އަހަރަކަށް ހެދުމައްޓަކައި ދަރިވަރުންނާއި ބެލެނިވެރިންނާއި ސްކޫލްގެ މުދައްރިސުން ގުޅިގެން މަސައްކަތް ކުރުމަކީ ވަރަށް މުހިންމު ކަމެކެވެ. މިކަމުގައި އަމިއްޔަލަ ފަރާތްތަކާއި ކުލަބު ޖަމިއްޔާތަކުގެ އެއްބާރުލުން އެހާމެ މުހިންމެވެ. މިފެށުނު ދިރާސީ އާއަހަރަކީ ހުރިހާ ގޮތަކުން ވެސް ކާމިޔާބު އަހަރެއްކަމުގައި މާތްﷲ މިންވަރު ކުރެއްވުމަށް އެދި ދުޢާކުރަމުން ދުވަހުގެ ތަހުނިޔާ އުނގޫފާރު ސްކޫލާއި ރާއްޖޭގެ ހުރިހާ ސްކޫލްތަކެއްގެ ދަރިވަރުންނާއި ބެލެނިވެރިންނާއި، މުދައްރިސުންނާއި އަދި މެނޭޖުމެންޓަށް ފޮނުވަމަމެވެ.\nބެލެނިވެރިންނަކީ ނަމާދަށް ފަރުވާތެރިވުމުގައި ދަރިވަރުންނަށް ނަމޫނާ ބަޔަކަށް ވާންޖެހޭ - ޕްރިންސިޕަލް


އެއް ޕާޓީއަކަށް ހުރިހާ ގޮނޑިއެއް ދިނުމާ ޔުމްނާ ދެކޮޅު - Suvaadheeb\nމައުމޫނު ރީފޯމް މޫމެންޓް\nއާޓިކަލް ޕޯސްޓްކުރީ ސުވާދީބު6މަސް ކުރިން يناير 14, 2020 0107\n8:56 PM – Jan 14, 2020\nSee Yumna Maumoon’s other Tweets\n“މިއީ އެހެން ބަޔަކަށް ކޮށްދެވޭނެ ކަމެއް ނޫން. ޕީޕީއެމް އަކަށް ވެސް، ޖުމްހޫރީ ޕާޓީއަކަށް ވެސް އަދި އެހެން ޕާޓީއަކަށް ވެސް މި މަސައްކަތެއް ނުކޮށްދެވޭނެ. މީގެއިން އެއްވެސް ކަމެއް ކޮށްދޭކަށް ނުވެސް އިނގޭނެ، އެ ވިސްނުމެއް ވެސް ނުވެސް ހުންނާނެ” ނަޝީދު ވިދާޅުވިއެވެ.\n“ތި ބޭފުޅުންގެ ގަދަ ހިތްވަރާއި މަސައްކަތުން، ތި ބޭފުޅުން ސަރުކާރު ބަދަލުކުރީ، ތި ބޭފުޅުންގެ އަތްމައްޗަށް އެ ބާރު ނަގަން ވެގެން. އިރާދަކުރެއްވިއްޔާ މިއަދު ހިނގަމުން މިދަނީ އެ މަސައްކަތް” ނަޝީދު ވިދާޅުވިއެވެ.\nހުޅުމީދޫގެ ތަކުލީފަށް އޮތް ހައްލަކީ ސިޓީން ވަކިވުންމިހާރު އައްޑޫ ސިޓީގަ ތިބި ކައުންސިލަރުން ބޭރު ކުރަން ޖެހޭ\nކަންކަން ގޯސްކޮށް ދާނަމަ އަޅުގަނޑު އެވާހަކަ ދައްކާނަން: ނާދިރާ


މިސްކިތްމަގުގެ ބޮޑު ބަޔަކުން ކަރަންޓް ޚިދުމަތް މެދުކަނޑާލަނީ – Mikal News\nމިސްކިތްމަގުގެ ބޮޑު ބަޔަކުން ކަރަންޓް ޚިދުމަތް މެދުކަނޑާލަނީ\nހައިބްރިޑް ޕަވަރ ޕްލާންޓެއްގެ ފީޒިބިލިޓީ ސްޓަޑީޒްގެ މަޝްވަރާ ފެނަކަ-ފުވައްމުލައް އިން ކުރަނީ\nމިސްކިތްމަގުގެ އަވަށުގެ ބޮޑުބަޔަކުން މާދަމާ، 8 ޑިސެމްބަރު 2019 ވާ ބުދަ ދުވަހު ހެނދުނު 8:30 ން 11:30 އަށް ކަރަންޓްގެ ޚިދުމަތް މެދުކަނޑާލެވޭނެ ކަމަށް ފުވައްމުލައް-ފެނަކައިން ހާމަކޮށްފިއެވެ.\nއެކުންފުނިން ހާމަކުރި ގޮތުގައި ކަރަންޓްގެ ޚިދުމަތް މެދުކަނޑާލެވެނީ ޚިދުމަތުގެ ފެންވަރު ރަނގަޅު ކުރުމުގެ ގޮތުން މިސްކިތްމަގު ބުލޫވިލާ ފާރުގައި ހަރުކޮށްފައިވާ ޑިސްޓްރިބިއުޝަން ފޮށި ބަދަލުކުރުމުގެ މަސައްކަތެއް ކުރުމަށް ޓަކައެވެ.\nފެނަކަ-ފުވައްމުލަކުން އަންނަނީ ފުވައްމުލައް ސިޓީގެ ކަރަންޓްގެ ޚަދުމަތުގެ ފެންވަރު ރަނގަޅުކޮށް ރައްޔިތުންނަށް އިތުބާރުކުރެވޭ ފެންވަރު ރަނގަޅު ޚިދުމަތެއް ދިނުމަށް މަސައްކަތް ކުރަމުންނެވެ. އެގޮތުން ދާދި ފަހުން ވަނީ އިތުރު އައު އިންޖީނެއް ވެސް ގެނެސްފައެވެ.\nފާއިތުވި އޮކްޓޯބަރު މަހުގެ ތެރޭގައި ފެނަކަ ފުވައްމުލައް އިން ފުވައްމުލައް ސިޓީގައި ހައިބްރިޑް ޕަވަރ ޕްލާންޓެއް ގާއިމުކުރުމާއި ގުޅޭ ގޮތުން ހަދާ ފީސިބިލިޓި ސްޓަޑީއެއްގެ މަޝްވަރާ ބޭރުގެ ފަރާތަކާއެކު ކޮށްފއި ވެއެވެ.\nފުވައްމުލައް ސިޓީ އަށް ބޭނުންވާ ކަރަންޓްގެ ޚިދުމަތް ފުޅާކުުރުމަށް އައު އިންޖީނުގެއެއް ރަށިކެޑެ ސަރަހައްދުގައި ހެދުމަށް ޕްލޭންކުރެވިފައިވާ ކަމަށް މިކަލް ނޫހަށް މައުލޫމާތު ލިބެއެވެ.\nމި ޑެސްމބަރު މަހު ކުރީ ކޮޅު ފެނަކަ- ފުވައްމުލައް އިން ވަނީ ރަށުެގ ކޮންމެ ޑޮމެސްޓިކް ކަރަންޓް މީޓަރަކަށް ލެދް ލައިޓް ބަހާފައެވެ. އެއީ އެންމެޔަރމެނތް މިނިސްޓރީން އާއްމު ރައްޔިތުންނަށް ބެހުމަށް ހަވާލުކުރި ލެޑް ލައިޓް ތަކެކެވެ.\nއެއްވެސް ސަބަބަކާއި ހުރެ ކަރަންޓް ކެނޑޭނަމަ، ކަރަންޓް ކެނޑޭ ކޮންމެ ފަހަރަކު ކަރަންޓް އައުމުގެ ކުރިން އިލެކްޓްރޯނިކް އަދި އިލެކްޓްރިކަލް އާލާތްތަކުން ކަރަންޓް ކަނޑާފައި ބެހެއްޓުމަށް އިންޖީނުގެއިން އިރުޝާދު ދެއެވެ.\nގުޅުންހުރި މައުލޫތައް:ކަރަންޓް ކެނޑުން, ފެނަކަ ފުވައްމުލައް\nޓްރާންސްފޯމަރުގެ މަސައްކަތަކަށް ހޯދަޑު، މާދަޑު އަދި މާލެގަމުގެ ބަޔަކުން މާދަމާ ކަރަންޓް ކަނޑާލަނީ\nޑިސްޓްރިބިއުޝަން ފޮށްޓެއްގެ މަސައްކަތަކަށް މާދަޑު އަދި ދިގުވާޑުގެ ބަޔަކުން މާދަމާ ކަރަންޓް ކަނޑާލަނީ\nޑިސްޓްރިބިއުޝަން ފޮށްޓެއްގެ މަސައްކަތަކަށް މާދަޑު ބަޔަކުން މިއަދު ހަވީރު ކަރަންޓް ކަނޑާލަނީ\nމިރޭ ކަރަންޓް ކެނޑިފައި ވަނީ އެޗްވީކޭބަލެއް އަނދައިގެން ކަމަށް ބެލެވޭ -ފެނަކަ


Raajje balikoh salaamathee majileehah Indonesia | Mihaaru\nއެމެރިކާގެ ނިއުޔޯކްގައި މިއަދު ބޭއްވި އދ. ގެ އާންމު މަޖިލީހުގެ ބައްދަލުވުން.\n08 ޖޫން 2018 - 20:09 170 comments\nއދ.ގެ އާންމު މަޖިލީހުގައި ދެންމެ ނެގި ސިއްރު ވޯޓުގައި ރާއްޖޭގެ މައްޗަށް ބޮޑު ތަފާތަކުން ކުރި ހޯދައި، ސަލާމަތީ މަޖިލީހުގެ މެމްބަރުކަމަށް އިންޑޮނީޝިޔާ ހަތަރު ވަނަ ފަހަރަށް އިންތިޚާބުވެއްޖެ އެވެ.\nއެމެރިކާގެ ނިއުޔޯކްގައި ބޭއްވި އދ. ގެ އާންމު މަޖިލީހުގައި މި ގޮނޑި އިންޑޮނީޝިއާއަށް ލިބުނީ މި މަގާމަށް މުޅިން އަލަށް ކުރިމަތިލި ރާއްޖެއާ ވާދަކޮށްގެންނެވެ. އޭޝިއާ ޕެސިފިކް ސަރަހައްދުގެ ގޮނޑި އިންޑޮނީޝިއާ އަށް ލިބުނީ ވޯޓުގައި ބައިވެރިވި 190 ގައުމުގެ ތެރެއިން 144 ގައުމުގެ ވޯޓުންނެވެ.\nއިންޑޮނީޝިއާ އާ ވާދަ ކޮށްގެން ރާއްޖެ އަށް ވޯޓު ދިނީ އެންމެ 46 ގައުމަކުންނެވެ.\nއދ. ގެ އާންމު މަޖިލީހުގެ މިރޭގެ ބައްދަލުވުމުގައި ރާއްޖޭގެ ވަފްދު. (ކ-ވ) ސަފީރު އަލީ ނަސީރު، ފިޝަރީޒް މިނިސްޓަރު ޝައިނީ، އަދި ޓޫރިޒަމް މިނިސްޓަރު ޒަމީރު.\nސެކިއުރިޓީ ކައުންސިލްގައި ދެން ތިބޭ 10 މެމްބަރުންނަކީ ދެ އަހަރުން ދެ އަހަރުން ދައުރުވާ ވަގުތީ މެމްބަރުންނެވެ. ވަގުތީ މެމްބަރު ކަމަށް އިންތިހާބު ކުރަނީ އެކި ސަރަހައްދުތަކުންނެވެ. އެގޮތުން، މިރޭގެ ވޯޓުގައި ގޮނޑިތައް ކަށަވަރު ކުރީ ދެކުނު އެފްރިކާ، ޑޮމިނިކަން ރިޕަބްލިކް، ބެލްޖިއަމް އަދި ޖަރުމަން ވިލާތެވެ. އޭޝިޔާ ޕެސިފިކްގެ ގޮނޑި ފިޔަވައި އަނެއް ހަތަރު ގޮނޑިން ކޮންމެ ގޮނޑިއަކަށް ވާދަކުރީ އެއް ގައުމެވެ.\nއދ. ގެ އާންމު މަޖިލީހުން މިރޭ ބޭއްވި ބައްދަލުވުމުގައި ދިވެހިރާއްޖޭގެ ވަފްދު ވޯޓު ލަނީ.\nއެ ގޮތުން އެމެރިކާ އާއި ވިލާތުގެ ގައުމުތަކުން ރާއްޖޭގެ ސިޔާސީ މަސްރަހާ ބެހޭ ގޮތުން ތަފާތު ބަޔާންތައް ނެރެމުންދާއިރު، ސަރަހައްދީ އެންމެ ބޮޑު ގައުމު ކަމަށްވާ އަވައްޓެރި އިންޑިޔާއާ އެކު އޮތް ޒަމާންވީ ގުޅުން ވެސް ވަނީ ހީނަރުވެފަ އެވެ. އޭގެ އިތުރުން ކޮމަންވެލްތުން ރާއްޖެ ވަކިވެފައި ވުމަކީ ވެސް މިފަދަ ވޯޓަކަށް ނުސީދާ އަސަރު ފޯރަފާނެ ކަމެކެވެ.\nއިތުރު ލިޔުންތައް އދ ސަލާމަތީ މަޖިލިސް އިންޑޮނީޝިއާ ރާއްޖެ-އ.ދ ރާއްޖޭގެ ޚާރިޖީ ސިޔާސަތު ޑިޕްލޮމެސީ ސަރުކާރު އ.ދ.


UK In Vadaigathee Kurin Fenna Nasheed Eh Noon: Adam Shareef - Vaguthu\nރައީސް މުހައްމަދު ނަޝީދުއާއި މެންބަރު އާދަމް ޝަރީފް\nއިނގިރޭސިވިލާތުން ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވަޑައިގެންނެވި ފަހުން ފެންނަނީ ކުރިން ފެންނަ ނަޝީދު ނޫން ކަމަށް އިދިކޮޅު ޕީއެންސީގެ ޕާލިމެންޓްރީ ގްރޫޕްގެ ލީޑަރު އާދަމް ޝަރީފް ވިދާޅުވެއްޖެއެވެ.\n"ސަންގު ޓީވީ" ޕްރޮގްރާމެއްގައި ބައިވެރިވެވަޑައިގެން އާދަމް ޝަރީފް ވިދާޅުވީ، މީގެ ކުރިން ނަޝީދު ވާހަކަ ދައްކަވަމުން ގެންދެވި ކަންކަމުގެ ރާގު ބަދަލު ކުރައްވައި، ވިސްނުންފުޅު ވަރަށް ބޮޑަށް ބަދަލުވި ތަން ފެނިގެންދާ ކަމަށެވެ.\n"ރައީސް ނަޝީދު މި ފަހަރު ޔޫކޭއިން ވަޑައިގެންނެވިއިރު އެއީ އަޅުގަނޑުމެންނަށް ކުރިން ފެނުނު ރައީސް ނަޝީދެއް ނޫން، ވަރަށް ބޮޑަށް ބަދަލުވެފައި އެމަނިކުފާނު ހުންނެވީ،" އާދަމް ޝަރީފް ވިދާޅުވިއެވެ.\nއާދަމް ޝަރީފް އެއް މިސާލަކަށް ދެއްކެވީ އުތުރުތިލަފަޅު އެއްބަސްވުމުގެ މައްސަލައެވެ. މީގެ ކުރީގައި ނަޝީދު ވިދާޅުވަމުން ގެންދެވީ އެއީ މަޖިލީހަށް ކޮންމެހެން ޚިއްސާ ކުރަން ޖެހޭ ލިޔުމެއް ނޫން ކަމަށެވެ. އެކަމަކު މަޖިލީހަށް އެ ޚިއްސާ ކުރަން ޑިފެންސް މިނިސްޓްރީއަށް މިހާރު ވަނީ އަންގައިފައެވެ.\nމީގެ އިތުރުން އިނގިރޭސިވިލާތުގައި ހުންނެވި ދުވަސްވަރު ރައީސް އިބްރާހީމް މުހައްމަދު ސޯލިހާއެކު މަސައްކަތް ނުކުރެވޭނެ ކަމަށް ވިދާޅުވި ނަމަވެސް މިހާރު މިސްރާބު ބަދަލުވެ ރައީސް ސޯލިހާއެކު ނަޝީދު ސިޔާސީ މަސައްކަތް ކުރައްވާ ކަން އާދަމް ޝަރީފް ފާހަގަ ކުރެއްވިއެވެ.\n"އެއީ ދެން އަޅުގަނޑުމެންނަށް އެހާއެހާ އާކަންކަމެއް ވެސް ނޫން، ސިޔާސީ ބޭފުޅުން މަސައްކަތް ކުރައްވާއިރު، ބައެއް ހާލަތްތަކުގައި، ވާހަކަފުޅު ބަދަލު ކުރައްވާނެ،" އާދަމް ޝަރީފް ވިދާޅުވިއެވެ.\nމިދިޔަ މެއި މަހުގެ ހަވަނަ ދުވަހުގެ ރޭ ނަޝީދު އަވަހާރަކޮށްލަން ދިން ހަމަލާއިން ލިބިވަޑައިގެންނެވި ޒަޚަމްތަކަށް ފުރަތަމަ އޭޑީކޭއިން ހަފުތާއެއްހާ ދުވަހު ފަރުވާ ހޯއްދަވައި، ގިނަ އޮޕަރޭޝަންތަކެއް ކުރިއެވެ. ދެން ޖަރުމަނާއި އިނގިރޭސިވިލާތުގައި ފަރުވާ ހޯއްދަވައި ރާއްޖެ ވަޑައިގަތީ ފަސް މަސް ދުވަސް ފަހުންނެވެ.\nއޮކްޓޯބަރ 20, 2021 10:55\nރައީސް ސޯލިހު ނަޝީދުގެ ސައިޒް އޭނާއަށް ދައްކާލައިފިއޭ އެހެންވީމަ ޖެހޭނި އެއްބައިވާން ދޯ\nއޮކްޓޯބަރ 20, 2021 11:17\nސިޔާސީ ބޭފުޅުން ވާހަކަ ބަދަލުކުރައްވާނެ!\nމި ލިޔުމުގެ ހަގީގަތްތަކުގެ ތެރެއިން އެންމެ ބޮޑު ހަގީގަތް.\nއާދަމް ސަރ އަށް ރެސްޕެކްޓް!\nއޮކްޓޯބަރ 20, 2021 11:43\nތިޔައީ ހަމަ އެ. އެއްވެސް ތަފާތެއް ނެތް.\nއޮކްޓޯބަރ 20, 2021 12:33\nރޭޒާފުކެއް ސިކުނޑިއަށް އަރާ ހުރިހާ ވިޔާނުދާ ކަންތައް ފިލީކަށްނޭގެ. ލާދީނީ ކަންތައް ފިލައިފިނަމަ ކިތައްމެ ހާވެސް ރަގަޅު.\nއޮކްޓޯބަރ 20, 2021 12:56\nނަޝީދު މިހާރު އިބޫސާލިހުގެ ވެރިކަމާއި ދެކޮޅައް ހުންނަވާކަން އެބަ އިހުސާސްކުރެވޭ.\nއޮކްޓޯބަރ 20, 2021 13:32\nއުތުރު ތިލަފަޅަކީ ޕީ.ޕ.އެމް އިން ހިންގާފައިވާ ޖަރީމާއެއްކަން އެނގުނު ހިނދު އަޅުގަނޑު ވަރަށް މާޔޫސްވެއްޖެ. މިކަމުގައި ސާމިލްވާ ފަރާތްތކުން މިޤައުމުގެ ރައްޔަތުންނަށް އަގު ދައްކަންޖެހޭނެ. ކަންކަން ހާންމަވާ ގޮތަކަށް ބައްޓަން ކުރެވެންޖެހޭނެކަމަށް އަޅުގަނޑު ދެކެން. އާދަމް ޑިފެންސް މިނިސްޓަރަކަށް ހުންނަވާގެން ހިންގާފައިވާ ޖަރީމާއަކީ ޖީ.އެމް.އާރ އަށް އަންނި އެއާރޕޯޓް ދިން ވަރުގެ ޖަރީމާއެއް. މިކަންކަމަކީ ޤަބޫލުކުރެވޭނެކަމެއްނޫން. އިންޑިޔާއިން ބުނަނީ ކުރިން ކޮށްފައިވާ އެގްރީމެންޓާއި އެއްގޮތަށް މަސައްކަތްކުރާކަމަށް. އެއީ 2017 ގައި ޔާމީން ސަރުކާރުން ކޮށްފައިވާ އެގްރީމެންޓެއް. މަގޭ ޕާޓީ މަގޭ ޤައުމޭ ކިޔާފައި ހޅޭއްލެވީ ރައްޔިތުން ވާ ވައްދަންކަން މިހާރު އެންގިއްޖެ. ރަގަޅު އެއްބައެއްވެސް ނެޔް\nއިންގިރޭސިވިލާތުން އައީ މިހާރު އިބްރާހިމް މުހައްމަދު ސޯލިހަށް އިދިކޮޅު ކޮންޓުރޯލް ކުރުމަށް ދަތިވެގެން .. އަވައްޓެރި ބޮޑުބޭބެ އަންގައިގެން ވަކިކަންތައްތަކެއް ކުރުމަށް. މިކަމަށް ބޭނުންވާ، ފައިސާ އަވައްޓެރި ގައުމުގެ ބޭންކުން ބޭނުންވާއިރަކު ބޭނުން ގޮތަކަށް ހަރަދު ކުރުމަށް ހަމަޖެއްސުމާއި މިއަންނަ ރިޔާސީ އިންގިހާބު ނަސީދުއަށް ލިބޭނޭ ގޮތަށް އެއްބަސްވުމުން ބޮޑުބޭބެގެއެންގުމަޢް


Yaamin Sarukaarugai MDN In Dheena Hilaaf Report Eh Nerefaeh Nuvey - Idhikolhu - Vaguthu\nޔާމީނު ސަރުކާރުގައި އެމްޑީއެން އިން ދީނާ ހިލާފު ރިޕޯޓެއް ނެރެފައެއް ނުވޭ- އިދިކޮޅު\n1 އަހަރު ކުރިން ( އޮކްޓޯބަރ 6, 2019 )\nމިއަދު އިދިކޮޅު ކޯލިޝަނުން ކުރިއަށްގެންދިޔަ ނޫސްވެރިންގެ ބައްދަލުވުން - ވަގުތު އިމޭޖްސް: އަޝްހާދު އަބްދުﷲ\nކުރީގެ ރައީސް އަބްދުﷲ ޔާމީން ސަރުކާރުގައި މޯލްޑިވްސް ޑިމޮކްރެސީ ނެޓްވޯކް (އެމްޑީއެން)އިން ދީނާ ހިލާފު ރިޕޯޓެއް ނެރެފައި ނުވާކަމަށް ޕީޕީއެމް އަދި ޕީއެންސީ ހިމެނޭ އިދިކޮޅު އިއްތިހާދުން ބުނެފިއެވެ.\nމިއަދު ޕީޕީއެމް ގެ އޮފީހުގައި ބޭއްވި ނޫސްވެރިންގެ ބައްދަލުވުމެއްގައި މައުލޫމާތު ދެއްވަމުން ޕީއެންސީގެ ނައިބު ރައީސް ހުސެން ޝަރީޕް (މުންދު) ވިދާޅުވީ އެމްޑީއެން ގެ ފައުންޑަރު އަދި އެ ޖަމިއްޔާގެ އެގްޒެކެޓިވް ޑިރެކްޓަރ، ޝަހިންދާ އިސްމާއީލް ދީނީ ގޮތުން ހަރުކަށި ވިސްނުން ރާއްޖޭގައި އޮތް މިންވަރާމެދު ކޮށްފައިވާ ދިރާސާ ރިޕޯޓެއްގައި އިސްލާމް ދީނާއި ރަސޫލާއަށް ފުރައްސާރަކޮށްފައިވާ ރިޕޯޓު ނެރެފައި ވަނީ 2016 ވަނަ އަހަރު ކަމަށް ބުނެފައި ވުމުން އެކަމަށް ރައްދު ދެއްވަމުންނެވެ.\nއޭރު ޕީޕީއެމްގެ ސެކެއްޓްރީ ޖެނެރަލްގެ މަގާމު އަދާކުރައްވަމުން ގެންދިޔަ މުންދު ވިދާޅުވީ އެފަދަ އެއްވެސް ރިޕޯޓެއް އެޖަމިއްޔާއިން ނެރެފައި ނުވާކަމަށެވެ. އަދި އެފަދަ ރިޕޯޓެއް ނެރުނު ނަމަ އެކަމަށް އެންމެ އެދެވޭ ފިޔަވަޅު އަޅާނެ ކަމަށް އޭނާ ވިދާޅުވިއެވެ.\n"އޭރު ހަމަ ޔަގީނުންވެސް އެފަދަ ރިޕޯޓެއް ނެރެފައެއް ނުވޭ. އެކަމު އެކަމަނާގެ ލެޕްޓޮޕު ކޮޅުގައިވާ އެއްޗެއް ސަރުކާރަށް ނުފެނިދާނެ ދެއްތޯ." މުންދު ވިދާޅުވިއެވެ.\nމީގެ އިތުރުން މުންދު ވިދާޅުވީ އެމްޑީއެން އިން އިސްލާމް ދީނަށާއި ރަސޫލާ އަށް ފާޑުކިޔަމުންދާ މައްސަަ މިހާރުން މިހާރަށް ބެލެން ޖެހޭނެ ކަމަށާއި އަދި ސަރުކާރުން އެ ޖަމިއްޔާ އުވާލަންވެސް ޖެހޭނެ ކަމަށެވެ. އެހެން ނަމަވެސް ސަރުކާރުން، އަދި ހާއްސަކޮށް ރައީސް އިބްރާހިމް މުހައްމަދު ސޯލިހު އެ މައްސަލައަކީ ސީރިއަސް ކަމެއްގެ ގޮތުގައި ނުނަންގަވައި ހުންނެވުމަކީ ޒިންމާދާރުކަން ކުޑަ އަމަލެއް ކަމަށް އޭނާ ވިދާޅުވިއެވެ.\nމީގެ އިތުރުން މުންދު ވިދާޅުވީ ސަރުކާރުން އެކަމާ މެދު އެދެވޭ ފިޔަވަޅެއް އަޅާ މަންޒަރު ނުފެންނަނީ އެމްޑީއެން އަކީ ފެށުނީއްސުރެ އެމްޑީޕީގެ ގޮތްޕެއް ކަމުގައި އޮތުމުން ކަމަށެވެ. ހުރިހާ ސަރުކާރެއްގައި ވެސް އެމްޑީއެން އިން މަސައްކަތް ކުރީ އެމްޑީޕީގެ ގޮތްޕެއްގެ ގޮތުގައި ކަމަށް އޭނާ ވިދާޅުވިއެވެ. އަދި އެ ޖަމިއްޔާގައި ތިބީ ހައްތަހާވެސް ރައީސްގެ އާއިލާއަށް ނުވަތަ ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ އާއިލާއަށް ނިސްބަތްވާ މީހުން ކަމަށް އޭނާ ވިދާޅުވިއެވެ.\nރާއްޖޭގެ ކަންކަން ނިންމުމުގެ ބާރު ދިވެހިންގެ އަތުން ގެއްލިއްޖެ - ޕީޕީއެމް\nއާ ޕާޓީތަކުގެ މޫސުމެއް، ތިންވަނަ ފިކުރެއް އުފެދިދާނެ؟\nވަކީލް ވައްޑެ އާއި ރުކުމާ އަދި މަލީހް ޕީޕީއެމަށް ސޮއިކުރައްވައިފި\nއޮކްޓޯބަރ 6, 2019 16:33\nއަޅުގަނޑުމެން ޕީ.ޕީ.އެމް ދެކެ ފަޚުރުވެރިވަނީ އެހެންވެގެން...\nއޮކްޓޯބަރ 6, 2019 16:42\n2016 ގަ ވެރިކަމުގަ ތިބީ ކޮންބައެއްތައް\nއޮކްޓޯބަރ 6, 2019 18:31\n2016 ގަ ވެރިކަމުގަ ތިބީ ޕީޕީ އެމް ކަމާ، 2016 ގަ މޯލްޑިވިއަން ދީން މުގުރާ ނެޓްވޯރކް އިން ނެރުނީ 31 ސަފްޙާގެ ކުރު ރިޕޯރޓެއް ކަމާ، މިހާރު ނެރިގެން މިއުޅެނީ ވަރަށް ދިގު އަދި މުޅިން އެހެން ރިޕޯރޓެއް ކަން ނޭންގޭ މީހުން ކޮމެންޓް ނުކުރިއްޔާ ރަނގަޅުވާނީ.\nއޮކްޓޯބަރ 6, 2019 22:00\n2016ގަ އޮތީ ޔާމީނުގެ ވެރިކަން.. ދެން އޮތީ ކޮން ސުވާލެއް؟ ކުރޭ. ޖަވާބުތައް ހުރީ ތައްޔާރަށް. އެނގިދާނެތާ.\nލާދީނީ ޕާޓީ ޑީޕީ\nއޮކްޓޯބަރ 6, 2019 17:23\nއެއީ ދޮގެކޭ މި މޑޕ ލާދީނީން ހަދާ. ކުރީ ސަރުކާރުގަ ނެރުނީ މުޅިން އެހެން ރިޕޯޓެކޭ 31 ސޮފްހާގެ.\nއޮކްޓޯބަރ 6, 2019 17:45\nކޮންމެއިރަކު ލިޔުނަސް ތި ރިޕޯޓް ލިޔުނީ އެމް.ޑީ.އެން ގެ މީހުން. ޢެ އެންމެންންކީވެސް ލަާދީނީ އެމް.ޑީޕީ މީހުން. ކޮންމެ އިރަކު ކުރިޔަސް މުރުތައްދު ވެއްޖެއްޔާ ވާނީހަމަ މުރުތައްދު ވީކަމަށް. ދީނަށް ފުރަށްސާރަކޮށް ފިއްޔާ ވާނީ ފުރައްސާރަ ކުރީކަމަށް.!\nއޮކްޓޯބަރ 6, 2019 19:45\nމިސަރުކާ ގުޅިގެން ކުރާކަ މެއް ސާފު ވެއްޖެ.\nއޮކްޓޯބަރ 6, 2019 21:56\nތިކަން އެންމެނަށްވެސް އެނގޭ. ލާދީނީ ބައިގަނޑު ކުނަމެހިތަކަށްވެސް ތިކަން އެނގޭ. ކިޔާނެ އެއްޗެއް ނެތީމަ ދެން ބުނެލީ އެހެން. ރީލޯޑޭވެސް އަނގަ ކިރިޔާ ހުޅުވި ކަމެއް ނޭނގެ ބަނޑުހިންދާ ބަވާލީމަ ގަންނާކުރެއްވި ބިރުން އަވަހަށް އޭނަ އުފާވާނެ އެއްޗެއް ބުނެލަދިނީ.